5 rufiyaage aa note aa eku dhagandey thaareehuge thereah | Mihaaru\nފަސް ރުފިޔާގެ އާ ނޫޓާ އެކު ދަގަނޑޭ ތާރީހުގެ ތެރެއަށް\n10 މެއި 2017 - 08:24\nމުއާސަލާތުކުރުމާއި އިޖުތިމާއީ ގުޅުން ދައްކުވައިދޭ ފަސް ރުފިޔާގެ ޕޮލިމާ ނޫޓާ އެކު ރާއްޖޭގެ ހުނަރުވެރި ފޯވާޑް އަލީ އަޝްފާގް (ދަގަނޑޭ) ތާރީޚުގެ ތެރެއަށް ވަދެއްޖެ އެވެ.\nއަލަށް ޑިޒައިންކޮށްފައިވާ ފަސް ރުފިޔާގެ އާ ނޫޓު މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން މިއަދު ތައާރަފްކުރި އިރު އެ ނޫޓުން ފެންނަ ފުޓްބޯޅަ ކުޅުންތެރިޔާ އަކީ ދަގަނޑޭގެ ވަރަށް މަޝްހޫރު ވި ފޮޓޯއެކެވެ. ނަމަވެސް އެ ކުރެހުމުގައި ކުޅުންތެރިޔާގެ މޫނެއް ނުފެނެ އެވެ. އަދި ނޫޓުގައި ބޭނުންކޮށްފައި ވަނީ ދަގަނޑޭގެ ފޮޓޯއެއް ކަމަށް އެމްއެމްއޭ އިން ބުނެފައެއް ވެސް ނުވެ އެވެ.\nރާއްޖޭގައި މިހާތަނަށް އުފެދުނު އެންމެ މޮޅު ފުޓްބޯޅަ ކުޅުންތެރިޔާގެ ފުޓްބޯޅަ ހުނަރު ދައްކައިދޭ ފޮޓޯއެއްގެ ކުރެހުން ދިވެހި ފައިސާގެ ނޫޓެއްގައި ހިމެނުމަކީ އޭގެ ޒާތުގައި ތާރީޚީ ކަމެކެވެ. މިހާތަނަށް އެއްވެސް ކުޅުންތެރިއެއްގެ ސިފަ އެނގޭ ގޮތަށް ދިވެހި ފައިސާގެ ނޫޓެއްގައި ހިމަނާފައެއް ނުވެ އެވެ.\nފަސް ރުފިޔާގެ އާ ނޫޓު ނެރުނީ މިއަދު ހެނދުނު އިސްކަނދަރު ސްކޫލުގައި އޮތް އެ ސްކޫލްގެ އަހަރީ އެސެމްބްލީގަ އެވެ. މި ރަސްމިއްޔާތުގައި އެމްއެމްއޭގެ ގަވަރުނަރު ޑރ. އަޒީމާ އާދަމް އާއި އެޑިއުކޭޝަން މިނިސްޓަރު ޑރ. އައިޝަތު ޝިހާމް ބައިވެރިވެވަޑައިގެންނެވި އެވެ.\nމަރުކަޒީ ބޭންކުން ބުނީ އަލަށް ނެރުނު ފަސް ރުފިޔާގެ އާ ނޫޓު ބޭނުންކުރަން އަންނަ ޖުލައި މަހުގެ ކުރީކޮޅު ސާކިއުލޭޝަނަށް ނެރެން ނިންމާފައިވާ ކަމަށެވެ.\nމިއީ މިހާރު ބޭނުންކުރާ ޕޮލިމާ ނޫޓުތަކާ އެއްވަރުގެ އަދި 10، 20 އަދި 50 ރުފިޔާގެ ހުރިހާ ސަލާމަތީ ސިފަތަކެއް ހިމެނޭ ނޫޓެކެވެ. ފަސް ރުފިޔާގެ އާ ނޫޓު ވެސް ޑިޒައިން ކޮށްފައި ވަނީ، ކުރީގެ ނޫޓުތައް ވެސް ޑިޒައިން ކުރި އަބްދުﷲ ނަޝާތު އެވެ.\nއާ ފަސް ރުފިޔާގެ މޫނުމަތީގައި ހިމެނެނީ ފުޓްބޯޅަ އާއި ސަގާފީ އެކި ކުޅިވަރުން އިޖްތިމާއީ ގުޅުން ވަރުގަދަ ކޮށްދޭކަން ދައްކުވައިދޭ ކުރެހުމެކެވެ. އަދި ނޫޓުގެ ފަހަތުގައި ކުރަހާފައި ވަނީ ސަންގެކެވެ. އެއިން ދައްކައި ދެނީ މުއާސަލާތު ކުރުމަށް ދިވެހިން ކުރިން ގެންގުޅުނު ވަސީލަތެއްކަމެވެ.\nއެ ނޫޓުގައި އެހެން ނޫޓުތަކާ ތަފާތު އިތުރު ސަލާމަތީ ސިފައެއްގެ ގޮތުގައި ނޫޓުގެ ކްލިއާ ވިންޑޯގެ އެއްފަރާތުން ނޫޓުގެ ތެރެއިން އަނެއް ފަރާތް ފެންނަ ގޮތަށް ނޫޓުގެ މޫނުމަތީ އަގު ފެންނަން ހުރެ އެވެ.\nއެމްއެމްއޭ އިން ބުނީ އަލަށް ނެރުނު ނޫޓާ މެދު އާއްމުން ހޭލުންތެރިކުރުމުގެ ހަރަކާތްތަކެއް މިއަދު ހެނދުނު ވެލާނާގެ ކައިރީގަ އާއި ވިލިމާލެ ފެރީ ޓާމިނަލް ކައިރީގަ އާއި ހުޅުމާލެ ފެރީ ޓާމިނަލް ކައިރީގަ އާއި އެމްޕީއެލް ކައިރީގަ އާއި ޖުމްހޫރީ މައިދާން ސަރަހައްދުގައި އޮންނާނެ ކަމަށެވެ.\nއެމްއެމްއޭ އިން ކުރިން ނިންމީ ފަސް ރުފިޔާގެ ފައިސާ ފޮއްޗެއް ނެރުމަށެވެ. ނަމަވެސް އޭގެ ފަހުން ނިންމީ މިހާރު ބޭނުން ކުރަމުން އަންނަ ޕޮލިމާގައި ނޫޓެެއް ނެރުމަށެވެ.\nމިހާރު ބޭނުންކުރާ ދެ ރުފިޔާގެ ފައިސާ ފޮއްޗަށް ވުރެ ލުއި ފައިސާ ފޮއްޗެއް މި އަހަރު ނެރުމަށް ވެސް އެމްއެމްއޭ އިން ވަނީ ހަމަޖައްސައިފަ އެވެ.\nއިގްތިސާދު އެމްއެމްއޭ ފައިސާ ރަން ދިހަ ފަހެއް އަލީ އަޝްފާގު (ދަގަނޑޭ)\n127 ކޮމެންޓް, 227 ރިއެކްޝަންސް\nމީގައި މަށަށް މައްސަލައަކީ ޖައްސާފަ ހުރި ކުލަ!! ސަތޭކަ ރުފިޔާގަވެސް ހުރީ ރަތްކުލަ! ބެކްގްރައުންޑްގަ އަޅިކުލަ ޖައްސާފަ ހުއްޓަސް، އޭގެ މައްޗަށް ރަތްކުލަ ދުއްވާފަ ހުރީމަ ކަމަކުނުދޭ! އަލިގަދަ ކުލަތަކުގެ ތެރެއިން ކޮންމެވެސް ކުލައެއް ޖެއްސިނަމަ ރަނގަޅުވީސް! ދެން ފުޓްބޯޅަ ނޫނަސް ދިވެހިންގެ އިޖްތިމާޢީ ގުޅުން ދައްކައިދޭ އެތައްކަމެއް އެބަހުރި! ފުޓްބޯޅަ ޖެހީމަ އެހާ ޔުނީކެއް ނޫން!! މުޅިދުނިޔޭގަވެސް ކުޅޭ އެއްޗެއް ފުޓްބޯޅައަކީ!! ދިވެހިންނަށް ޚާއްސަ ދިވެހިވަންތަ ކަމެއް ޖައްސާލިނަމަ ރަނގަޅުވީސް!! މަށަށް އެންމެ ހެއްވާކަމަކީ ސަންގެއް ފަހަތުގަ ޖެހުން! އެހެންވީމަ އެވާނީ މިހާރު ބޭނުންކުރާ 2ރުފިޔާގަ ޖަހާފަ އިން ސަންގު ޖަހާ ދަމައިގެންފަ، އަތްދަމާ ބަހައްޓާފަ ޖެހި ތަފާލެއްހެން ނޫޓުގެ ފަހަތުގަ ތަތްކޮށްލުން!! އެއީ ހަމަ ކޮޕީ ޕޭސްޓް!! 50ރުފިޔާގަ ވެސް ހެދީ އެހެން!! 25ލާރިން 50ރުފިޔާއަށް!! ދެން ދަނގަޑޭ ޖެހީމަ އެވީ ވަަރަށް ބޮޑު ޖޯކަކަށް!! ނާ އެހެންޏަ!! "ދަނގަޑު" ފަސް ރުފިޔާއަކުން ގޮސް "ދަނގަޑޭ" ޖެހި ފަސް ރުފިޔާއަށް ބަދަލުވީމަ!! ހައްހައްހާ!! ހާހާހާހާހާހާހާހާ ހާ!!!!\nތިބުނާ ފޮޓޯ މި އާޓިކަލްގައި ހިމަނާލިނަމަ މިޚަބަރު ފުރިހަމަވީސް! އެފޮޓޯ ނެތުމުން މިޚަބަރު ޚަބަރަކަށްނުވޭ\nމޮޔަތައް ހުސްބޭކާރު ވާހަކަ ޗަކާސް\nމަށައް ދަގަޑޭ އާ ވައްތަރު ކުރަން އުޅެ އުޅެ ނުވި، މައިލޯ ދަޅުގަ އިން ކުރެހުމާ ވައްތަރުވަނީ ،އެކަމު ޕާސްޕޯޓު ގަ އިން ކުރެހުން އަންނިއާ ވަރައް ވައްތަރު،، ކިހިނެއް އެހެން ބޭފުޅުންނައް ހީވަނީ\nފަހަތުން އެބަފެނޭ އާޖެންޓީނާގެ ގައުމީ ޓީމް ޖަރޒީ ލައިގެން ހުރި މީހަކު، މެރެޑޯނާ ނޫނީ މެސީ ތޯ؟ ވަރަށް ފުރިހަމަ ދިވެހި ވަންތަ ފަރުމާއެކޭ ބުނެވޭނީ، ވަރަށް ސަލާން\nފަސް ރުފިޔާ ތަ ނުވަތަ ފައް ރުފިޔާތަ...... އެމް އެމް އޭ އިން ނެރުނީ ފައްސަތޭކަ ރުފިޔާ ވިއްޔާ\nދެގޮތްވެސް ރަނގަޅު.. ފަތް ރުފިޔާ އެއްމެ ރަނގަޅު ގޮތަކީ\nކީއްވެބާ5ރުފިޔާގެ ނޫޓުގަ ފައް ރުފިޔާ ނުޖެހީ. 500 ރުފިޔާގެ ނޫޓުގަ ދިވެހި އަކުރުން ޖަހާފަ އެއޮތީ ފައް ސަތޭކަ ރުފިޔާ.5ރުފިޔާގެ ނޫޓުގަ ފަސް ރުފިޔާ ޖަހާފަ 500 ރުފިޔާގެ ނޫޓުގަ ފައް ސަތޭކަ ރުފިޔާ ޖެހީމަ ފައްސަތޭކަ ރުފިޔާ ޖެހިފަ އޮވެގެން އެމް އެމްއޭ އިން އޭރު ދެއްކި ވާހަކަ ދިމަލެއް ނުވޭ. ދިވެހި މާދަރީބަސް ކުރިއަރުވާ ބަހުގެ ހަމަތަކާ ޤަވާޢިދުތައް ބަލަހައްޓަން ރައްޔިތުންގެ ފައިސާއިން ޚަރަދުކޮށްގެން ފާޑެއްގެ ބަޔަކު ލާފަ ތިބޭވާހަކަ އިވޭ. ވޯޓުން ބަލިވާ މީހުން އެކަހަލަ ތަންތަނަށް ލީމަ މިހެންވެސް ވާނެ.\nދަނގަޑު ނޫޓު ނެރުުގެ ބަދަލުގައި ދަނގަޑޭ ލައިގެން ކަރުދާސް ނޫޓު ދޯ ތި ނެރުނީ. އެހެންވީމާ ތިވެސް މިހާރު ދަނގަނޑު ނޫޓު ކަމުގައި ބެލެވިދާނެ\nދަގަނޑޭ އެއީ ޝަހުސިއްޔަތެއް ނޫނޯ... އެކަމަކު ބޯ ކަނޑާފަ ފޮޓޯ ޖެހީމަވެސް އެންމެނަށް ދަގަނޑޭ އެނގިއްޖެ ދޯ.\nތަސްވީރުގެ މައްސަލަޔަކައް ވެގެން އުޅެމީހުން މިފަދަ ސައިޓުތަކައްވަދެ ޒަމާނީ މިފަދަ ވަސީލަތް ތައްބޭނުން ކުރަމުން ކޮސްގޮވޭއިރުވެސް ނޭގޭ! ސިކުނޑި ތިހިރި ފުރިބާރުވެފަ ކަމެއްގަ އެހެންގޮތެއް ނުވިސްނޭވަރް


''Hageegee Rahumaitherinnakee, Dhathi Haalugai Ekugai Thibey Meehun'' “ޙަޤީޤީ ރަޙުމަތްތެރިންނަކީ، ދަތިޙާލުގައި އެކުގައި ތިބޭ މީހުން” – Huvadhoo News ''Hageegee Rahumaitherinnakee, Dhathi Haalugai Ekugai Thibey Meehun'' Huvadhoo News\n“ޙަޤީޤީ ރަޙުމަތްތެރިންނަކީ، ދަތިޙާލުގައި އެކުގައި ތިބޭ މީހުން”\nރަޙުމަތްތެރިންނަށް އަބަދުވެސް ފާރަވެރިވުމަށާއި ޙަޤީޤީ ރަހުމަތްތެރިންނަކީ ދަތި ޙާލުގައި އެކުގައި ތިބޭ މީހުންކަމަށް ވިދާޅުވެ ޒިމްބާބުވޭގެ މުފްތީ އިސްމާޢީލް އިބްނި މޫސާ މެންކް ނަސޭޙަތް ދެއްވައިފިއެވެ.\nމީސްމީޑިއާ މެދުވެރިކޮށް ކޮންމެ ދުވަހަކު އެތައް ނަސޭހަތެއް ދެއްވާ މުފްތީ މެންކް ވިދާޅުވީ ރަޙުމަތްތެރިންގެ ލިސްޓް އަބަދު ވެސް ބަލަމުން ގެންދިޔުމަށާއި އުފާވެރި ނުވަތަ ތަނަވަސް ވަގުތުގައި އެކީގައި ތިބޭ ރަޙުމަތްތެރިން އެ ލިސްޓްގައި ތިބޭނަމަ އެއީ ރަޙުމަތްތެރިންނާމެދު ވިސްނަން ޖެހޭ ވަގުތު ކަމަށެވެ. އަދި ޙަޤިޤީ ރަޙުމަތްތެރިންނަކީ ޙަޔާތުގެ އުނދަގޫ ދަނޑިވަޅުތަކުގައި ވެސް އެކުގައި ތިބޭ މީހުން ކަމަށާއި އެފަދަ މީހުންނަށް ހިތުން ޚާއްޞަ ޖާގައެއް ދޭން ވާނެ ކަމަށެވެ.\nCheck your “friends” list from time to time. If you have more of those who are only there when you’re smiling, it’s time to rethink the list! Keep those who are there for you when you face storms in life close to your heart. They’re the ones whose friendship you need to nurture\n— Mufti Menk (@muftimenk) April 12, 2020\nމުފްތީ މެންކަކީ މުސްލިމުންނާއި ޣައިރު މުސްލިމުން ހިމެނޭހެން އެތައް މިލިއަން މީހުނެއް އިހްތިރާމް ކުރާ ޢިލްމުވެރި ބޭކަލެކެވެ. މީސްމީޑިއާގައި ނުފޫޒުގަދަ މެންކް ފޮލޯ ކުރާ އެތައް ބަޔަކު އެބަތިއްބެވެ.


އީ.ޔޫ.ގެ އިލެކްޝަން އެކްސްޕާޓް މިޝަނުން ކޮމިޝަނާ ބައްދަލުކޮށްފި\nމި އަންނަ އޭޕްރީލް މަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ އިންތިޚާބު އޮބްޒާރވް ކުރެއްވުމަށް ދިވެހިރާއްޖެއަށް ވަޑައިގެން އުޅުއްވާ ޔޫރަޕިއަން ޔޫނިއަން ގެ އިލެކްޝަން އެކްސްޕާރޓް މިޝަނުން މޯލްޑިވްސް ބްރޯޑްކާސްޓިންގ ކޮމިޝަނާ ބައްދަލުކޮށްފިއެވެ.\nމިއަދު ހެނދުނު ކޮމިޝަންގައި ބޭއްވި ބައްދަލުކުރެއްވުމުގައި، ކޮމިޝަންގެ ތަޢާރަފަކާއި، ކޮމިޝަނުން ކުރަމުންދާ މަސައްކަތްތަކުގެ މަޢުލޫމާތު އިތުރުން، ރައްޔިތުންގެ މަޖިލީހުގެ އިންތިޚާބާ ގުޅިގެން ބްރޯޑްކާސްޓްކުރާ ކޮންޓެންޓް މޮނިޓަރކުރުމަށް ކުރަމުންދާ މަސައްކަތްތަކާ ގުޅޭ މަޢުލޫމާތުވެސް އީ.ޔޫ.ގެ މިޝަނާ ކޮމިޝަނުން ޙިއްސާކުރިއެވެ.\nވޭތުވެދިޔަ އިންތިޚާބުތަކުގައި މޮޏީޓަރކުރުމުގެ މަސައްކަތް ދިޔަ ގޮތާ ގުޅޭގޮތުން، މި ބައްދަލުވުމުގައި، މޯލްޑިވްސް ބްރޯޑްކާސްޓިންގ ކޮމިޝަންގެ ރައީސް މުޙައްމަދު ޝަހީބު، މަޢުލޫމާތު ދެއްވިއެވެ. އިތުރަށް ވާހަކަފުޅު ދައްކަވަމުން ކޮމިޝަންގެ ރައީސް ފާހަގަކުރެއްވިގޮތުގައި، މޮނިޓަރިންގެ މަސައްކަތްކުރުމަށް ދިމާވެފައިވާ އެންމެ ބޮޑު ގޮންޖެހުމަކީ އެކަށީގެންވާ ބަޖެޓާއި ވަސީލަތްތައް ނެތުމާއި މުވައްޒަފުންގެ ދަތިކަން ކަމުގައެވެ.\nކޮމިޝަންގެ ރައީސް މުހައްމަދު ޝަހީބުގެ އިތުރުން، މިބައްދަލުވުމުގައި ކޮމިޝަނަރ އާމިނަތު ސަރާހަތު ޢިއްޒަތާއި ކޮމިޝަނަރ ޙަސަން ނަބާހާއި ސެކްރެޓަރީ ޖެނެރަލް މުޙައްމަދު ނާސިޙާއި ޑިރެކްޓަރ، ޕްލޭނިންގ އެންޑް ޕްރޮޖެކްޓްސް ޢާއިޝަތު ޝާހީން ބައިވެރިވެވަޑައިގަތެވެ.


ހޯނޑެއްދޫ މެޖިސްޓްރޭޓްކޯޓް އިމާރާތުގެ ސީލިންގ މަރާމާތުކުރުން\nމިކޯޓުގެ އިމާރާތުގެ ބޭރުގެ ވަށައިގެންހުރި ސީލިން މަރާމާތުކުރުމުގެ މަސައްކަތްކޮށްދޭނެ ފަރާތެއް ހޯދުމަށް، މިކޯޓުންކުރި ނަންބަރު Q2C-A/2019/2 (27 މަރޗް 2019 ) އިޢުލާނާއި ގުޅިގެން، އެކަށީގެންވާވަރުގެ ތަރުޙީބެއް ލިބިފައި ނުވާތީ، އެ އިޢުލާން ބާތިލްކޮށް އަލުން މިމަސައްކަތް ކުރުމަށް ފުރުޞަތު ހުޅުވާލަމެވެ.\nވީމާ، މިކޯޓުގެ އިމާރާތުގެ ބޭރުގެ ވަށައިގެންހުރި ސީލިންގ މަރާމާތުކުރުމުގެމަސައްކަތް ކޯޓުންދޭ މަޢުލޫމާތާ އެއްގޮތަށް އަމިއްލަތަކެތީގައި ކޮށްދިނުމަށްއެދޭ ފަރާތްތަކުން، 2019 އޭޕްރިލް 17 ވާ ބުދަ ދުވަހުގެ ހެނދުނު 09:30 އަށް މިކޯޓަށް، (ގދ. ހޯނޑެއްދޫ މެޖިސްޓްރޭޓް ކޯޓަށް) ވަޑައިގެން މަޢުލޫމާތު ސާފުކުރެއްވުމަށްފަހު، 2019 އޭޕްރިލް 25 ވާ ބުރާސްފަތި ދުވަހުގެ ހެދުނު، 10:45 އަށް މިކޯޓަށް (ގދ. ހޯނޑެއްދޫ މެޖިސްޓްރޭޓް ކޯޓަށް) އެސްޓިމޭޓް ހުށަހެޅުއްވުން އެދެމެވެ. މައުލޫމާތު ސާފްކުރެއްވުމަށާއި، އަދި އެސްޓިމޭޓް ހުށަހެޅުއްވުމަށް ވަޑައިގަންނަވަނީ، ކުންފުންޏަކުން، ޕާޓްނަރޝިޕަކުން ނުވަތަ ލޯކަލް އިންވެސްޓްމަންޓަކުން ކަމަށްވާނަމަ އެކަން އެނގޭނެ ރަސްމީލިޔުމަކާއި، އަދި އެކުންފުނި ،ޕާޓްނަރޝިޕް ނުވަތަ ލޯކަލް އިންވެސްޓްމަންޓްގެ ފަރާތުން މަޢުލޫމާތު ސާފްކުރެއްވުމަށް ނުވަތަ އެސްޓިމޭޓް ހުށަހެޅުއްވުމަށް ވަޑައިގަންނަވާ ފަރާތުގެ މައުލޫމާތު އެނގޭނެ ރަސްމީ ލިޔުމެއް ހުށަހަޅަން ވާނެއެވެ. އަދި މިއިޢުލާނާއި ގުޅިގެން މަޢުލޫމާތު ސާފްކުރެއްވުމަށް ކަނޑައެޅިފައިވާ ގަޑިއަށް ވަޑައިނުގަންނަވާ ފަރާތްތަކަށް އެސްޓިމޭޓް ހުށަހެޅުމުގެ ފުރުސަތު ނުދެވޭނެ ވާހަކަވެސް ދެންނެވީމެވެ.\nވީމާ، މިކަން އާއްމުކޮށް އެންގުމަށްޓަކައި އިއުލާން ކުރީމެވެ.\nސުންގަޑި: 25 އޭޕްރިލް 2019 1045


Sih'hee Haalathu Ge Sababun Raees Yameen Geah Badhalukodheyn Aailaa In Edhijje - Vaguthu\nމަނީ ލޯންޑަރިންގެ ކުށް ސާބިތުވެ ފަސް އަހަރުގެ ޖަލު ހުކުމެއް ތަންފީޒްކުރައްވަމުންދާ ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ސިއްހީ ހާލަތުގެ ސަބަބުން އެމަނިކުފާނު ގެއަށް ބަދަލުކޮށްދޭން އާއިލާއިން އެެދިއްޖެއެވެ.\nއާއިލާއިން މިގޮތަށް އެދިފައިވާކަން އެމަނިކުފާނުގެ ގާނޫނީ ވަކީލުންގެ ޓީމްގެ ހިމެނިވަޑައިގަންނަވާ ބޭފުޅަކު ވަނީ ކަށަވަރުކޮށްދެއްވާފައެވެ.\nއާއިލާއިން އެމަނިކުފާނު ގެއަށް ބަދަލުކޮށްދޭން އެދުނުއިރު، މިދިޔަ ހަފްތާ ބުދަ ދުވަހުން ފެށިގެން ތިން ދުވަސްވަންދެން އެމަނިކުފާނު އޮންނެވީ އައިޖީއެމްއެޗްގައެވެ. އެމަނިކުފާނު އައިޖީއެމްއެޗްގައި އެއިރު އޮންނެވީ ޓެސްޓުތައް ހެދުމަށްޓަކައި ކަމަށް ކަރެކްޝަނަލް ސާވިސް އިން ވިދާޅުވިއެވެ.\nދާދި ފަހުން ހޯމް މިނިސްޓަރ އިމްރާން އަބްދުﷲ ވަނީ ރައީސް ޔާމީނާއި ބައްދަލު ކުރައްވާ އެމަނިކުފާނުގެ ސިއްހީ ހާލަތާއި ގުޅޭ ގޮތުން މަޝްވަރާ ކުރައްވާފައެވެ.\nއެގޮތުން އެ ބައްދަލުވުމުގައި، ރައީސް ޔާމީން އަބްދުލް ގައްޔޫމް ރާއްޖެއިން ބޭރަށް ވަޑައިގެންނެވުމަށް ސަރުކާރުން އެމަނިކުފާނަށް ހުށަހެޅި ކަމަށް\n"ވަގުތު"އަށް ވަނީ އެނގިފައެވެ. އެހެން ނަަމަވެސް ރައީސް ޔާމީން އެ ހުށަހެޅުން ގަބޫލުފުޅު ނުކުރައްވައެވެ.\nފެބުރުއަރީ 26, 2020 14:09\nޢެއްވެސްކަމެއްސާބިތުވެގެންކުރިހުކުމެއްނޫން ގަދަކަމުން ފަޑިޔާރުބަދަލުކޮއްގެން ސަރުކާރުން ކުރުވިހުކުމެއް\nފެބުރުއަރީ 26, 2020 14:21\nއެމްޑީޕީ ހަދާހެން އަހަރެމެންވެސް ނުކުންނަންވީ މަގުމައްޗައް ތިކަންކުރުވަން\nފެބުރުއަރީ 26, 2020 15:13\nކުށް ސާބިތުވެގެނެއް ނޫން ޙުކުމް ކުރީކީ.... މިގޮތަށް އިސްލާޙް ކޮށްލައްވާ\nދަރިފުޅާ ދަރިފުޅުވެސް އަނެއްކާ އެފައިސާގައިޖެހިފަ ހުރީތަ؟ ދުވާލުގެ އިރުފަދައިން އެފައިސާ ޖަމާވިކަމާ، އެފައިސާ އެހެން އެކައުންޓަކަށް ޖަމާކުރިކަމައް ހުދު އެމަނިކުފާނުގެ ދުލުންވެސްވަނީ ބުނެފަ. ދެންކިހާވަރަކަށްތޯ ސާބިތުކުރަންޖެހޭނީ، އަމިއްލަފުޅު ދުލުން ދޫވެއްސައްވަން ފައިސާ އަކީ ހަލާލުފއަިސާއެއްނޫނޭވެސް ބުނި، އަދިވެސް ދަރިފުޅު ތިއުޅެނީ މިކަލޭގެ ފަހަތުންނުނެއްޓިގެންތާ\nފެބުރުއަރީ 26, 2020 19:32\nތިބޭފުޅާ އަށް ތިއޮތީއެނގިފަ ޒިއަތު ހެކިބަސް ދިންގޮތް ލާރިޖަ މާވިގޮތްވެސް\nފެބުރުއަރީ 26, 2020 15:44\nކޮބާ ކިހިނެތްބާ ވަގުރައިސް\nފެބުރުއަރީ 26, 2020 15:48\nމަގޭ އަންނަނީ ހަމަ ހިނި މީ ދެން މިހުކުމައް ކިޔާނީ ކޮންކަހަލަ ހުކުމެކޭތަ؟ ޔާމީނުގެ ޢަދާވާތްތެރިންގެ ފަރާތުން ހެކިބަސް ހޯދާއިގެން، ބަލަ އިސްލާމްދީނުގެ އަދި އެހެންދީން ތަކުގަވެސް މިގޮތަކަށް ކުޝެއްސާބިތުކުރުމަކައް ހެކި ހުށަ ނާޅައޭ!\nފެބުރުއަރީ 26, 2020 15:49\nޢާއިލާއިން އެކަންޏެއް ނޫން މުޅި ދިވެހި ރައްޔިތުން ވެސް ނޭދޭ ތަރައްޤީ ގެ ބާނީ ޖަލުގައި އޮންނަވާކަށް. ދުޢާކުރަމުން މިހާރުވެސް މިގެންދަނީ އަވަސް ގޮތަކުން އެމަނިކުފާނު ސަލާމަތް ވެވަޑައި ގަންނަވާ ތޯ. ފާޑެއްގެ ލާދީނީ ބައިގަނޑެއްގެ އަތްދަށަށް ދިއައީމަ މިޤައުމުގެ ކަންކަން ބޮއްސުންލައިގެން ދަނީ.\nފެބުރުއަރީ 26, 2020 16:23\nޔުނުސް އަލައިހިއްސަލާމް ވިދާޅުވި ދުއާ ޔާމީންގެ ހުރިހާ އެންމެން ކިޔާ ދުއާކޮށްބަލަ\nފެބުރުއަރީ 26, 2020 16:36\nސާބިތުވީތަ ނުވަތަ ސާބިތުކުރުވީތަ!\nފެބުރުއަރީ 26, 2020 16:51\nކެނޑި ނޭޅި ހުއްޓުމެއްނެތް މުޒާހަރާއަކަށް ނުކުންނަންވީ.ޕީޕީއެމް ލީޑަރޝިޕް ފަހަތުފަޔަށް ބުރަވާނަމަ ރ.ޔާމިންގެ ސަޕޯޓަރސް މޫމަންޓުން ނުކުންނަންވީ..ރ.ޔާމިނަށް ކުރާ އަނިޔާތަކުން ކެތްތެރިކަން ކޮޅުންލަނީ.... ހަބޭސް ފުރީ ރ.ޔާމިން..ދަގަޑު ކެޑޭނީ ދަގަޑުން....\nފެބުރުއަރީ 26, 2020 17:16\nމީނަ އެކަނިތަ އާއިލާ އޮށްނަނީ، މީނަގެ ވެރިކަމުގަ މަގުމަތީ މުޒާހަރާބަލަން ހުންނަމީހާވެސް ގެންގޮސް2އަހަރު3އަހަރު ޖަލައްލާފައި އެތަކެއްް އަނިޔާއެއްދީފަހުރި، އަނބިދަރިން ނިކަމެތިވެ ކިތައް އާއިލާތޯ ބަޑަށްޖެހުނީ، ކިތައް އާއިލާތޯ ރޫޅިގެންދިޔައީ، ތީނަގެއަށްބަދަލުކުރާނަމަ ޖަލުގައިތިބި ހުރިހާ އެންމެންޖެހޭނީ ގެއަށްބަދަލުކުރަން\nފެބުރުއަރީ 26, 2020 17:58\nހުއްދަ ނުދީގެންތަ ރާއްޖެއިން ބޭރަށް ނުދާން އެ ހުންނަނި\nފެބުރުއަރީ 26, 2020 18:20\nފިލިޕާޓީތަކުގެ މީހުންފިލުވިއިރު އޭރުޖަލުގަތިބި މީހުން ފިލުވިނަ މަ މިހާރުއެކަންކުރަންޖެހޭނެ! އޭރުއެކަން ނުކޮށްފަ މިހާރުއެކަންކުރަންޖެހޭސަބަބެއްނެތް! ދެންއޮންނާނީ " އެހެންނަ މަވެސް" މިހާރުހަ މަޖެހިފައި ވަނީ( މަތިންލިޔެފާފޮނުވިގޮތަށް) ހުކު މްކުރާށެވެ.\nފެބުރުއަރީ 26, 2020 20:02\nކޮންމެ މީހަކު ވެރިކަމުގައި ހުއްޓަސް މިޤައުމުގެ ޚަޒާނާ ލޫޓުވަނީ އެއިރެއްގައި ވެރިކަމުގައި ތިބޭބަޔަކާ ކުރިން ވެރިކަން ކޮށްފައިތިބި މީހުންނާއި އެކު އެންމެން ގުޅިގެން، ކިތަންމެ ވަރަކަށް ލޫޓުވިއަސް، ކިތަންމެ ވަށްކަމެއް ކުރިއަސް މުޅިޤައުމު ދޮވެލިއަސް ވެރިކަމުގައި ތިބޭބަޔަކަށްވެސް ވެރިކަންކޮށްފަދާ މީހަކަށްވެސް ދޭނެއަދަބެއް، އެމީހަކުއަތުން ހޯދޭނެ އެއްޗެއް މިޤައުމަކު ނޯންނާނެ\nއެމްޑީޕީ ވަގުން ވަގަށް ކައިފަހުރިވަރު ނޫހުގައި ޖަހަންފަށައި ފިއްޔާ ދެން އިތުރު ޚަބަރެއް ޖަހާނެ ޖާގައެއް ނޫހުގައި ނޯންނާނެ ތިލާދީނީ ބައިގަނޑު ވަކަން ކޮށްކޮށް ބަރަހަނާ ވީމަ ދެންއަބަދުވެސް އެހެންމީހުނަށް ވަގަށް ގޮވޭނީ އެރީނދޫ ބައި ގަނޑު ކުރާވައްކަން ފޮރުވުމަށް އެވެސް ކުށެއްނެތް ނިކަމެތި އިންސާނުންގެ ބޮލުގަ އިވަގުބަދުނާމް އެއަޅު ވަނީ ﷲ ބޮޑުވެގެން ވާއަނިޔާ ވެރިކަމެއް ލާދީނި ރީނދޫ ބައި ގަނޑަށް ދައްކަވާށި އާމީން ﷲ ހަރާމް ކުރެއްވި މަސްތުވާ ތަކެތިން މަސްތުވެގެން އުޅޭ އެމްޑީޕީގެ ޖާހިލު ންތަ ﷲގެ އެމެހައި ނިއުމަތްތަކު މަހުރޫމް ކުރައްވާށި އާމީން


Keytha Namaadhu Ohnnaanee Maadhamaa Hendhunu 10:30 Gai - Vaguthu\nކޭތަ ނަމާދު އޮންނާނީ މާދަމާ ހެނދުނު 10:30ގައި\nމާދަމާ އިރުކޭތަ ހިފާއިރު މާލެސިޓީގެ މިސްކަިތްތައް ފިޔަވާ ރާއްޖޭގެ އެހެން ހުރިހާ ރަށެއްގައި ހެނދުނު 10:30ގައި ކޭތަ ނަމާދު ކުރުން އޮންނާނެ ކަމަށް އިސްލާމިކް މިނިސްޓްރީން ބުނެފިއެވެ.\nއެ މިނިސްޓްރީގެ ޑެޕިއުޓީ ޑިރެކްޓަރު ޖެނެރަލް އަބްދުލްއަޒީޒް އިސްމާއީލް ސޮއި ކުރައްވާ ނެރެފައިވާ ސާކިއުލާއެއްގައި ބުނެފައިވަ ވަނީ އިރުކޭތަ ހިފަން ފަށާނީ ރާއްޖެ ގަޑިން ހެނދުނު 9:39 އެހާއިރު ކަމަށެވެ. ކޭތަ އެންމެ ބޮޑަށް ހިފާފައި ހުންނާނީ މާދަމާގެ ހެނދުނު 10:51 ގައި ކަމަށްވެސް އެ މިނިސްޓްރީން ބުންޏެވެ. އަދި ކޭތަ ވީއްލާނީ މެންދުރު 12:14ގައި ކަމަށްވެސް އެ ސާކިއުލާގައިވެއެވެ.\nއެހެންކަމުން މާދާމާ ކޭތަ ނަމާދު ކުރުން އޮންނާނެއެވެ. ނަމަވެސް މާލެ ސަރަހައްދުގައި ކޮވިޑް-19 އާއި ގުޅިގެން ކޭތަ ނަމާދު ކުރުމެއް ނޯންނާނެއެވެ. އިސްލާމިކް މިނިސްޓްރީން ބުނީ މާލެ އާއި ހުޅުމާލެ އަދި ވިލިމާލެ ފިޔަވާ ރާއްޖޭގެ މީހުން ދިރިއުޅޭ ކޮންމެ ރަށެއްގައި ހުންނަ ބޮޑު މިސްކިތުގައި މާދަމާގެ ހެނދުނު 10:30ގައި ކޭތަ ނަމާދު ކުރުން އޮންނާނެ ކަމަށެވެ.\nމޫސުމާއި ބެހޭ ގައުމީ އިދާރާ (މެޓް) އިން ބުނެފައިވަނީ މާދަމާ ހިފާ އިރުކޭތަ ރާއްޖެއަށް ފެންނާނީ ފަޅި ކޭތައެއްގެ ގޮތުގައި ކަމަށެވެ.\nއިރަށް ސީދާ ބެލުމަކީ ލޮލަށް ގެއްލުންވާނެ ކަމެއް ކަމަށް ސިއްހީ ފަރާތްތަކުން ބުނެއެވެ. އެހެން ކަމުން ފުރިހަމަ އިރު ކޭތަ ހިފާ ވަގުތުއާއި ވީއްލާ ގަޑިތަކުގައި ބެލުމަކީ އެހާ ރަނގަޅު ކަމެއް ނޫނެވެ.\nފަޅި ކޭތައެއްގެ ގޮތުގައި މި ކޭތަ ފެންނާނެ ގައުމުތަކުގެ ތެރޭގައި، ދިވެހިރާއްޖެ އާއި އުތުރު އަދި އިރުމަތީ އެފްރިކާގެ ގައުމުތަކާއި، ޔޫރަޕްގެ އިރު ދެކުނު ސަރަޙައްދާއި، އޭޝިޔާގެ ގިނަ ގައުމުތަކާއި، އޮސްޓްރޭލިޔާގެ އުތުރު ސަރަޙައްދު ހިމެނެ އެވެ.\nޖޫން 20, 2020 20:31\nކޭތަ ހިފާ ވަ ގުތު ތަކު ގައި ގިނަ ބަޔަކު އެއްވެ ފޮޓޯ ނެ ގުމަކީ މިހާރު ދުނިޔޭ ގައި އާންމު ވެފާވާ ކަމެކެވެ. ފަހެ ދަންނާށެވެ. ކޭތަ ހިފުން ގިނަ ވުމަކީ ގިޔާމަތް ކައިރި ވެއްޖެ ކަމު ގެ އަލާމާތެކެވެ.\nޖޫން 20, 2020 22:55\nކޭތަ ނަމާދު ޖަމާޢަތު ކުރަން ވީމާ އޯކޭ\nފަރުޅު ނަމާދު ޖަމާޢަތުގައި ކޮއްގެން ނެތް ވާކަން\nއެހެންވެ ބުނެވެނީ މިއި ދޯހަލި ސަރުކާރެކެވެ


HEYRIYA | Ha. Uligamah Nazareh - Vaguthu\nރާއްޖެ އިން ފައްސި މަދު، ކޮވިޑަށް ޓެސްޓް ކުރުން ވެސް މަދު -5ގަޑިއިރު ކުރިން\nހޭރިޔާ: ހއ. އުލިގަމަށް ނަޒަރެއް\nހއ. އުލިގަމުގެ މަތިން ނަގާފައިވާ ފޮޓޯއެއް -- ވަގުތުު އިމޭޖަސް / އިބްރާހިމް ޝާބިލް\nވެރިކަންކުރާ މާލެއާއި 327.97 ކިލޯމީޓަރު ދުރުގައި އޮންނަ ހއ. އުލިގަމަކީ ރާއްޖޭގެ އެންމެ އުތުރުން އަދި ހއ. އަތޮޅުގައި މީހުން ދިރިއުޅޭ ދެވަނަ ރަށެވެ. އަތޮޅުގެ ވެރިކަން ކުރާރަށް ދިއްދޫގެ ހުޅަނގުއުތުރުން 30 ކިލޯމީޓަރު ބޭރުގައި އޮންނަ އުލިގަމުގެ އާބާދީގައި 532 މީހުން ވަނީ ރަޖިސްޓަރީ ކޮށްފައެވެ. މި ރަށުގައި 112 ހެކްޓަރު (ދިގުމިނުގައި 2.5 ކިލޯމީޓަރު، ފުޅާމިނުގައި 0.8 ކިލޯމީޓަރު) ބޮޑު ސަރަޙައްދެއް އޮންނައިރު ފާހަގަކޮށްލަން ޖެހޭ ކަމަކީ އުލިގަމަކީ ހއ. އަތޮޅުން ތިންވަނަ އަށް ބިމުގެ ގޮތުން އެންމެ ތަނަވަސް ރަށްކަމެވެ.\nހއ. އަތޮޅުގެ އެހެން ރަށްތަކެކޭވެސް އެއްފަދައިން އުލިގަމަކީ ޤުދުރަތީ ރީތިކަން ލިބިފައިވާ ޗާލު ރަށެކެވެ. މި ސަބަބަށްޓަކައި ފަތުރުވެރިކަމުގެ ދާއިރާގައި ވެސް އުލިގަމަކީ އާ ނަމެއް ނޫނެވެ. އަދި ހަމައެއާއެކު ފަތުރުވެރިކަމާއި ގުޅުންހުރި ދާއިރާތަކުގައި މިރަށު މީހުންވެސް އުޅެއެވެ. މިރަށުގެ އެއްކޮޅުގައި ފަތުރުވެރިކަމަށް ތަރައްޤީކުރާ ސިޓީ ހޮޓަލެއް އެޅުމުގެ މަސައްކަތް ވެސް މީގެ ކުރިން ފަށާފައި ވެއެވެ. ނަމަވެސް މި މަސައްކަތް މިވަގުތު އޮތީ ހުއްޓިފައެވެ. ރައީސް މައުމޫނުގެ ވެރިކަމުން ފެށިގެން ސިޓީ ހޮޓާގެ ހުވަފެން މިރަށު ރައްޔިތުން ދެކެމުން އައި ނަމަވެސް، އަދިވެސް އެކަމުގެ ފޮނިމީރުކަން އުލިގަމު ރައްޔިތުންނަށް ލިބޭގޮތް ވަނީ ނުވެފައެވެ. އެރަށު ކައުންސިލުން ވިދާޅުވި ގޮތުގައި ކޮންމެ ސަރުކާރަކުންވެސް އެވާހަކަތައް ސިޔާސީ ބޭނުމުގައި ދައްކައި، ވައުދު ފުއްދުމުގައި ބޮޑެތި އިހުމާލުތަކެއް އަންނަނީ ވަމުންނެވެ.\nހއ. އުލިގަމުގެ ފާހަގަކޮށްލެވޭ މިސްކިތް މަތިން ނަގާފައިވާ ފޮޓޯއެއް -- ވަގުތުު އިމޭޖަސް / އިބްރާހިމް ޝާބިލް\nމިރަށުގައި މާލޭގައި ހުންނަ ހުކުރު މިސްކިތާއި އެއްގޮތަށް އަޅާފައިވާ މިސްކިތެއް ހުރެއެވެ. ރަށުގެ ހެޔޮއެދޭ ފަރާތްތަކުން އަމިއްލަ ހަރަދުގައި އިމާރާތް ކުރި މި މިސްކިތުގެ މުންނާރުވެސް ހުންނަނީ މާލޭ ހުކުރު މިސްކިތާއި އެއްގޮތަށްކަން ފާހަގަކޮށްލެވެއެވެ.\nއުލިގަމް ރައްޔިތުންނަކީ ޢާންމު ގޮތެއްގައި މަސްވެރިކަމާއި ދަނޑުވެރިކަމުން މަންފާ ހޯދަމުން އަންނަ ބައެކެވެ. މީގެ އިތުރުން ފަންގި ވިނުމާއި އެކި ކަހަލަ އަމިއްލަ ވިޔަފާރިތައް ހިންގުމާއި އިމާރާތް ކުރުމުގެ މަސައްކަތް ކުރުމަކީ ވެސް މިރަށުގެ މީހުން ކޮށް އުޅޭ އާންމު މަސައްކަތްތަކެވެ. ރާއްޖޭގައި އަތޮޅުތެރޭގެ ރަށަކުން ފެނުނު އެންމެ ފުރަތަމަ ކޮވިޑް ވޭދަނަ ފެނިފައި ވަނީ މިރަށުންނެވެ. ކޮވިޑް-19ގެ ބަލިމަޑުކަމުގައި އުނދަގޫ ދުވަސްތަކެއް ތަހަންމަލު ކުުރުމަށް ފަހުގައި އުލިގަމު ރައްޔިތުން އަންނަނީ މަޑުމަޑުން މި އަޑިގަނޑުން އަރައިގަންނަމުންނެވެ.\nމިރަށުގެ ތާރީހަށް ބަލާއިރު މީގެ އަހަރުތަކެއް ކުރިން ރައީސް އިބްރާހިމް ނާސިރުގެ ވެރިކަމުގައި މިރަށު ރައްޔިތުން ވަނީ އަތޮޅު ވެރިރަށް ދިއްދޫ އަށް ބަދަލު ކޮށްފައެވެ. މީހުން މަދު ކަމަށް ބުނެ ދިއްދޫ އަށް މިރަށު ރައްޔިތުން ބަދަލުކުރި ނަމަވެސް، އޭގެ އަހަރުތެއް ފަހުން އުލިގަމު ރައްޔިތުން ވަނީ ދިއްދޫ ދޫކޮށް ތުރާކުނަށް ހިޖުރަ ކޮށްފައެވެ. އިބްރާހިމް ނާސިރު ވެރިކަމުގެ ފަހުކޮޅުގައި އެރަށު ރައްޔިތުންނަށް އުލިގަމުގައި އަލުން އާބާދުވުމުގެ ހުއްދަ ލިބެންދެން އެރަށު ރައްޔިތުން ދިރިއުޅުނީ އުލިގަމާއި އެންމެ ކައިރިން އޮންނަ ތުރާކުނުގައިކަން ފާހަގަކޮށްލެވެއެވެ.\nހއ. އުލިގަމުގެ ހިތްގައިމު ތުނޑި މަތިން ނަގާފައިވާ ފޮޓޯއެއް -- ވަގުތުު އިމޭޖަސް / އިބްރާހިމް ޝާބިލް\nމީގެ އިތުރުން، މިރަށުގައި ހުންނަ ވަޅެއްގެ ފެން މީރު ވާހަކަ އަކީ މިރަށަށް ޒިޔާރަތް ކުރާ އެންމެނަށްވެސް އިވޭ ވާހަކައެވެ. ގިނަ ބަޔަކު ބުނެ އުޅޭ ގޮތުގައި މިއީ ރާއްޖޭގައި ހުރި ވަޅުތަކުގެ ތެރެއިން އެންމެ ފެންމީރު އެއް ވަޅެވެ. މި ވަޅުގެ ފެންގަނޑު ބުއިމަށް ރަނގަޅު ލެވެލް އެއްގައި ހުރިއިރު، ތަޣައްޔަރުވެފައިވާކަމަށް އެއްވެސް ވަރަކަށް ނުދައްކާކަމަށް އެރަށު ކައުންސިލުން މައުލޫމާތު ދެއެވެ.\nއުލިގަމަކީ ސިއްޚީ ޢާންމު ޚިދުމަތްތައްވެސް ލިބެންހުރި ރަށެކެވެ. 16 ގަޑިއިރަށް ހިދުމަތް ދެވޭ ލެވެލް ދޭއްގެ މަރުކަޒެެއް މި ރަށުގައި ހުރި ނަމަވެސް، މުވައްޒަފުންގެ ދަތިކަން ހުރުމުގެ ސަބަބުން މިވަގުުތު ހިދުމަތް ދެމުން އަންނަނީ 8 ގަޑިއިރަށްކަން ފާހަގަކޮށްލެވެއެވެ. އެސްޓީއޯގެ ބޭސްފިހާރައިގެ ހިދުމަތްވެސް މިރަށުން އަންނަނީ ލިބެމުންނެވެ.\nއެހެން ރަށްތަކެކޭ އެއްފަދައިން އުލިގަމަކީވެސް 24 ގަޑިއިރު ކަރަންޓުގެ ޚިދުމަތް ދެމުން އަންނަ ރަށެކެވެ. މުޅި ދުނިޔޭގައިވެސް ފުރަތަމަ ޤާއިމުކުރެވުނު “ހައިބްރިޑް އޭސީ ކަލްޕް ރެނިއުބަލް އެނަރޖީ މައިކްރޯ ގްރިޑް” ސިސްޓަމް ވެސް ޤާއިމްކުރެވިފައި ވަނީ މިރަށުގައިކަމީ ފާހަގަކޮށްލަން ޖެހޭ ވަރުގެ ކަމެކެވެ.\nމިރަށުގައި ޕްރީ ސްކޫލަކާއި ސެކަންޑްރީ ސްކޫލެއް ހުރެއެވެ. އެހެންކަމުން ސާނަވީ ތަޢުލީމުން ގްރޭޑް 10 އާއި ހަމައަށް މިރަށުން ކިޔެވެން އޮވެއެވެ.\nމި ހިނގާ 2021 ވަނަ އަހަރު އުލިގަމްގައި 8 މަޝްރޫޢެއް ކުރިޔަށް ގެންދިއުމަށް ބަޖެޓް ކުރެވިފައި ވެއެވެ. ޖުމްލަ 12.8 މިލިއަން ރުފިޔާގެ މި މަޝްރޫޢުތަކުގެ ތެރެއިން މިވަގުތު ފެނާއި ނަރުދަމާގެ ނިޒާމް ޤާއިމްކުރުމާއި ޕްރޮވިޝަން އޮފް ވޯޓަރ ސަޕްލައި ސެނިޓޭޝަން އެންޑް ސޮލިޑް ވޭސްޓް މެނޭޖްމަންޓް ޕްރޮޖެކްޓް އަދި ޕްރިޕެއަރިންގ އައުޓަރ އައިލެންޑް ފޯރ ސަސްޓެއިނެބަލް އެނާރޖީ ޑިވެލޮޕްމެންޓް ޕްރޮޖެކްޓެއް ކުރިޔަށް އެބަދެއެވެ.\nހއ. އުލިގަމުގެ ގޮނޑުދަށް މަތިން ނަގާފައިވާ ފޮޓޯއެއް -- ވަގުތުު އިމޭޖަސް / އިބްރާހިމް ޝާބިލް\nމީގެ އިތުރުން މިއަހަރަށް ބަޖެޓް ކުރެވިފައިވާ އުލިގަމް ކަސްޓަމްސް އޮފީސް ޢިމާރާތް އެޅުމުގެ މަސައްކަތް މިހާރު ވަނީ ނިމިފައެވެ.\nއުލިގަމްގައި ކުރިޔަށް ހުރި މަޝްރޫޢުތަކުގެ ތެރެއިން ބަނދަރު ބޮޑުކޮށް ގޮނޑުދޮށް ޙިމާޔަތްކުރުމާއި، 8 ކްލާސްރޫމާއި ސައިންސް ލެބެއްގެ އިތުރުން އޭވީރޫމެއް ޤާއިމްކުރުން އަދި ފުޓްސަލް ދަނޑެއް ޤާއިމްކުރުމުގެ މަޝްރޫޢު ފާހަގަކޮށްލެވެއެވެ.\nމިރަށަކީ ބޭރުގެ އުޅަނދުފަހަރުތައް ގިނަ ޢަދަދަކަށް ޒިޔާރަތްކުރާ ރަށަކަށް ވާތީ އެމްއެންޑީއެފްގެ ޕޯޓް ސެކިއުރިޓީ އާއި ކަސްޓަމްސް އާއި އިމިގެރޭޝަންގެ ޔުނިޓެއް ޤާއިމްކޮށްފައި ވެއެވެ. މިރަށަކީ އިންޑިއާ ކަނޑުގެ ހުޅަނގު އުތުރުން ދަތުރުކުރާ ފަރާތްތައް އަރަބި ކަނޑުން ދަތުރު ފެށުމުގެ ކުރީން ވަރަށް ގިނަ ފަހަރަށް މަޑުކުރާ ރަށެކެވެ.\nމިރަށުގެ ކައުންސިލާއި ރައްޔިތުންގެވެސް އެންމެ ބޮޑު އެދުމަކީ ވީހައިވެސް އަވަހަށް މިރަށުގައި ސިޓީ ހޮޓާ ތަރައްގީ ކުރެވި އެތަން ބޭނުން ކުރެވެން ފެށުމެވެ. އެތައް އަހަރެއް ވަންދެން ސިޓީ ހޮޓާ ތަރައްގީކުރަން ދީފައި އޮތް ބިން ބޭނުން ނުކޮށް އޮތުމުން ބޮޑެތި ގެއްލުންތަކެއް އެރަށަށް ވަމުންދާއިރު، މީގެ ކުރިން އުލިގަމު ކައުންސިލުން ވަނީ އެތަން ތަރައްގީ ކުރަމުން އައި ސަރުކާރުގެ ހިއްސާ އޮންނަ ކުންފުންޏާއި ދެކޮޅަށް ކޯޓުގައި ދައުވާ އެއްވެސް އުފުލާފައިލަން ފާހަގަކޮށްލެވެއެވެ.\nއިންތިޚާބަށް "ވަގުތު" އިން ކުރި ދިރާސާގެ ނަތީޖާ: އެއްރަށް ފިޔަވައި ހުރިހާ ރަށަކުން ދިމާވި\nހއ. އަތޮޅު ދިރާސާ: ޕީޕީއެމް 6، އެމްޑީޕީ 4، އަމިއްލަ 2، ގޮތް ނުނިންމޭ 2\nހއ. ބާރަށު ދިރާސާ: އެމްޑީޕީއާއި ޕީޕީއެމްގެ ވާދަވެރި އެތުރުމެއް!\nއޭޕްރީލް 7, 2021 09:31


މިސްކިތު ޕްރޮޖެކްޓުންވެސް ހިޔާނަތް، ދެން ހިޔާނަތް ނުވާނީ ކޮންް...\nއެ މައްސަލާގައި ކުރީގެ އިސްލާމިކް މިނިސްޓަރުގެ މައްޗަށް ދައުވާކޮށްދިނުމަށް އެެދިފައިވޭ\nޒިކުރާ މިސްކިތް 10 ބުރިއަށް އިމާރާތްކުރަން ކުރީގެ ސަރުކާރުން އެސްޖޭ ކޮންސްޓްރަކްޝަނާ ހަވާލުކުރުމުގައި ހިޔާނާތަށް މަގުފަހިވާ ކަންކަން ހިންގާފައިވޭ\n18 ސެޕްޓެންބަރ 2020 | ހުކުރު 22:36\nކުރީގެ އިސްލާމިކް މިނިސްޓަރ ޒިޔާދު ބާގިރު\nކުރީގެ ރައީސް އަބްދުﷲ ޔާމީންގެ ވެރިކަމުގައި ހިޔާނާތަށް މަގުފަހި ނުވާގޮތަކަށް، އަމިއްލަ ޖީބަށް ގިނަ ނުވާގޮތަށް އެއް ކަމެއްވެސް ކޮށްފަނުވެއޭ ބައެއް ފަރާތްތަކުން ފާހަގަކުރަނީ ސަބަބުތަކެއްވެސް ހުރީމަ އެވެ. އައު ސަރުކާރާއެކު، ލިޔެކިޔުންތައް ފޮޅާ ސާފުކޮށްލާ ހަމަ ކޮންްމެ ފަހަރަކު ފެންނަނީ ކޮންމެވެސް ބޮޑެއްގެ ޖީބަށް ބަރުވާގޮތަށް ކޮށްފައިވާ ކޮންމެވެސް ވައްކަމެކެވެ. އަދި މިއީ، ފެންނަން ހުރި ލިޔެކިޔުންތައް ބަލާލުމުން، ހާމަވަމުންދާ ވައްކަންތަކެވެ. ނަމަވެސް މިސްކިތެއް އިމާރަތްކުރުމަށް ހިންގާ ޕްރޮޖެކްޓަކުން ވައްކަން، ނުވަތަ ހިޔާނަތްވެދާނެކަމަށް ހިތަށްވެސް ގެންނާނީ މަދު ބަޔަކު އެވެ. މިސްކިތެއް އިމާރަތްކުރުމަށް ހިންގާ ޕްރޮޖެކްޓަކުން ޖީބު ބޮޑުކުރަން އުޅެދާނެކަމަކަށް އެކަކުވެސް ގަބޫލުކުރާކަށް ބޭނުމެއް ނުވާނެ އެވެ.\nއެހެން ނަމަވެސް އެންމެފަހުން އެންޓި ކޮރަޕްޝަން ކޮމިޝަން (އޭސީސީ) އިން އާންމުކުރި މައުލޫމާތުތަކުން ހާމަވިގޮތުގައި ހިޔާނަތްވަމުންގޮސް، މިސްކިތެއް އިމާރަތްކުރުމަށް ހިންގާ ޕްރޮޖެކްޓުވެސް އެ ސަރުކާރުގެ ވެރިން ދޫކޮށެއް ނުލާނެ އެވެ. އޭގެންވެސް ޖީބު ބަރުކޮށްލެވެން އޮތްނަމަ އެކަމެއް ކުރާނެކަން އެ އޮތީ ހާމަވާށެވެ.\nއޭސީސީން ހުކުރު ދުވަހު ހާމަކުރިގޮތުގައި ޒިކުރާ މިސްކިތް 10 ބުރިއަށް އިމާރާތްކުރަން ކުރީގެ ސަރުކާރުން އެސްޖޭ ކޮންސްޓްރަކްޝަނާ ހަވާލުކުރުމުގައި ހިޔާނާތަށް މަގުފަހިވާ ކަންކަން ހިންގާފައިވެއެވެ. އަދި އެކަމުގައި އޭރުގެ އިިސްލާމިކް މިނިސްޓަރ ޑރ. އަހްމަދު ޒިޔާދު ބާގިރަށް ދައުވާކޮށްދިނުމަށް އޭސީސީން ވަނީ އެދިފަ އެވެ.\nއޭސީސީން ހާމަކުރި މައުލޫމާތުތަކުން އެނގޭގޮތުގައި ޒިކުރާ މިސްކިތުގެ މަސައްކަތް އަވަހަށް ފެށުމަށްޓަކައި ބީލަމަށް ނުލައި ބަޔަކާ ހަވާލުކުރުމުގެ ހުއްދައަށް އެދި ދެ ފަހަރެއްގެ މަތިން ރައީސް އޮފީހުގައި އެދުމަށްފަހު، އެ ހުއްދަ ނުވެސް ލިބެނީސް މަސައްކަތް މިނިސްޓްރީން އެސްޖޭ ކޮންސްޓްރަކްޝަނާ ހަވާލުކޮށްފައިވެއެވެ. އަދި ކުންފުންޏާ މަސައްކަތް ހަވާލުކުރިއިރު، އެ މިސްކިތް އިމާރާތްކުރާ ބިމުގެ ރަޖިސްޓްރީއެއް ވެސް ނެތެވެ. އެވަރުން ނިންމާ ލުމުގެ ބަދަލުގައި މަސައްކަތް ކުރިއަށްގެންދިއުމަށް އިކުއިޓީގެ ގޮތުގައި 30 މިލިއަން ރުފިޔާ ސަރުކާރުން ކުންފުންޏަށް ދީފައިވެއެވެ. ނަމަވެސް އެ މިސްކިތުގެ މަސައްކަތް ފަށައިނުގަނެވުނުއިރު، އައު ސަރުކާރުން ނިންމީ އެ ކުންފުނިން މަސައްކަތް ކުރިއަށް ނުގެންދިޔަކަމަށް އެއްބަސްވުން ބާތިލްކުރާށެވެ.\nއަވަސް އަރުވާލައިގެން، ކުންފުންޏަކަށް 30 މިލިއަން ރުފިޔާ ދައުލަތުގެ ބަޖެޓުން ދޫކޮށްލިއިރު، މޭޒު ދަށުން ބޮޑުންގެ ޖީބަށް ވަންނާނެ މިންވަރު ވިސްލައްވާ އެވެ. ހަމަ ޔަޤީނުންވެސް މަސައްކަތް ކުރިއަށް ނުގެންދިޔަތަނުގައި މި ބުނެވުނު 30 މިލިއަންވެސް ދައުލަތަށް ލިބިފައެއް ނުވެ އެވެ. އޮޑިޓަރ ޖެނެރަލް ހާމަކޮށްފައިވާގޮތުގައި މިނިސްޓްރީން ދެއްކި 30 މިލިއަން ވެސް އެންމެ އަވަހަށް ލިބޭނީ 13 އަހަރު ފަހުންނެވެ.\nމި ފާހަގަކުރަނީ އިސްލާމިކް މިނިސްޓަރަކަށް ހުންނެވި ބޭފުޅަކު، މިސްކިތެއް އިމާރަތްކުރުމަށް ކުރިއަށްގެންދަން ނިންމި ޕްރޮޖެކްޓަކުން ކަން ކުރެއްވިގޮތުގެ ވާހަކަ އެވެ. ނުވިތާކަށް އެއްބަސްވުން އެކުލަވާލެވުނުއިރު، މަސައްކަތް ނިމޭތާ 10 އަހަރު ދުވަހަށް އިމާރާތުގެ ތިން ފްލޯ ފިޔަވައި ހުރިހާ ފްލޯއެއް ލިބޭނީ އެސްޖޭ އަށެވެ. ސަރުކާރަށް ލިބެނީ މިސްކިތަށްވާ3ފްލޯ އެކަނި އެވެ. އެއްބަސްވުން އެކުލަވާލީވެސް ދައުލަތަށް އެންމެ ފައިސާ ފޮއްޗެއް ފައިދާވާނެގޮތަކަށް ނޫނެވެ. ބަދަލުގައި މޭޒު ދަށުން ބޮޑުންގެ ޖީބަށް ބަރުވާނެ ގޮތަށެވެ.\nމިހާރު އެ ކުންފުނިން ސަރުކާރާއި ދެކޮޅަށް ކޯޓަށް މައްސަލައެއް ހުށަހަޅާފައިވާއިރު، ބަދަލުގެ ގޮތުގައި 141 މިލިއަން ރުފިޔާ ހޯދުމަށް ހުށަހަޅާފައިވެއެވެ. އެއީ މަސައްކަތުގެ ޖުމްލަ އަގުކަމުގައިވާ 130 މިލިއަނަށްވުރެވެސް އިތުރު އަދަދެކެވެ. މިއީ، ރައްޔިތުން ދެކެ ލޯބިވާކަމަށް ދައުވާކުރާ ބަޔަކު، ރައްޔިތުންނަށް ދީފައިވާ ކެހިތަކެވެ. ވައްކަން ކުރުމަށް ހިންގާފައިވާ ޖަރީމާތަކެވެ.\nމިސްކިތެއް އިމާރަތްކުރުމުގެ ޕްރޮޖެކްޓަކުން، ސަރުކާރުގެ އިސްލާމިކް މިނިސްޓަރަކަށް ހުންްނެވި ބޭފުޅާ، ހުއްދަތައްވެސް ނުލިބެނީސް، މިވަރަށް ހިޔާނަތްތެރިވެވަޑައިގަތުމުން، ދެން ހުރި ކަންކަން ހުންްނާނެ ހާލަތު ވިސްނުމަށްވެސް ގެނައުމަކީ، ކުޅަދާނަަކަމަކަށް ނުވާނެ އެވެ. ވައްކަމާއި، ރައްޔިތުންގެ މުދަލާއި، ފައިސާއަށް ހިޔާނަތްތެރިވުމުގައި ވަކި ހައްދެއް ނެތް، ޔަމީން ސަރުކާރުގެ ކޮންމެ ކަމެއް ދިރާސާކޮށް، ބަލާލުމުން ފެނެ އެވެ.\nއެވަރުގެ ބަޔަކު މިއަދު ނިކުމެ، މި ސަރުކާރުގެ މެޖޯރިޓީ އޮތް ރައްޔިތުންގެ މަޖިލީހުގެ މެމްބަރުން އިސްވެ، ސަރުކާރުން ނުރަނގަޅަށް ކަމެއް ކުރޭތޯ ބެލުމަށް އޮޑިޓްތައް ތައްޔާރުކުރުމަށް އޮޑިިޓަރ ޖެނެރަލަށް ދަންނަވާ، އެ އޮޑިޓް ރިޕޯޓުން ފާހަގަވި ދެތިިން ކަމެއްގައި ހިފާ "ވައްކަމޭ" ކިޔަން ލަދުގަންނަޖެހޭނެއޭ ރައްޔިތުން ބުނަނީ މި ސަބަބުތަކާއި ހުރެ އެވެ. ސަރުކާރުގައި ތިބިއިރު ވައްކަން ކުރުމުގައި ހަމަ އެންމެ ދިމާލެއްވެސް ދޫކޮށްލާފައިނުވާތީ އެވެ. މިސްކިތް އިމާރަތް ކުރުމަށް ހިންގާ މަޝްރޫއަށާއި، ރައްޔިތުންގެ ފައިސާއިން ވައްކަންކޮށްފައިވާތީ އެވެ. އަދި އެވެރިންނަކީ ވައްކަތަކާއި، ހިޔާނަތްވުމަށްފަހު، އެކަންކަން ފޮރުވައި، މުއައްސަސާތައް ކިލަނބުކޮށްލި ބަޔަކަށްވާއިރު، "ވައްކަމޭ" ކިޔަން ލަދުގެ ކަންފުޅެއް ހުރިނަމަވެސް، އެންމެ ފުރަތަމަ ކުރަންވީ ކަމަކީ، ރައްޔިތުންގެ މާލިއްޔާއިން ވަގަށް ނެގި ފައިސާ އަނބުރާ ހަވާލުކުރުމެވެ. ރައްޔިތުންގެ މިއަދުގެ ބަހަކީ އެއީ އެވެ.\n19 ސެޕްޓެންބަރ 2020 | ހޮނިހިރު 11:04\nތިޔަ މިނިސްޓަރަކީ އިސްލާމިކް މިނިސްޓަރަކަށްވުރެން މާ ނުބައި މީހެއް. ތިމީހާ ވަނީ ތި ޚިޔާނާތުގެ ފައިސާއިން ހުޅުމާލެ އަމީން ފްލެޓް އިން އެޕާރޓްމަންޓް އެއް ގަނެފައި. އެޕާރޓްމަންޓް ގަނެފައި އަދި އަމިއްލަ އަންހެނުންނަށް ހުޅުމާލެ 705 ފްލެޓް ޕްރޮޖެކްޓް އިން ވަނީ ސޯޝަލް ހައުސިންގެ ފްލެޓް އެއްވެސް ނަގާފައި. ތިޔައީ ޚިޔާނާތުގެ ބޮޑެއް. ތިޔަކަހަލަ މީހަކު ތިޔަ ޑޮކްޓަރުގެ ލަގަބު އިނުމަކީ އެ ކިޔެވި ތަނަކަށްވެސް ހުރި ހުތުރެއް. އިސްލާމް ދީން އެނގި ހުރެ ތިހާ ހުތުރު ވައްތަރު ޖައްސާ މީހުންނަށް ދުވަހަކުވެސް ކުރިއެރުމެއް ނުލިބޭނެ.\n18 ސެޕްޓެންބަރ 2020 | ހުކުރު 22:59\nޢިސްލާމިކް މިނިސްޓްރީގަ ގިނަދުވަސްވީ މުވައްޒަފުންނަކީ ހައްޤުނޫންގޮތުގަ ފައިސާ ކާ ބައެއް!!!\nހުޅުމާލޭގެ ފުރަތަމަ ކައުންސިލަރަކަށް ޝުޖާއު


ސަރުކާރުގެ އޮފީސް އޮފީހުގެ ވެރިންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nސަރުކާރުގެ އޮފީސް އޮފީހުގެ ވެރިންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n1 ޖަނަވަރީ 1980، ރިފަރެންސް: MAG/1980/3\nއޮފީސް އޮފީހުގެ ވެރިންނާ ބައްދަލުކޮށްލަން އަޅުގަނޑު ގަސްތުކޮށްގެން އުޅޭތާ ދުވަސްކޮޅެއްވެއްޖެ. އެހެން ނަމަވެސް، މަސައްކަތް ހުންނަގޮތުންނާ އެކުގައި ފުރްޞަތެއް ނުލިބި ދިޔައީ. ކޮންމެއަކަސް މިރޭ މި ފުރްޞަތު ލިބުނުކަމަށްޓަކައި އަޅުގަނޑު ވަރަށް ބޮޑަށް އުފާކުރަން.\nއެންމެފުރަތަމަ އަޅުގަނޑު އޮފީސް އޮފީހުގެ ހުރިހާ ވެރިންނަށް އިޚްލާޞްތެރިކަމާއެކު ޝުކުރު ދަންނަވަން. އެއީ އަޅުގަނޑު ރައީސްކަމާ ހަވާލުވީއްސުރެ މިހާތަނާ ޖެހެންދެން ހުރިހާ ބޭފުޅުންގެ ފަރާތްޕުޅުން އަޅުގަނޑަށް ލިބުނު މަތިވެރި އެހީތަކަށްޓަކައި. އަޅުގަނޑު ޔަޤީންކުރާގޮތުގައި، އެ އެހީއާއި އެއްބާރުލެއްވުން އެއީ އަބަދުވެސް ލިބެމުންދާނެ އެއްޗެއް. ސަރުކާރު ހިންގޭނީ ސަރުކާރު ހިންގަން ތިބޭ އެންމެންގެ އެހީއާއި އެއްބާރުލުން އޮވެގެން. އެކަން ތިޔަ ހުރިހާ ބޭފުޅުންނަށްވެސް ވަރަށް ރަނގަޅަށް އެނގިވަޑައިގަންނަވާނެ.\nއާދެ، މިރޭ މި ބައްދަލުކޮށްލުމުގެ އެންމެ ފުރަތަމަ ބޭނުމަކީ، މިހާރު ހަމަޖެހިފައިވާ ގޮތުން ސަރުކާރުގެ ރަސްމީ ގަޑިއަށް ބަދަލުއައިސްފައިވުމާއެކު، އޮފީސް އޮފީހުގެ މަސައްކަތާ ބެހޭގޮތުން ހިސާބަކަށް ވާހަކަ ދައްކާލުން. މިހާރަށްވުރެ ރަނގަޅަށް ހުރިހާ އޮފީހެއްގެވެސް ކަންތައްތައް ގެންދިއުމާ ދޭތެރޭގައި ބައެއް ނުކުތާތައް ފާހަގަކޮށްލުން. ހުރިހާ އޮފީހެއްގެ މަސައްކަތް ކުރަމުން ގެންދަނީ ވަރަށްބުރަގޮތަކަށް. ވަރަށް މަސައްކަތް ބޮޑުކޮށް އޮންނަނީ. އެހެންކަމަށްވުމާއެކު، ހުރިހާ އޮފީސްތަކަކުންވެސް އެކަށީގެންވާވަރަށް މަސައްކަތް ކުރަމުންގެންދާކަމަށް އަޅުގަނޑު ގަބޫލުކުރަން. އަދި އޮފީސް އޮފީހުގެ ވެރިން މަސައްކަތަށް ފަރުވާތެރިކަން ބަހައްޓަވައިގެން، ކޮންމެ ބޭފުޅަކަށްވެސް ވެވަޑައިގެންނެވި އެންމެ ރަނގަޅަކަށް އިޚްލާޞްތެރިކަމާއެކު މަސައްކަތް ކުރައްވަމުން ގެންދަވާ ކަމަށްވެސް އަޅުގަނޑު ގަބޫލުކުރަން. އެހެންނަމަވެސް، ބައެއްފަހަރަށް ކަންތައްތައް ދިމާވާގޮތުންނާއި، މަސައްކަތްތަކުގެ ގިނަކަމުންނާއި ބުރަކަމުން އަދި ދިމާވާ އެކިއެކި ސަބަބުތަކަށްޓަކައި ބައެއްފަހަރަށް ބައެއް އޮފީސް އޮފީހުގެ މަސައްކަތް އެދެވޭ އެންމެ ފުރިހަމަކޮށް ނުހުރެ އެބަދޭ. އެހެންވީމާ، އެކަމާ ގުޅޭގޮތުން އަޅުގަނޑަށް ފެންނަ ބައެއް ކަންތައްތައް ދަންނަވާލުން، މިބައްދަލުކޮށްލުމުގެ ބޭނުމަކީ.\nއެންމެ ފުރަތަމަ އަޅުގަނޑު ދަންނަވާލަން ބޭނުންވަނީ، ކޮންމެ އޮފީހެއްގެ ވެރިއެއްވެސް އެބޭފުޅެއްގެ މަސްއޫލިއްޔަތު، އޮފީހެއްގެ ވެރިއެއްގެ ހައިސިއްޔަތުން އެބޭފުޅެއްގެ މަސްއޫލިއްޔަތު ފުރިހަމައަށް އަދާކުރެއްވުމުގައި ވަރަށްބޮޑު ސަމާލުކަން ދެއްވަން ބޭނުންވޭ. އެއީ ކޮންމެ އޮފީހެއްގެ މަސައްކަތެއްވެސް ދުވަހުން ދުވަހަށް ބަރާބަރަށް ހިނގަމުން ދިޔުމަށްޓަކައި އަޅުގަނޑު މިހެން މި ދަންނަވަނީ. ޚާއްޞަކޮށް، މިހާރު ބާރުއެޅިފައިވަނީ ކޮންމެ ދުވަހަކުވެސް އެދުވަހެއްގެ މަސައްކަތް ނިންމާގޮތަށް. ނިމުމަށް ބާރުއަޅާގޮތަށް. ނުނިމިއްޖެ ހިނދެއްގައި ނުރަސްމީގަޑީގައިވެސް ހުޅުވައިގެން މަސައްކަތްކުރަން. އެހެން ނަމަވެސް، ކުރިއާ ޚިލާފަށް ތަންކޮޅެއް ބޮޑަށް ބާރުއަޅަން ހަމަޖެހިފައިވަނީ، ކޮންމެ ދުވަހަކުވެސް އެދުވަހެއްގެ މަސައްކަތެއް ނިންމާގޮތަށް. އެހެން އެކަން ދާނީ އަޅުގަނޑަށް ފެންނަގޮތުގައި، ކޮންމެ އޮފީހެއްގެވެސް މަސައްކަތް ހިނގާނުހިނގާގޮތް އޮފީހުގެ ވެރިން ބައްލަވައިގެން. މުވައްޒަފުންނާ ހަވާލުކުރައްވާފައި ހުންނަ މަސައްކަތްތައް އެމީހުން ފަރުވާތެރިކަމާއެކު ކުރަމުން ގެންދޭތޯ ބައްލަވައިގެން. ބައެއް ތަންތާނގައި އެކި މުވައްޒަފުންނާ މަސައްކަތް ހަވާލުނުކުރެވި އެބަހުރޭ. އެކަމަކު އަޅުގަނޑު ދެކޭގޮތުގައި ރަނގަޅު ގޮތަކީ ކޮންމެ ތަނެއްގެވެސް މަސައްކަތް ބައްސަވާލައްވައިގެން ގެންދެވުން. ކޮންމެ މުވައްޒަފަކަށްވެސް އެމީހަކު ކުރަންޖެހޭ ކަންތައް ރަނގަޅަށް އޮޅުންފިލާފައި އޮތުން. އަދި އެމީހެއްގެ މަސްއޫލިއްޔަތު ރަނގަޅަށް އޮފީހުގެ ވެރިޔާ އެމީހަކަށް އަންގަވައިދެއްވާފައި ބޭއްވެވުން. ހަމައެފަދައިން، ޢާންމުކޮށް ބަލާއިރު އޮފީހުގެ ހުރިހާ ކަމެއް ހިނގާނުހިނގާގޮތް ބެއްލެވުމުގެ މަސްއޫލިއްޔަތުވެސް އެޅެނީ ކޮންމެ އޮފީހެއްގެ ވެރިއެއްގެ ކޮނޑުފުޅުގައި.\nއެހެންވީމާ، މުވައްޒަފުން އެމީހުންނާ ހަވާލުކުރެވިފައިވާ މަސައްކަތްތައް ދުވަހުން ދުވަހަށް ބަރާބަރަށް ނިންމަމުން ގެންދޭތޯ ބެއްލެވުން އެއީވެސް އޮފީސް އޮފީހުގެ ވެރިންގެ މަސްއޫލިއްޔަތެއް. ހާޒިރީ ބަލަހައްޓައިތޯ ބެއްލެވުން. ޔައުމިއްޔާ ގަވާއިދުން ކޮންމެ ދުވަހަކުވެސް ލިޔަމުން ގެންދޭތޯ ބެއްލެވުން. ސިޓީތައް ފައިލްކުރަމުން ގެންދޭތޯ ބެއްލެވުން. މިއީ ވަރަށް މުހިންމު ކަންތައްތަކެއް. ވަރަށްގިނަފަހަރަށް ދިމާވޭ، ކޮންމެހެން ސިޓީއެއް ހޯދާލަން އުޅޭއިރު، އެ ސިޓީއެއް ނުފެންނާނެ. އަޅުގަނޑުވެސް ވަރަށްގިނަ އޮފީސްތަކުގައި އުޅެފައި ހުރި މީހެއް މިއީ. އުޅޭ ކޮންމެ އޮފީހެއްގައިވެސް މިމައްސަލަ ދިމާވޭ. ހަމަ ކޮންމެހެން ބޭނުންވެގެން އެދުވަހަކު އުޅޭ ސިޓީއެއް އޮންނާނީ ނުފެނިފައި. ފައިލަކު ނޯވޭ. އެއްވެސް މުވައްޒަފަކަށް އެ ވީތަނެއް އެނގޭކަމަކަށްނުވޭ. އެހެންގޮސް ބައެއްފަހަރަށް އެސިޓީ ލިބޭ ފަރާތުން ކޮޕީއަކަށް އެދެން ޖެހެންވެސް އެބަ ބޭނުންވޭ. ގަވާއިދުން ލިޔުންތައް ފައިލް ކުރެވެމުންދާނަމަ އެކަހަލަ ގޮތަކަށް އެކަން ވާކަށެއް ނުޖެހޭނެ. އަދި ސަރުކާރުގެ ވަރަށްގިނަ އޮފީސްތަކަކީ އެކި މަސައްކަތްތަކަށް ބިލްހަދާ ތަންތަން. އެހެންވީމާ، ގަވާއިދުން އެ ހަދަންޖެހޭ ބިލްތައް ހަދަމުން ގެންދޭތޯ ބެއްލެވުން އެއީވެސް ކޮންމެ އޮފީހެއްގެވެސް ވެރިއެއްގެ ވާޖިބަކަށްވާންވާނެ. ބިލް ހަދައިތޯއާއި، ހަދައިފައި ހުންނަ ބިލްތައް ގަވާއިދުން ހަވާލުކުރޭތޯއާއި، ހަވާލުކުރެވިފައި ހުންނަ ބިލްތަކަށް ގަވާއިދުން ފައިސާ ލިބެމުންދޭތޯއާއި، މިހުރިހާ ކަމެއް ބައްލަވަންޖެހޭނެ. ބައެއްފަހަރަށް އޯޑިޓް އޮފީހުން އެކި ތަންތަން ބައްލަވަމުން ގެންދަވާއިރު އެބަ ދިމާވޭ، ތިން ހަތަރު މަސްދުވަސް ވަންދެން ބިލް ނަހަދައި ހުންނަ ތަންތަން. ނުވަތަ ހަދާފައި ހުންނަ ބިލްތައްވެސް ހަވާލުނުކުރެވި ދެމަސް ތިންމަސްވެފައި ހުންނަ ތަންތަންވެސް ފެނޭ. ހަވާލުކުރެވިފައި ހުރި ބިލްތަކަށް ފައިސާ ހޯދުމަށް މަސައްކަތް ފުރިހަމައަށް ނުކުރައްވައި ހުންނަ ތަންތަންވެސް އެބަ ފެނޭ.\nމިދެންނެވި ނުކުތާތަކުގެ އިތުރަށް، އޮފީހުގެތެރޭގެ ސާފުތާހިރުކަން ބެލެހެއްޓެވުމާ، އެކަންތައް ހަވާލުކުރެވިފައިވާ މުވައްޒަފުން އެކަންތައް ކުރަމުން ގެންދޭތޯ ބެއްލެވުން އެއީވެސް ކޮންމެ ވެރިއެއްގެ ވާޖިބަކަށްވާނެކަމަށް އަޅުގަނޑު ދެކެން. އަދި ވަރަށް މުހިންމު އެހެން ނުކުތާއެއްވެސް އެބައޮތް. އެއީ މުވައްޒަފުންގެ ޑިސިޕްލިން ހިފެހެއްޓެވުން. ވަރަށްގިނަފަހަރަށް މިހާރު އެކަން އޮންނަނީ ގިނަ ތަންތާނގައި ބޮއްސުންލައިގެން ގޮސްފައި. އެހެންވެގެން އެއްވެސް އޮފީހެއްގެ މަސައްކަތެއް ރަނގަޅަކަށް ނުހިނގާނެ. ކޮންމެ މުވައްޒަފަކުވެސް ގަވާއިދަށް ޙުރްމަތްތެރިކޮށްހިތަންޖެހޭނެ. އަދި އެމީހަކު ކުރަން ޖެހިފައިވާ ކަމެއް ރަނގަޅަށް ކުރަންޖެހޭނެ. އެހެންވީމާ، ކޮންމެ އޮފީހެއްގެވެސް ވެރިޔަކު އެކަން ބައްލަވައި، ގަވާއިދާ ޚިލާފަށް ކަންތައްކުރާ މީހުންނާ ދޭތެރޭގައި ފިޔަވަޅު އަޅުއްވައި، ނަޞޭޙަތް ދެއްވައި، އިންޒާރު ކުރައްވައި ނުވަތަ އެމީހުން ލައްވައި އެ ކުރަންޖެހޭ ކަމެއް ކުރައްވައި، އެމީހުންގެ އެހުރިހާ ކަމެއްވެސް ހުރިހާ ޢަމަލުތަކެއްވެސް އޮފީހުގެ ތެރޭގައި ހުންނަނީ ގަވާއިދުތައް ހަމަޖެހިފައިވާ ގޮތަށްތޯ ބައްލަވައި، ޑިސިޕްލިން ހިފެހެއްޓެވުމަކީ އޮފީސް އޮފީހުގެ ވެރިންގެ މަސްއޫލިއްޔަތެއް. ހާޒިރީއަށް ފަރުވާބަހައްޓައިތޯ ބެއްލެވުން. އެމީހުން ލައިގެން ތިބޭ ހެދުން އެއީ ސަރުކާރު ގަވާއިދު ހުއްދަކުރާގޮތަކަށް ލައިގެން ތިބޭ ހެދުމެއްތޯ ބެއްލެވުން. އެއީ ބައެއް ތަންތާނގައި އެކަންވެސް އޮންނަނީ ހިސާބަކަށް ދޫވެފައި.\nމިދިޔަ އަހަރުގެ ޖަނަވަރީ މަހުގެ 10 ވަނަ ދުވަހު، ރައީސް އޮފީހުން ހެދުމާބެހޭ ދެންނެވުމެއް އޮންނާނީ ނުކުމެފައި. އޭގެކުރީގެ ހުރިހާ ދެންނެވުންތައް ބާޠިލުކޮށްފައި، މިހާރު ހަމަޖެހިފައިވާގޮތް. އެގޮތަށް މުވައްޒަފުން ހެދުންލައިގެން ތިބޭތޯ ބެއްލެވުން އެއީވެސް ވަރަށް ބޭނުންތެރި ކަމެއް. މިހާރު އޮންނަ ގޮތުން ކުރިއަށްވުރެ ތަންކޮޅެއް ފަސޭހަވާނެ ކަމަށް އަޅުގަނޑަށް ލަފާކުރެވޭ. ހެދުމަށް އެހާބޮޑު އަހަންމިއްޔަތެއް ދޭންޖެހޭ ސަބަބަކީ އެއީ، ސަރުކާރުގެ އަދި މުވައްޒަފުންގެ ޤަދަރު ހިފެހެއްޓުން. އެހެން މީހުންގެ ކުރިމަތީގައިވެސް އެ ގަވާއިދުން ހެދުން ލައިގެން ތިބީމާ، އެއީ އެމީހުންނަށް އެހެން ފަރާތްތަކުގެ އިޙްތިރާމް ވަރަށް ލިބޭ ކަމަކަށްވާނެކަން ޔަޤީން. އޮފީހުގެތެރޭގައި މުވައްޒަފުންގެ ޢަމަލުތައް ހުންނަގޮތް މަސައްކަތްނުކޮށް އެކަކު އަނެކަކާ ވާހަކަ ދައްކައި ސަމާސާކުރަން ތިބޭތަން ދިމާވޭ ބައެއްފަހަރު. އަޚްލާޤީ ގޮތުންވެސް ބައެއް ތަންތާނގައި ހިސާބަކަށް ނޭދެވޭގޮތަށް، ބައެއް މުވައްޒަފުންގެ މެދުގައި ކަންތައް ހުރުން އެކަށީގެންވޭ. ހުންނާނެ. އެހެންވީމާ، އެކަންތައްތައްވެސް ބައްލަވައި، އެހުރިހާ ކަމެއްވެސް ތަންކޮޅެއް ހަރުދަނާ ޑިސިޕްލިންއެއްގެ ދަށުން ގެންދެވޭތޯ ބެއްލެވުން އެއީ ވަރަށް ބޭނުންތެރި ކަމެއްކަމަށް އަޅުގަނޑު ދެކެން.\nދެން މިގޮތުން ބައްލަވާއިރު، މަސައްކަތަށް ފަރުވާކުޑަކުރާ މުވައްޒަފުން، ދެއްވާ ނަޞޭޙަތް ގަބޫލުނުކުރާ މުވައްޒަފުން ނުވަތަ ކަނޑައެޅިގެން ގަވާއިދާ ޚިލާފަށް ކަންތައް ކުރާ މީހުން، ކުށްކުރާ މީހުން، މި މީސްމީހުންނާ ބެހޭގޮތުން ގަވާއިދުން ފިޔަވަޅު އަޅުއްވަންޖެހޭނެ. އެއީ އެއްވެސް ހާލެއްގައި އެމީހުންނަށް ކުރެއްވޭ ބޭއިންޞާފެއް ކަމަށް ބައްލަވައިގެން ނުވާނެ. އެއީ އެމީހަކަށް އެމީހަކާ ބެހޭގޮތުން އެފިޔަވަޅު އަޅުއްވަންޖެހެނީ އެމީހަކު ކަންތައް ކުރާގޮތުން. އެކަން އެ މުވައްޒަފަކަށް ކުރިއްސުރެ ސާފުވެފައި އޮންނަނިކޮށް، އެމީހަކުވެސް ޝަކުވާކުރާނެ ތަނެއް ނޯންނާނެ. ގަވާއިދުން ފިޔަވަޅު ނާޅުއްވައި ހުރުމުގެ ސަބަބުން ޑިސިޕްލިން ގެއްލިގެންދަނީ. ހުރިހާ ކަމެއް ބޮއްސުންލައިގެން ދަނީ. އެއްވެސް މީހަކާ ބެހޭގޮތުން ކަމެއް ކުރެއްވޭކަށެއް ނޯވޭ. ހަމަ ދިމާއަށް ބައެއްފަހަރަށް މުވައްޒަފުން ޒުވާބުކޮށް، އަންގަވާ ކަންތައް ނުކޮށް ނުވަތަ މަސައްކަތަށް ފަރުވާކުޑަކޮށް އެބަ ހަދާ.\nދެން އަޅުގަނޑު ދަންނަވާލަން ބޭނުން އަނެއް ޕޮއިންޓަކީ، ޢާންމުންނާ ބެހޭގޮތުން އޮފީސް އޮފީހުގެ ކަންތައް ވީހާ ރަނގަޅަކަށް ބެހެއްޓެވޭތޯ ބައްލަވާށޭ! ޢާންމުންގެ ކަންތައްތައް އަވަސްކޮށްދެއްވޭތޯ ބެއްލެވުން. ސިޓީތަކަށް ޖަވާބު ދެއްވުން. ވަރަށް ގިނައިން އޮފީސް އޮފީހަށް މީސްމީހުންގެ ޝަކުވާ އާދޭ. ތިމަންނަ މިވެނި ކަމަކާ ބެހޭގޮތުން މިވެނި އޮފީހަކަށް މިވެނި ތާރީޚެއްގައި ސިޓީއެއް ފޮނުވީމޭ. މިހާރު ތިން މަސްދުވަސް ވެއްޖެއޭ. ހަތަރު މަސްދުވަސް ވެއްޖެއޭ، އެއްވެސް ޖަވާބެއް ނުލިބެއޭ. ބައެއްފަހަރަށް ބަލާއިރު އެއީ ހަމަ ތެދަކަށްވޭ. ބައެއް ތަންތަނުން ހަމަ ޖަވާބު ނުދެއްވައި، ތިންމަސް ހަތަރުމަސް ވެފައި ހުރޭ. އެހެން އެކަންވުމަކީ ވަރަށްދެރަ ކަމެއް. ސާފު ޖަވާބު އެއްފަހަރާ ދެއްވެން ނެތްނަމަ، ވަގުތީ ޖަވާބު ދެއްވުން އެއީ ކުރެއްވިދާނެ ކަމެއް. މައްސަލަ ބައްލަވާފައި، ޖަވާބެއް ދެއްވާނެކަމަށް. އެއީ ބައެއްފަހަރަށް އެ ހުށަހަޅާ ކަންތައްތަކަކީ އެހެން ފަރާތްފަރާތާ ގުޅުއްވައިގެން ސާފުކުރައްވަން ޖެހިވަޑައިގަންނަވާ ކަހަލަ ކަންތައްތަކަކަށް ވެދާނެ. އެހެން ވެއްޖިއްޔާ އެގޮތަށް ޖަވާބު ދެއްވާފައި، އެކަމެއް ސާފުކުރެއްވުނު ދުވަހަކުން ޖަވާބު ދެއްވަން ބޭއްވެވީމާ ރަނގަޅުވާނެ. އެހެންނަމަވެސް، ފުރަތަމަވެސް ކޮންމެވެސް ކަހަލަ ޖަވާބެއް ދެއްވަންވާނެ.\nމީގެއިތުރަށް ޢާންމުންނަށް ގަވާއިދުން ވެދެއްވެން އޮތް ކޮންމެ އެހީއެއް ވެދެއްވުމަކީ ހަމަ ކޮންމެހެން ބޭނުންކަމެއް. އެހެން މި ދެންނެވީ ބައެއްފަހަރަށް މީހުންނަށް ކަންތައް އޮޅިގެން، ކަމާނުބެހޭ ފަރާތަކަށް ސިޓީވެސްލާފާނެ. މައްސަލައަކާ ބެހިގެން ހިނގައިދާނެ. ދިޔައިމާ އެތަނުން ޖަވާބު ދެއްވަފާނެ، [މިތަނާ ބެހޭ ކަމެއް ނޫނޭ.] ދެން ކޮންތަނަކަށްތޯ ދާންވީ ސުވާލުކޮށްފިއްޔާ، ގިނަފަހަރަށް ރަނގަޅު ޖަވާބެއް ނުލިބޭނެ. ސަރުކާރުގެ ބޭނުމަކީ ޢާންމުންނަށް ޚިދުމަތް ކުރުން ކަމަށްވަންޏާ، އަޅުގަނޑު ދެކޭގޮތުގައި އެއީ އެތަނަކާބެހޭ ކަމަކަށް ނުވާނަމަ، އެހެން ވިދާޅުވުން އެއީ އޮތް ކަމެއް. އެހެންނަމަވެސް، އޭނާ ދެން ދާންޖެހޭ ދިމާއެއް އެނގިވަޑައިގަންނަވަންޏާ، [ކަލޭ ދާންޖެހޭނީ މިވެނި ދިމާއަކަށޭ] އެހެން ވިދާޅުވެލެއްވުން އެއީ އަޅުގަނޑު ހިތުން އޮތް ކަމެއް. ރީތިގޮތެއް. މީހުންނަށް އެހީތެރިކަން ބެހެއްޓެވުމުގެ ގޮތުން، "ދެން ތިމައްސަލައިގައި މިވެނި ފަރާތަކަށް ދިޔުން ރަނގަޅުވާނޭ. ތިޔަކަމާބެހޭ ފަރާތަކީ މިވެނި ފަރާތެކޭ." އެހެން ނެހެއްދެވޭތީ ވަރަށްގިނަ މީހުން ޝަކުވާކުރާތަން ދިމާވޭ. އެއީ އެހެން ހެއްދެވުމުން އޮފީހަށް ލިބޭ އެއްވެސް އުނިކަމެއް ނެތް. މީހަކަށް އެހީތެރިކަން ބެހެއްޓެވުނީ. އެއީ އަޅުގަނޑު ދެކޭގޮތުގައި ވަރަށް ރަނގަޅު ޚިދުމަތަކަށްވެސްވާނެ. މީސްމީހުންނަށް ޖަވާބު ދެއްވާއިރުވެސް ވީހާ ބޮޑަކަށް މާތްކޮށްހިއްތަވައިގެން ޖަވާބު ދެއްވޭތޯ ބެއްލެވުން އެއީވެސް ވަރަށް ރަނގަޅު ކަމެއް ކަމަށް އަޅުގަނޑު ދެކެން. ބައެއް ތަންތަނުން ދިމާވާ ގޮތަކީ، ޖަވާބު ދެއްވާއިރު އަޅުގަނޑު ނުދަންނަވަން، އޮފީސް އޮފީހުގެ ވެރިންނެކޭ. އެ ޖަވާބުދޭ މީހަކު، ސެކްރެޓަރީއަކު ކަމުގައިވިޔަސް ނުވަތަ ކާތިބަކު ކަމުގައިވިޔަސް، ނުކުމެ ޖަވާބުދޭއިރު ތަންކޮޅެއް ހަރުކަށިގޮތަކަށް ޖަވާބުދެނީ. ބައެއްފަހަރަށް ކުޑަކޮށް ރުޅިއައިސްގެން، ނޫނީ އަދަބާޚިލާފު ގޮތަކަށްވެސް ޖަވާބުދީފާނެ. އެ ބޭރުން އަންނަ މީހަކީ އެއްވެސް މީހެއް ކަމަށް ނުބެލި ދެވޭ ކަހަލަ ޖަވާބެއްވެސް ދެވިދާނެ. އެހެން ނަހައްދަވައި ހުރިހާ މުވައްޒަފުންނަށްވެސް އަންގަވައިގެން މީހުންނަށް ޖަވާބުދޭއިރުވެސް، އެމީހުންނަށްވެސް އިޙްތިރާމް ކުރައްވައިގެން ޖަވާބު ދެއްވުން އެއީ ރަނގަޅު ގޮތެއް ކަމަށް އަޅުގަނޑު ދެކެން. އަޅުގަނޑު ހަދާގޮތަކީ ރައީސް އޮފީހަށް ކޮންމެ މީހަކު ސިޓީ ލީކަމުގައިވިޔަސް، ޖަވާބުދެނީ ރީތިބަހުން، މާތްކޮށް. އެއްވެސް މީހަކަށް ހުތުރުބަހުން ޖަވާބެއްނުދެން. އެއީ ކޮންމެ މީހެއް ކަމުގައިވިޔަސް، އެއީ އަޅުގަނޑު ދެކޭގޮތުގައިވެސް އުޞޫލަކަށްވާތީ. އެހެން ހެދުމަކުން އޮފީހުގެ ޤަދަރު ކުޑައެއްނުވޭ. މީހުންނާ ރީތިކޮށް ވާހަކަ ދެއްކުމަކުން މާތްކޮށް ޖަވާބު ދިނުމަކުން. އެ ޖަވާބުދޭ މީހާގެ ޤަދަރުވެސް ކުޑައެއްނުވޭ. އަޅުގަނޑު ހިތުން އެމީހާގެ ޤަދަރު، އެހެން މީހުންގެ ކުރިމަތީގައި މަތި ވިއްޔާ ވާނީ.\nވީމާ، އިޙްތިރާމާއެކު ޖަވާބު ދެއްވުމާއި ޢާންމުންނަށް އެހީތެރިކަން ބެހެއްޓެވުމާ، މިކަންކަމަށް އޮފީސް އޮފީހުގެ ވެރިންވެސް ސަމާލުކަމެއް ދެއްވައިގެން އަދި މުވައްޒަފުންނަށް އަންގަވައިގެން މުވައްޒަފުން ލައްވައި، އެގޮތަށް އެކަންތައް ކުރުއްވުން އެއީ ވަރަށް ރަނގަޅު ކަމެއް. އެއީ ކޮންމެ ތަނެއްގައިވެސް ޢާންމުންނާ ބެހޭގޮތުން ޖަވާބު ދޭން ނުވަތަ އެހެން ކަންތައްތައް ކުރަން ތިބޭނީ އެހެން މީސްމީހުން. ތިޔަބޭފުޅުންނެއް ނޫން ތިއްބަވާނީއަކީ. އެހެންވީމާ، އެމީސްމީހުންނަށް އެގޮތް އަންގަވައިގެން އެގޮތަށް ޖަވާބު ދެއްވާގޮތަށް ހަމަޖެއްސެވުން އެއީ، އަޅުގަނޑު ދެކެނީ ވަރަށް ބޭނުންތެރި ކަމެއް ކަމުގައި. އޭރުން މީހުންގެ ޝަކުވާ ކުޑަވެ އަދި އެމީހުންނަށްވެސް ތިމަންނަމެންނާމެދު އޮފީސް އޮފީހުން ކަންތައް ކުރައްވަނީ ރަނގަޅަށްކަން ދޭހަވާނެ. އިޙްސާސް ކުރެވޭނެ.\nމުވައްޒަފުން ރަސްމީގަޑީގައި ބޭރަށްދިޔުން އެއީވެސް ވަރަށް ނުހިފެހެއްޓިފައި އޮންނަ ކަމެއް. މިހާރު ހަމަޖެހިފައިވާ ގޮތުން، ރަސްމީގަޑި 7:30 ން 1:30 އަށް އޮތީމާ ތަންކޮޅެއް ބޮޑަށް ބައްލަވަންޖެހޭނެ ކަމަށް އަޅުގަނޑަށް ފެނޭ. އެއީ އިތުރު ވަގުތެއް ދެން ނެތް. ކޮންމެހެން އޮފީސް މެންދުރުފަހުން ހުޅުވަން ޖެހިއްޖިއްޔާ ނޫނީ ނުހުޅުވާގޮތަކަށް މިއޮތީ. އެހެންވީމާ، އެ6ގަޑިއިރުގެ މަސައްކަތް ފުރިހަމައަށް އޮފީހަށް ލިބުން އެއީ ކޮންމެހެން ބޭނުންތެރި ކަމެއް. އެހެންވުމާއެކު، ކޮންމެހެން ބޭނުންވެއްޖެ ހިނދެއްގައި ނޫނީ އެއްވެސް މުވައްޒަފަކު އޮފީހުން ބޭރަށް ދިޔުން އެއީ މުޅިން މަނާކަމެއް ކަމުގައި ހައްދަވަންޖެހޭނެ ކަމަށް އަޅުގަނޑަށް ފެނޭ. ސަރުކާރުގެ އެއްވެސް އޮފީހަކު ކުރައްވާ މަސައްކަތަކީ އެހެން އެއްވެސް އޮފީހަކާ ކުޑަކޮށްވެސް ބެހޭ ކަމަކަށްވާނަމަ، އެ އޮފީހަކާ ވާހަކަ ދައްކަވައިގެން ނުވަތަ އެ އޮފީހަކަށް އެނގިވަޑައިގަންނަވާ ގޮތަކަށް އެކަމެއް ކުރެއްވުން އެއީވެސް ވަރަށް ބޭނުންކަމެއް. މީގެކުރިން އަޅުގަނޑު ހިތުން ކޮންމެވެސް ދެންނެވުމެއްވެސް ގޮސްފައި އޮންނާނެ. އެއްފަރާތަކުން ކުރައްވާ ކަންތައްތައް، އަނެއް ފަރާތަކަށް އެނގިވަޑައިގަންނަވާ ގޮތަށް ކުރައްވަން. އެއީ ބެހޭ ފަރާތްތަކަށް އެނގިވަޑައިގަންނަވާ ގޮތަށް. ރާއްޖެތެރޭގެ ކަންތައްތައް ވިއްޔާ އަތޮޅުވެރިންނާ ބައްސަވައިގެން ކުރައްވަން. ޕްރޮވިންޝަލް އެފެއާޒަށް އެނގިވަޑައިގަންނަވާ ގޮތަށް ކުރައްވަން. އަދި އެހެން ކަންތައްތައްވެސް އެއް އޮފީހުން ކުރައްވާ ކަމަކީ އަނެއް އޮފީހަކާ ކުޑަކޮށްވެސް ގުޅޭ ކަމެއް ކަމަށްވަންޏާ، އެތަނަކާ ވާހަކަފުޅު ދައްކަވައިލެއްވުން. ނުވަތަ އެތަނަކަށް އެ ފޮނުއްވާ ސިޓީއެއްގެ ކޮޕީއެއް ފޮނުއްވުން. މިއީ އަޅުގަނޑު ހިތުން ކުރެއްވިދާނެ ކަމެއް. އެއިން މަސައްކަތަށް އިތުރު ހަލުއި ކަމެއް ލިބި، އެ ސަރުކާރު ހިނގަމުންދާގޮތް ގިނަ މީހުންނަށް އެނގި، ކަންތައްތައް ފަސޭހަވަމުންދާނީ.\nދެން އޮތް އަނެއް ނުކުތާއަކީ، އަމިއްލަ ފަރާތްތައް ލައްވައި ސަރުކާރުގެ އޮފީސްތަކުން މަސައްކަތް ކުރައްވާއިރު، އެ މަސައްކަތް އެބަޔަކު ގެންދަނީ އެކަށީގެންވާ ގޮތަކަށްތޯ ބެއްލެވުން. ވަރަށްގިނަ މަސައްކަތްތައް މިހާރު އަމިއްލަ ފަރާތްތަކާ ހަވާލުކުރެވެމުންދަނީ. ކޮންޓްރެކްޓް ދޭ އުޞޫލުގެ މަތީން. އެކަމުގެ ގަވާއިދެއްވެސް ވަނީ ރައީސް އޮފީހުން ހަމަޖައްސާފައި. އެ ގަވާއިދާ އެއްގޮތްވާ ގޮތުގެ މަތިން މަސައްކަތް ހަވާލުކުރައްވަމުން ގެންދަވަނީ. އެހެންނަމަވެސް، އެ މަސައްކަތް އެބަޔަކު އެކުރަނީ، އެކަން ކުރަންވީ ގޮތަށްތޯ ބެއްލެވުން، އެވާނެ އޮފީސް އޮފީހުގެ ވެރިންގެ މަސްއޫލިއްޔަތަކަށް. އެބޭފުޅުންނަށް ސީދާ ބެއްލެވެން ނެތިއްޔާ، އޮފީހުގެ ސެކްރެޓަރީ ފޮނުއްވައިގެން ނަމަވެސް ނުވަތަ ރަނގަޅު ފެންވަރަކު މުވައްޒަފަކު ފޮނުއްވައިގެން ނަމަވެސް، އެ މަސައްކަތް ކުރަމުންދާގޮތް ބައްލަވަންވާނެ. އެހެން ނޫނީވިއްޔާ ބައެއްފަހަރަށް ދިމާވާގޮތަކީ އެ މަސައްކަތާ ހަވާލުވެވަޑައިގަންނަވަންޖެހޭއިރު އޮންނަނީ ގަބޫލުފުޅުނުކުރެއްވޭ ގޮތަކަށް މަސައްކަތް ނިންމާފައި. ދެން ވަރަށްބޮޑު މައްސަލައެއް ޖެހިދާނެ، އެފަރާތަކުން އެއްބަހެއް ނުވާނެ، އިތުރަކަށް އަލުން އެހެން މަސައްކަތެއް ކުރާކަށް. ދެން މިކަހަލަ ކިތަންމެ ކަމެއް ދިމާވެގެން، އެންމެފަހުން އޮފީހަށް މަޖުބޫރުވަނީ އެމަސައްކަތް ބަލައިގަންނަން. އެހެންވީމާ، ކުރިއްސުރެ އޮފީހުން ބައްލަވަމުން ގެންދަވަންޏާ އެކަހަލަ ގޮތެއް ދިމައެއްނުވާނެ.\nދެން އޮތް އެންމެ މުހިންމު އަނެއް ނުކުތާއަކީ، ޤާނޫނާއި ގަވާއިދުތަކުގެ ތެރެއަށް މުވައްޒަފުން ހޭލެވުން. މުވައްޒަފުންނަށް ޤާނޫނާއި ގަވާއިދުތައް އަންގަވައިދެއްވުން. އެއީ ވަރަށްގިނަ މުވައްޒަފުންނަށް ބައެއް ޤާނޫނުތައް އޮންނަނީ އޮޅިފައި. ނުވަތަ އެއީ ހުންނަ ޤާނޫނުތަކެއްކަން ނުދަންނަ މީހުން ތިބޭ. ޤާނޫނުފޮތް ޗާޕުކޮށްގެން އޮފީހުގައި ގެންގުޅުނު ކަމުގައިވިޔަސް، އެ ބަލައިނުލެވެންޏަކާ، އޭގައި ހުންނަ ޤާނޫނުތަކެއް ނޭނގޭނެ. އަދި ގަވާއިދުތަކެއްވެސް ނޭނގޭނެ. ރައީސް އޮފީހުން ފޮނުވާ ދެންނެވުންތައްވެސް ފައިލްކޮށްލާފައި ބެހެއްޓުމަކުން އެއިން މާބޮޑު ފައިދާއެއް ނުކުރާނެ. އެހެންވީމާ، އެ ގަވާއިދުތައް ހަމަޖެހިފައި ހުންނަގޮތް މުވައްޒަފުންނަށް އަންގަވައިދެއްވަމުން ގެންދެވުން އެއީ އޮފީސް އޮފީހުގެ ވެރިންގެ މަސްއޫލިއްޔަތެއް. ޚާއްޞަކޮށް، އަލަށްވަންނަ މުވައްޒަފުންނަށް އެކި ކަންކަން ކުރަންވީގޮތް ސާފުކޮށް އަންގަވައިދެއްވުމަކީ ކޮންމެހެން ބޭނުން ކަމެއް. އެއީ އެމީހުންނަށް ގަވާއިދު އޮންނަގޮތް ނޭނގިގެން ނުބައިކޮށް ނުވަތަ ގަވާއިދާ ޚިލާފަށް ކަންތައްތައް ކުރަމުންދާތީ. ޢާންމުކޮށް ބަލާއިރު، ސަރުކާރު ހިނގަމުންދާ އުޞޫލުތައް ހުރިހާ މުވައްޒަފުންނަށްވެސް އެނގިފައި އޮތުމަކީ ކޮންމެހެން ލާޒިމުކަމެއް. އެހެންވީމާ، މިނުކުތާތަކަށް ވިސްނަވައިގެން ކުރިއަށް އޮތް ތާނގައި ގެންދެވުން އަޅުގަނޑު ވަރަށް ބޮޑަށް އެދެން.\nދެން އަދި އަޅުގަނޑު ފުރަތަމަ ގަސްތުކުރި ވަގުތުކޮޅު ހިނގައްޖެ. އެހެން ނަމަވެސް، ވަރަށް އަވަހަށް ދެތިން ހަތަރު ނުކުތާއެއް ދަންނަވާލާނަން. އެއީ ވަޒީފާއާ ބެހޭގޮތުން ހުރި ބައެއް މައްސަލަތައް. ވަޒީފާއާ ބެހޭގޮތުން އެކި މީސްމީހުން ވަޒީފާއަށް ލައްވަން ފޮނުއްވާއިރު ދިމާވާ ބައެއް ކުދިކުދި ދަތިތައް. މީހުން ލެއްވުމަށް ފޮނުއްވާއިރު މަޤާމުގެ ނަން އޮންނަގޮތް ނޫން ގޮތްގޮތަށް ބައެއްފަހަރަށް ލިޔުއްވިފައި ހުރޭ. އެހެންވުމުން މައްސަލަ ދަތިވެ، ލަސްވެ އެކަހަލަ ކަންތައް އެބަ ދިމާވޭ. ހުސް މަޤާމެއް އޮތްތޯ ނުބައްލަވައި، ބައެއްފަހަރަށް މީހުން ލެއްވުމަށް އެބަ ފޮނުއްވާ. އެއީ ބައެއްފަހަރަށް ގަވާއިދު އޮންނަގޮތުން، ކުރިން އޮތް މަޤާމެއްވެސް އެއްމަސްދުވަސްވީމާ، މީހަކު ނެތުމުގެ ސަބަބުން ރައީސް އޮފީހުން އުނިކޮށްފައި އޮވެދާނެ. އެހެން އޮއްވައި މަޤާމު އިތުރުނުކުރައްވައި ފޮނުއްވާފާނެ މީހަކު ލައްވަން. މުސާރަ ކަނޑައެޅުމާބެހޭ ޤާނޫނާ ޚިލާފަށް އެކިއެކި މަޤާމުތަކަށް ވަކި މުސާރައެއް ވިދާޅުވެފައި، އެ މުސާރައަށް މީހުން ލެއްވުމަށް ބައެއްފަހަރަށް ފޮނުއްވާފައި ހުރޭ. އެހެން ނަމަވެސް، އެއީ އެ ޤާނޫނާ އެއްގޮތަށް ކުރެއްވޭ ކަމަކަށްނުވޭ. މުވައްޒަފުން އެއްތަނުން އަނެއްތަނަށް ބަދަލުކުރެއްވުމަށް ލިޔުއްވާއިރު، އެމީހަކު އުޅޭ ތަނުގެ އިޢުތިރާޒެއް އޮތްތޯ ނުބައްލަވައި ފޮނުއްވޭގޮތް އެބަދިމާވޭ. ބައެއްފަހަރަށް އެހެން ދިމާވުމުން، ވަރަށް ބޮޑެތި މައްސަލަތައްވެސް ނުކުމޭ. އެއީ މުސާރަ ބޮޑު ތަނެއްގެ ވަޒީފާއެއް ކަމަށްވަންޏާ، އެ މުވައްޒަފަކު ދާން ބޭނުންވާނެ. އެހެންނަމަވެސް، ބަލާއިރު ވާގޮތަކީ ވަކި ޚާއްޞަ ބޭނުމަކު ވަކިކަމަކަށް ފަރިތަކޮށްދެވިގެން އޭނަ އުޅޭ ތަނަށް ލެވިފައި ހުރި މީހަކަށްވެދާނެ. އެހެންވެއްޖިއްޔާ އޭނާ ކުއްލިއަކަށް އެ މަޤާމުން އެހެން މަޤާމަކަށް ބަދަލުކޮށްފިއްޔާ، އޭނަހުރި ތަނަށް ވަރަށްބޮޑު އުނިކަމެއް ލިބޭ. އެހެންނަމަވެސް، އެ ބަދަލުވަނީ ބޮޑު މުސާރައެއް ލިބޭ ތަނަކަށްވާތީ އޭނާ އެދެނީ ބަދަލުވާން. އޭނާއަށް އެނގޭ މިކަން އެބަ ހިނގާކަން. ދެން ބަދަލުކޮށްނުދީފިއްޔާ އެންމެފަހުން އޭނާ ނަފްރަތުވާތަން އަންނާނެ. އެންމެ ބޮޑަށް އޭނާ ހިތަށްއަރާނީ ރައީސް އޮފީހުން އެކަން ކޮށްނުދިނިއްޔޭ.\nދެން މުވައްޒަފުން ވަކިކުރެއްވުމަށް ނުވަތަ ބަދަލުކުރެއްވުމަށް ލިޔުއްވާއިރު، އެ މުވައްޒަފަކު ސަރުކާރަށް ލެއްވުނު ނަމާއި އެޑްރެސް ނޫން ގޮތަކަށް ލިޔުއްވައި ފޮނުވިފައި އެބަހުރޭ. އެހެންވީމާވެސް ރައީސް އޮފީހަށް ވަރަށްބޮޑު ދައްޗަކަށް އެކަންވޭ. ސަރުކާރަށް ވަކިމުއްދަތަކަށް ޚިދުމަތްކުރަންޖެހޭ މީހުން ވަކިކުރެއްވުމަށް ފޮނުއްވާއިރު، އެމީހެއްގެ ބޮންޑުގެ މައްސަލަ އޮތްގޮތް ނުލިޔުއްވައި ބައެއްފަހަރަށް އެބަ ފޮނުއްވޭ. އެހެންދިމާވުމުންވެސް ރައީސް އޮފީހުން އެމީހަކު ވަކިކޮށްފައި، ފަހުން ބަލާއިރު އެއީ ބޮންޑު އޮތް މީހަކަށްވެގެން، ދެން ޖެހެނީ މައްސަލަ ރަނގަޅު ކުރަން އިތުރު އެތައް ފިޔަވަޅެއް އަޅަން. ވަކި މަސައްކަތަކަށް ޚާއްޞަވެ، އެމީހަކު ނެތުމުން ތަނަށް ދަތިވާފަދަ މީހުން އެހެން ތަންތަނަށް ގެންދަވަން ލިޔުއްވުން އެއީ އަޅުގަނޑު ކުރިންވެސް ދެންނެވި ފަދައިން، އެތަނަކާ ވާހަކަފުޅު ނުދައްކަވައި ބައެއްފަހަރަށް އެކަން ކުރެއްވުމުން ދިމާވާ ކަމެއް.\nދެން އޮތް ޕޮއިންޓަކީ އެކިއެކި ކޯސްތަކުގައި ފޮނުއްވާ މީހުންގެ ވަޒީފާގެ ކަންތައް ގަވާއިދުން ހަމަނުޖައްސަވައި ބެހެއްޓެވުން. އެކަމާބެހޭ މުވައްޒަފަކު ހަނދާންނެތިގެން ނަމަވެސް، މީހަކު ކޯހެއްގައި ފުރުމުން، އެމީހަކާ ބެހޭގޮތުން ރައީސް އޮފީހަށް ފޮނުއްވަންޖެހޭ މައްސަލަ ނުފޮނުއްވެވި އެބައޮވޭ ބައެއްފަހަރަށް. އެއީ، ބައެއްފަހަރަށް މީހުން އެބަދޭ ވަޒީފާ ވަކިކުރައްވާފައި، ވަކިކޮށްފައި އެހެންނަމަވެސް މުސާރަ ލިބޭގޮތަށް. އަނެއްބައި މީހުން ދަނީ މުސާރަ ނުލިބޭގޮތަށް. އެހެންވީމާ، އެ ވަރަށްބޮޑު ތަފާތެއް އެ ދެގޮތުގައި އެބައޮތް. ކަނޑައެޅިގެން އެމީހަކު ކޯހުގައި އެ ފުރީ މިވެނި ގޮތަކަށްކަން ރައީސް އޮފީހަށް އެންގެވުމަކީ، އެހެންވީމާ ވަރަށް ބޭނުންކަމެއް.\nއާދެ، މިއީ އަޅުގަނޑު މިރޭ ދަންނަވާލަންހުރި ކަންތައްތަކަކީ. މިހުރިހާ ކަމަކީވެސް ތިޔަ ހުރިހާ ބޭފުޅުންނަށްވެސް ރަނގަޅަށް އެނގިވަޑައިގަންނަވާނެ ކަންތައްތައް. އެއްވެސް ބޭފުޅަކަށް އެނގިވަޑައިނުގެން އޮތް ކަމެއް މީގެތެރެއަކު ނޯންނާނެކަން އަޅުގަނޑަށް އެނގޭ. އެހެންނަމަވެސް، ހަނދުމަފުޅުކޮށް އެރުވުމުގެ ގޮތުންނާއި އަދި މިކަންކަމަށް އިތުރު ސަމާލުކަމެއް ދެއްވުމަށް އެދެވޭތީ މިވާހަކަ ދަންނަވާލީ.\nދެން އަޅުގަނޑު ދެންނެވި ވާހަކަތައް ސަމާލުކަމާއެކު އައްސަވަން ތިއްބެވި ކަމަށްޓަކައި ވަރަށް ބޮޑަށް ޝުކުރު ދަންނަވަން. އޭގެފަހުގައި އެހެން މުވައްޒަފުންނާ ބައްދަލުކޮށްލަން ޖެހިފައިވުމާއެކު، މިހިސާބަށް އަޅުގަނޑު ކުރުކޮށްލަނީ.


Banavi hayaai-02 | Fenvaru Online\nބަނަވި ހަޔާތް - 02\n05:23 - 19 މެއި 2020 -0ކޮމެންޓް\nބަނަވި ހަޔާތް - 05\nބަނަވި ހަޔާތް - 04\nބަނަވި ހަޔާތް - 03\nބަނަވި ހަޔާތް - 01\nޝެރިންގެ ފަން ދިގު އިސްތަށިގަނޑު ބިންމަތީ ވެލިތަކާ ކުޅެމުން ގެންދިޔައެވެ.\n"ހާދަ ފުން ޚިޔާލެއްގައި"\nޝެރިން ދިޔައީ ސިއްސައިގެންނެވެ. ބަލާލިއިރު އޭނަޔާ ވަރަށް ކައިރީގައި ނުވެސް ދަންނަ ފިރިހެން ކުއްޖަކު އިނެވެ. ޝެރިން ދުރަށް ޖެހިލިއެވެ.\n"އަހަރެން މީ އަރާކާ އެއްޗެއް ނޫނޭ ޝެރިން ބިރުން ފިލާކަށް."\n"ކިހިނެއް އަހަރެންގެ ނަންއެގުނީ؟" ޝެރިން ހުރީ ހައިރާންވެފައެވެ.\n"ހޯދާ މީހަކަށް ނަންވެސް އެގިދާނެ. އަހަންނަށް ކިޔަނީ ނީލް." ނީލް ސަލާން ކުރަން އަތްދިގުކުރުމުން ޝެރިން ލަދުންހުރެ އެއަތުގައި ހިފިއެވެ. އެވަގުތު ނީލްގެ ހިތް ބާރަށް ތެޅިގަތެވެ.\n"އިރުކޮޅަކު ވާހަކަ ދައްކާލަން މަޑޫކޮށްލެވިދާނެތަ؟" ޝެރިން ދާން ހިގައިގަތުމުން ނީލް ބުނެލިއެވެ.\n"މިވަގުތު އަޅުގަނޑު ގޮސްލަނީ.މަންމައަށް ބޭސްދޭ ގަޑި އެޖެހެނީ. ދެން އެހެން ދުވަހަކުން ބައްދަލުކުރާނީދޯ."\nހަށިގަނޑާ އެއްގޮތަށް ފުރިހަމަ ރީތި އަޑެކެވެ. ޝެރިން ގޮސް ގެއްލެންދެން ނީލް އިނީ ބަލަހައްޓައިގެންނެވެ.\nޝެރިން ގެޔަށް ދިޔަ އިރު އޭނަގެ މަންމަ ހުރީ އޭނަ ލަސްވެގެން މަގުމައްޗަށް ނުކުމެއެވެ.\n"މަންމާ! ކީއްކުރަން މަގުމައްޗަށް ނުކުމެ ތިހިރީ."\n"މަންމަ ބޭސްކާ ގަޑި އެޖެހެނީ. ހިގާ އެއްޗެއް ކާންދޯ."\nޝެރިން އޭނަ މަންމައަށް ބޭސްދީފަ އައިސް އޭނަގެ ވީރާނާ ވެފައިވާ ކޮޓަރީގައި ހުރި އެދެއްގައި އޮށޯތެވެ. އެހެން އޮވެ ދިރިއުޅުމާމެދު ވިސްނަމުންދިޔައެވެ. ޝެރިން ވަޒީފާއަށް ގޮސް ލިބޭ ލާރިކޮޅު މަދުވުމުން މަންމައަށް ބޭސްފަރުވާކޮށްފަ ގިނަފަހަރު ބޭނުންވާ އެހެނިހެން އެއްޗެހި ހޯދަން ފައިސާ ނުހުރެއެވެ.\nޝެރިންއަކީ އެހެންކުދިންނާއި ވަރަށް ތަފާތު ކުއްޖެކެވެ. ވަޒީފާ އަދާކުރަނީ ރަށުގެ ކޯޓުގައެވެ. އެކުގަ އުޅޭ ކުދިންނާވެސް ވާހަކަދައްކަނީ މަދުފަހަރަކުއެވެ.\nއެއްދުވަހު ޝެރިން އޭނަގެ މަންމަގެ ބޭސް ހުސްވެގެން މަންމަ ގޮވައިގެން ޑޮކްޓަރަށް ދައްކަން ދިޔައެވެ. ޑޮކްޓަރުބުނީ އޭނަގެ މަންމަ ހިތުގެ އޮޕަރޭޝަނެއް ނުކުރިއްޔާ ތިންމަސްފަހުން މަންމަ މަރުވެދާނެކަމަށެވެ. މިކަމާ ޝެރިން ވަރަށް ދެރަވިއެވެ. މަންމަ ނޫނީ ގާތްތިމާގެ މީހަކުވެސް އެކަކުވެސް ޝެރިންގެ ނެތެވެ.މަންމައަށް ކަމެއްވެއްޖިއްޔާ ޝެރިން މުޅިން އެކަނިވެދާނެއެވެ. ޝެރިން ހުންނަނީ ހަދާނެގޮތް ހުސްވެފައެވެ. މިވާހަކަތައް ދައްކާނެ ރަހުމަތްތެރިއަކުވެސް ނުހުރެއެވެ.\nއޮފީސްގަޑި ނިންމާފައި މިއަދު ޝެރިން ގެޔަކަށް ނުދެއެވެ. ޝެރިން ގޮސްއިނީ އަތިރިމަތީގައި އެލުވާފަހުރި އެއްކަލަ ޖޯލީގައެވެ. އެހެންއިދެ މަންމައާ ދޭތެރޭ ވިސްނާފަ ރޮމުން ގިސްލަމުން ގެންދިޔައެވެ. މެންދުރުގެ ހޫނުގަދަ ވަގުތެއް ކަމުން މުޅި އެސަރަހައްދުގަވެސް މީހަކު ނޫޅެއެވެ. އެހެންނަމަވެސް އެދިލަ ހޫނުގެ އެއްވެސް އަސަރެއް ޝެރިންއަށް ނުކުރާކަހަލައެވެ. އަޑުން އަޑުނަގާ ރޮމުންގެންދިޔައެވެ.\nމިމަންޒަރު ބަލަހައްޓައިގެން ދުރުގައި ހުންނަން ނީލްގެ ހިތަށް ކެތެއް ނުކުރެވުނެވެ.\n"ކީއްވެތަ ތިރޮނީ. މީހަކު އެއްޗެކޭ ބުނީތަ؟" ނީލް ސުވާލުކުރަމުން ގެންދިޔައެވެ. އެކަމަކު ޝެރިން ޖަވާބެއް ނުދިނެވެ. ހަމަ ރޮނީއެވެ.\n"ޝެރިން! އާދޭސްކޮށްފަ ބުނަން. ވެގެން އުޅޭގޮތެއް އަހަންނަށް ކިޔައިދީބަލަ. އަހަރެންމީ ޝެރިންގެ ގާތް ރަހުމަތްތެރިއެއް ކަމަށް ބަލާފަ ތިހިތުގަ ހުރި ހުރިހާ އެއްޗެއް އަހަންނަށް ކިޔައިދީފާނަންތަ؟" ނީލް ދެކަކޫ މައްޗަށް ތިރިވެ ޝެރިންގެ ދެކަކުލުގައި އަތްއަޅައިގެންއިދެ ވާހަކަ ދައްކަމުން ގެންދިޔައެވެ. ނީލް ޝެރިންގެ ކަރުނަތައް ފޮހެދިނެވެ.\n"ޝެރިން. އާދޭސްކޮށްފަ މިއަހަނީ. ދެންބުނެބަ! ކިހިނެއްވީތަ ތިވަރަށް ތިރޮނީ. ދެން ހުއްޓާލާ."\nޝެރިން ކަރުނުން ފުރިގެންވާ ދެލޮލުން ނީލްއަށް ބަލާލިއެވެ. ނީލްވެސް އިނީ ރޮވޭގޮތްވެފައެވެ.\nމިއިން ދުވަހަކުވެސް އެއްވެސް މީހަކު ޝެރިން ކައިރިން ތިރޮނީ ކީއްވެހޭ އަހާވެސް ނުލައެވެ. ކިތަންމެ ދުވަހަކުވެސް ކިތަންމެ ބަޔަކަށް ޝެރިން ރޯންއިންދާ ފެންނާނެއެވެ. އެކަމަކު މިނުދަންނަ މީހާ ޝެރިންއަށް މިވަރަށް ކެއާ މިކުރަނީ ކީއްވެގެންބާ. ޝެރިންއާ އޭނަޔާ އޮތީ ކޮންގުޅުމެއްބާ. ޝެރިންގެ ހިތުގައި އެއްފަހަރާ އެތަކެއް ސުވާލެއް އުފެދުނެވެ.\n"ޝެރިން." ނީލް ޝެރިންގެ ކަރުނަތައް ފޮހެލަމުން އަނެއްކާވެސް އަހާލިއެވެ.\n"ކިހިނެއްވީތަ. ކިޔާދީބަ." ނީލް އާދޭސްކުރަމުންދިޔައިރުވެސް ޝެރިން އިނީ ނީލްގެ މޫނަށް ބަލަހައްޓައިގެންނެވެ. އަދިވެސް ޝެރިންއަށް ގިސްލެވެނީއެވެ.\n"އަހަރެންގެ މަންމަ." މިހެންބުނެ އަނެއްކާވެސް ރޮވުނީއެވެ.\n"ޑޮކްޓަރު ބުނީ އޮޕަރޭޝަން ނުކުރިއްޔާ ތިންމަސްފަހުން މަންމަ މަރުވެދާނޭ! އަހަރެންގެ ހަމައެކަނި ހުރިމީހަކީ މަންމަ.މަންމައަށް ކަމެއްވެއްޖިއްޔާ އަހަރެން...!" ޝެރިން މޫނުގައި އަތްއަޅައިގެން އިދެ ރޮމުން ވާހަކަދެއްކިއެވެ.\n"އަހަރެން އެހީއެއް ވެދެންތަ؟" ނީލް ބޭނުންވީ ޝެރިންއަށް އެހީތެރިވެދިނުމަށެވެ.\n"ނޫން ނޫން. އަހަރެން އެއްވެސް މީހެއްގެ އެހީތެރިކަމެއް ބޭނުމެއްނޫން. ޝުކުރިއްޔާ. އަހަރެން ލާރި ހޯދާނަން. މަންމައަށް ފަރުވާ ކުރާނަން."\n" ޝެރިން ހާދަ ހިތްވަރުގަދައޭ. އިރާދަކުރެއްވިއްޔާ މާތްﷲ ޝެރިންއަށް ކާމިޔާބުދެއްވާނެ." ނީލް ޝެރިންގެ އަތުގައި ހިފަމުން ބުނެލިއެވެ.\nނީލްއާއި ޝެރިން އިރުކޮޅަކު ވާހަކަދައްކަން ތިބެފަ ދެކުދިން ގެޔަށް ދާން ހިގައިގަތެވެ. ނީލް ހުރީ ވަރަށް އުފާވެފައެވެ. ޝެރިން ހަމައަކަށް އަޅުވާލެވުނީމައާއި ޝެރިންއާ އެކީ ވަގުތުކޮޅެއް ހޭދަކުރެވުނީތީއެވެ. ޝެރިންގެ އެކުވެރިއެއްގެ މަގާމަށް އާދެވުނީތީއެވެ.\nކޮންމެ ދުވަހަކުވެސް އޮފީސް ނިންމާފަ ނުކުންނަ ގަޑިއަށް ނީލް، ޝެރިން ބަލާ ސައިކަލުގައި ގޮސްހުރެއެވެ. ގެޔަށްދާ މަގުމަތީގައި ދެކުދިން ވާހަކަ ދެކެވި ދެކުދިންނަކީ ވަރަށް ގާތް ދެއެކުވެރިންނަށްވިއެވެ.\nއާދައިގެ މަތިން އޮފީސް ނިންމާފަ ގެޔަށްދިޔަ މަގުމަތީގައި ޝެރިން ނީލްއާ ވަރަށް ގިނަ ވާހަކަ ދެއްކިއެވެ.\n"ނީލްއަށް އެގޭތަ. ދެންއަންނަ މަހު އަހަރެން މިއުޅެނީ ޗުއްޓީ ނަގަން."\n"އެއީ ކީއްވެ ޗުއްޓީ ނަގަނީ." ނީލް އަހާލިއެވެ.\n"މަންމަ އޮޕަރޭޝަން ކުރަން އިންޑިޔާއަށް ދާން." ޝެރިން ހުރީ އުފާވެއެވެ.\n"އޮސްޓްރޭލިއާއަށް ދާންވީނުން. އަހަރެން މަންމަ ކައިރިޔަށް. އޭރުން އަހަންނަށްވެސް ދެވިދާނެ." ނީލް ބޭނުންވީ ޝެރިންއާ އެކީ ދާށެވެ.\n"އަހަރެމެންނަކީ ނީލްހާ ތަނަވަސް ބައެއްނޫން. ކިރިޔާ ދަތުރަށްވާ ވަރަށް އަހަންނަށް ސޭވްކުރެވުނީ."\n"އޯކޭއޭ. އަހަރެންވެސް މިހިރީނުން. ކޮންކަމަކާ ޝެރިން ހާސްވަނީ." ނީލް ބޭނުމީ ކޮންމެ ގޮތެއް ހަދާފަވެސް ޝެރިންއަށް އެހީވާށެވެ.\n"ނޫން. އަހަރެންގެ މަންމައަށް ފަރުވާކުރާނީ އަހަރެން މަސައްކަތުން ހޯދާ ފައިސާއިން. އެއްވެސް މީހެއްގެ އެހީއެއް އަހަރެން ބޭނުމެއް ނޫން." ޝެރިންއަކީ ވަރަށް ވަރުގަދަ އަޒުމެއް ގެންގުޅޭ ކުއްޖެއްކަން ނީލްއަށް އެގެއެވެ. އެހެންކަމުން ނީލް ބަލިގަބޫލުކުރިއެވެ.\nއޭ ނީލް! އަހަރެމެން އޮފީސްކުދިން މާދަން ދަތުރުދާން މިއުޅެނީ. އަހަންނަށް ކަމެއްކޮށްދީފާނަންތަ.؟" ޝެރިން އަހާލިއެވެ.\n"އަވަހަށް ވިދާޅުވޭ" ނީލްހުރީ އެކަހަލަ ފުރުސަތަކަށް ބަލަބަލާއެވެ. އޭނަގެ ފަރާތުން ޝެރިންއަށް އެހީއެއް ދެވޭނެ ދުވަހަކަށް އިންތިޒާރުގައެވެ.


Raajje in Iran aa gulhun kandaalanvee keehve?\nރާއްޖެއިން އީރާނާ ގުޅުން ކަނޑާލަންވީ ކީއްވެ؟\nފާޑުކިޔަން އުނދަގޫ ނިންމުމެއް\nއަރަބި ގައުމުތަކާއި އިރާނާ ދެމެދު ޒަމާންވީ ދެކޮޅުވެރިކަމެއް\nރާއްޖެ ސައުދީއާ އެކު ވަނީ ގުޅުން ބަދަހިކޮށްފައި\nމިދިޔަ ހަފްތާގައި ރައީސް އަބްދުﷲ ޔާމީންގެ ސަރުކާރުން އީރާނާއެކު ދިވެހި ރާއްޖެއިން ގާއިމުކޮށްފައިވާ ޑިޕްލޮމެޓިކް ގުޅުން ކުއްލި ގޮތަކަށް ކަނަޑާލުމުން ތަފާތު ބަހުސްތަކެއް ހިގަމުންދާތީ ދަނީ ފެންނަމުނެވެ. އެކަމާ އެންމެ ބޮޑަށް ފާޑު ވިދާޅުވާބޭފުޅުން ފެންނަމުންދަނީ އިދިކޮޅު ކޭމްޕް އެމްޑީޕީގެ ފިކުރަށް ނިސްބަތްވެވަޑައިގަންނަވާ ބޭފުޅުންގެތެރެއިންނެވެ. މީޑިއާގައި މިމައްސަލާގައި ދެކޮޅު ބޭފުޅަކު ނުވަތަ އެއްކޮޅު ބޭފުޅެއްގެ ޕާސަނަލް އިންޓަވިއުއެއް ޖަހާލުން ފިޔަވައި އޮއްޓަރު ހުރި އަދި އޭގެ އެންމެ ފުނަށް ދިރާސާކޮށް ބަހުސްކުރާތަނެއް ނުފެނެއެވެ. އެކަމަކު އެވާހަކަ ދެކެވެންޖެހެއެވެ. އީރާނަކީ ރާއްޖެއާއި ދުނިޔޭގެ އެންމެ ދުރުހިސާބުގައި ރާއްޖެއާއި އެއްވެސް ވަރަކަށް މުއާމަލާތު ކުރަން ނުޖެހޭ ގައުމެއް ނޫނެވެ. އީރާނަކީ އިސްލާމީ ގައުމުތަކުގެ ޖަމްއިއްޔާ އޯއައިސީގެ މެމްބަރެކެވެ. އީރާނަކީ ގަލްފުގައި އަސްކަރީ ގޮތުން އެންމެ ވަރުގަދަ އެއް ގައުމެވެ.\nރައީސް އަބްދުﷲ ޔާމީންގެ ސަރުކާރުން އީރާނާއެކު އޮތް ޑިޕްލޮމެޓިކް ގުޅުން ކަނޑާލީ ޖިއޯ ޕޮލިޓިކްސްއަށް ޚާއްސަކޮށް މެދުއިރުމަތީގެ މަސްރަހަށް ވަރަށް ބޮޑު ބަދަލެއް އަންނަމުންދާ ދަނޑިވަޅެއްގަ އެވެ. ދުނިޔޭގެ ބޮޑެތި މީޑިއާތަކުން ސިފަ ކުރަނީ "އަރަބި ބަހާރު މޫސުން" އައިސްގެން އުޅެނީ ކަމަށެވެ. ސޫރިޔާއާއި އިރާގުގައި މުސްލިމުންގެ ލޭ އޮހުރުވައިލެވެމުންދަނީ ހިތަށް އަސަރު ނުކުރާފަދަ މިންވަރަކަށް ނޫނެވެ.\nރާއްޖެއިން އީރާނާއި ގުޅުން ކަނޑާލުމުން ސައޫދީ އަރަބިއްޔާ ކޮޅަށް ރައީސް އަބްދުﷲ ޔާމީން ޖެހިވަޑައިގަތީ ކަމަށް ފާޑުކިޔާ ފަރާތްތަކުން ބުނެއެވެ. އަދި އެކަންކުރީވެސް ސައޫދީ ފައިސާގެ މުހުތާދުގައިކަމަށް ތުހުމަތު ކުރެއެވެ.\nސަރުކާރުގެ ނިންމުގައި މެދުއިރުމަތީގައި މިހާރު ހިނގަމުންދާ ހަމަނުޖެހުންތަކާއި ރާއްޖެއާއި ގުޅޭ މަސްލަހަތުތަކަށް ނަޒަރެއް ހިންގާލާނަމެވެ.\nޝިއައީ އަދި ސުންނީންނަކީ ކޮންބައެއް؟\nމެދުއިރުމަތީގައި ހިގަމުންދާ ހަމަނުޖެހުންތައް ހިތަށް ނަގައިގަނެވޭނީ އެންމެ ފުރަތަމަ ޝިއައީ-ސުންނީ ތިއޮލޮޖިކަލް ތަފާތުތައް ކޮންމެވެސް މިންވަރަކަށް އޮޅުން ފިލައިގެންނެވެ. ރާއްޖެއަކީ ދުނިޔޭގައި އޮތް ހަމައެކަނި ސައްތައިން ސައްތަ އިސްލާމީ ސުންނީ ދައުލަތެވެ. ސުންނީންނާއި ޝިއައީންނަކީ ކޮންބައެއް ހެއްޔެވެ. ދިވެހިންގެ ވަރަށް ގިނަ ރައްޔިތުންގެ ނަޒަރުގައި ދެބައި މީހުންނަކީވެސް އިސްލާމުންނެވެ. އީރާނަކީ ޝިއައީ ބާރު ހިނގާ ގައުމެކެވެ. ސައޫދީގެ ބާރު ހިންގަނީ ސުންނީންނެވެ.\nޝިއައިންނަކީ ރަސޫލު ސައްލަﷲ އަލައިހި ވަސައްލަމްގެ އަހުލު ބައިތުންނަށް ލޯބި ކުރާ ކަމަށް ދައުވާކުރާ ބަޔެވެ. މުސްލިމުންގެ ހަތަރުވަނަ ޚަލީފާ އަދި ރަސޫލު ސައްލަﷲ އަލައިހި ވަސައްލަމްގެ ދަރިކަބަލުން ފާތިމަތުގެ ފާނުގެ ފިރިކަލުން އަލީ ރަޟިޔަﷲ އާއި ހަމައިންނެވެ. އަލީފާނުގެ ފަހަތްޕުޅުގައި ތިބުމަށްފަހު އެކަލޭގެފާނާއި ދެކޮޅުވެރިވެ އަދި އެކަލޭގެފާނުގެ ދަރިކަލުން ހުސައިންގެފާނަށް ތާއީދުކޮށް އެކަލޭގެފާނާއި ބައިއަތު ހިފުމަށް ވައުދުވެ އެތައް ސިޓީތަކެއް ފޮނުވައި އެންމެފަހުން އެވައުދުތައް ގަބޫލުކުރެއްވި، އީރާގަށް އެކަލޭގެފާނު ވަޑައިގަތުމުން ޣަދަރުވެރިވެ އެކަލޭގެފާނަށް އެހީތެރިވުމުން ދުރުވެގަތުމުން ކަރުބަލާގައި ހުސައިންގެ ފާނާއި ލޮބުވެތި އަހުލުބައިތުންގެ އެތައް ބޭފުޅުންނެއް ޝަހީދުވެގެން ދިޔަ ހާދިސާއަކީ އިސްލާމީ ތާރީޚްގައި ހިގާފައިވާ އެންމެ އަސަރުގަދަ ހިތާމެވެރި ހާދިސާއެކެވެ.\nމިހާދިސާ ހިގުމުން ހުސައިންގެ ފާނަށް ޣަދަރުވެރިވި މީހުންނަށް އެމީހުންގެ ކުށް އިހްސާސްވެ އެކަމުގެ މައްޗަށް ހިތާމަކޮށް މޭގައި ތަޅައި ބޮލާއި ގައިގެ އެތައް މިތަނުގައި ވަކި އަޅައި ގައިން ލޭއޮހުރުވަމުން ކަރުބަލާއަށް ދާމަންޒަރު މިއަދުވެސް އެދަނީ ތަކުރާރުވަމުންނެވެ. އެއީ ޝިއައީންނެވެ. އަދި މިއެއްވެސް ނޫނެވެ. އެންމެ ބޮޑު ޚިލާފަކީ އަހުލު ބައިތުން ފިޔަވައި ރަސޫލު ސައްލﷲ އަލައިހި ވަސައްލަމްގެ ބައެއް އަނބިއަނބިކަލުންނާއި ސަހާބިންނާމެދު ޝިއައީން ބުނާ ބަސްތަކެވެ. އަބޫބަކުރުގެ ފާނާއި އުމަރުގެ ފާނުފަދަ މަތިވެރި ސަހާބީން ކާފަރުކޮށް ލައުނަތްދީ އަދި ރަސޫލާގެ އަނބިއަނބިކަބަލުންގެ މައްޗަށް ވަރަށް ބޮޑެތި ދޮގު ތުހުމަތުކޮށް ބަދުނާމުކޮށް ދައްކާ ވާހަކަ އަޑުއަހަން މުސްލިމެއްގެ ހިތަށް ފަސޭހަ ވާނެތޯ އެވެ. އެތުހުމަތުތަކާއި ދެކޮޅު ހަދާ މީހުންނަކީ ސުންނީންނެވެ.\nކީރިތިގުރުއާންގައި އަހުލު ބައިތުންނާއި ގުޅޭގޮތުން ހުރި ވާހަކަތައް އުނިކޮށް ކަރޮޕްޓްކޮށްފައިވާ ކަމަށްވެސް ޝިއައީން ބޮޑު ތުހުމަތެއް ކުރެއެވެ. އުމަރު ރަޟިޔަﷲ އަންހާއާއިމެދު އޮންނަ ހަސަދަވެރިކަމާއި ރުޅިވެރިކަމުގެ ބޮޑުކަމުން އެކަލޭގެފާނު ޝަހީދުކުރި އަބޫ ލުއުލުއުލް މަޖޫސީގެ ނަންމަތީގައި މިސްކިތަކާއި މަގްބަރާއެއް ބިނާކޮށް އެ މަގުބަރާގެ ވަށައިގެން ތަވާފުކޮށް އުޅެއެވެ. އެމިސްކިތް އެހެރީ އީރާންގައެވެ. ގޫގުލްއިން ސާޗުކޮށްލުމުން ފެންނާނެއެވެ.\nދެބައިމީހުންގެ ތިއޮލޮޖިކަލް މިތަފާތު ތަކާއިހެދި އެކީގައި އެއް މިސްކިތެއްގައި ނަމާދު ނުކުރެއެވެ. ޝިއައީން ޝިއައީންގެ މިސްކިތްތަކުގައެވެ. ސުންނީން އެމީހުންގެ މިސްކިތްތަކުގަ އެވެ. މިތަފާތުތައް ނޭނގޭ މީހަކު ބުނެފާނެއެވެ. އެއްޗެހި ގޮވަނީ ޝިއައީ ވަކި ފިރުގާތަކެއްގެ ބައެކެވެ. އެކަމަކު އީރާނުގައި ވެރިކަމުގައި އެތިބީ އެ ޝިއައީންނެވެ. މިފަދަ ބަސްތައް ނުގޮވާ ބައި މަދު ޝިއައީން އުޅެނީ ޔަމަނުގަ އެވެ. ޝިއައީން މި ނުބައިބަސްތައް އާއްމުކޮށް ނުހެދުމަށް ގްރޭންޑް އިމާމް އާޔަތުﷲ ގަރާރެއް ނެރެފައިވެއެވެ. އެކަމަކު ޝިއައީ ދަންނަބޭކަލުން އެއަކަށް އިހްތިރާމެއް ނުކުރެއެވެ.\nޝިއައިންގެ ސަބަބުން މުސްލިމް އުއްމަތަށް ލިބުނު ގެއްލުން\nއިސްލާމް ދީނަށް ނަސްރު ދިނުމަށް ކުރެވުނު އެއްވެސް ހަނގުރާމައެއްގައި ޝިއައީން ބައިވެރި ނުވެއެވެ. ފަލަސްތީނު މިނިވަން ކުރެވޭތޯ އަރަބިން ކުރި ހަގުރާމައިގައި ވެސް ބައިވެރި ނުވެ ތިބީ ދުރުގަ އެވެ. ތަތާރުން ބަޣްދާދު ތަޅާލައި މުސްލިމުންގެ ލޭ އޮހުރުވައިލިއިރު އެމީހުންނަށް ވާގިވެރިވީ ޝިއައީންނެވެ. އެންމެ ފަހުން ސައްދާމުގެ ވެރިކަން ވައްޓާލުމަށް އެމެރިކާ ސިފައިން އިރާގަށް އެރިއިރު އެމީހުންނަށް ހަގީގީ ބާރުދީ ވާގިވެރިވީ އީރާންކަން އިރާގުގެ އޭރުގެ ވެރިންނަށް އެނގިވަޑައިގަތްކަން އޭރު އިރާގުން އދ. އަށް ކަޑައަޅާފައިވާ މަންދޫބު ދާދިފަހުން ދުނިޔޭގެ މީޑިއާގައި ހާމަކޮށްފައިވެއެވެ.\nހިޖުރައިން އަށް ވަނަ ގަރުނުގައި އުފެދުނު މަޝްހޫރު އިލްމުވެރިއެއްކަމަށްވާ ޝައިޚްލް އިސްލާމް ނުވަތަ އިބްނި ތައިމިއްޔާ ރަހިމަހުﷲ ވިދާޅުވެފައި ވެއެވެ؛ ޝިއައީންނަކީ މަސީހިންނާއި ޔަހޫދިންނާއި މުޝްރިކުންނަށްވުރެ ވެސް ކުފުރުކަން ބޮޑު ބައެކެވެ. އެއީ އިސްލާމުންގެ ގޮތުގައި ތިބެ މުސްލިމް އުއްމަތަށް އެމީހުންގެ ފަރާތުން ލިބިފައިވާ ގެއްލުންތައް ބޮޑުކަމުންނެވެ.\nމެދުއިރުމަތީގައި ހިގަމުންދާ ލޭ އޮހޮރުވުންތައް\nމެދުއިރުމަތީގައި މިހާރު ހިގަމުންދާ ލޭ އޮހޮރުވުންތަކުގެ ފަހަތުގައި އޮތީ ސުންނީ ސައޫދީ އަރަބިއްޔާ ކަމަށް ހުޅަގުގެ މީޑިއާތަކުން ދޭތެރެ ދޭތެރެއިން ވަރަށް ބޮޑުކޮށްގަނަގެން އުޅެއެވެ. އެމީހުން އެހެން ނުބުނަންވީ ސަބަބެއްވެސް ނެތެވެ. މުސްލިމުންގެ ތެރޭގައި އިސްލާމީ ޝަރީއާ މި ހިފަހައްޓަނީ ސައޫދީ ނުފޫޒުގެ ސަބަބުންނެވެ. އީރާން ބާއްވާށެވެ. އިރާގުގައި އެކަމެއް ނުކުރެއެވެ.\nއަޅުގަނޑާއި ބައްދަލުވި ސޫރިޔާގެ ގައުމީ ޓީވީގެ އެޑިޓަރަކު ދަތުރު ހަދަމުން ދިޔައިރު މަޝްހޫރު ބްރޭންޑްތަކުގެ ރާފުޅިތައް ޕެކްކޮށް ފޮށްޓަށްއަޅާތީ އެކަމާއި ބެހޭ ގޮތުން އޭނާއާއި ސުވާލުކޮށްލުމުން ބުންޏެވެ. ސޫރިޔާގެ ވައިންއަކީ އެމީހުންގެ ގައުމީ ބުއިމެކެވެ. ތުރުކީގެ ހާލަތު ނުދެންނެވިޔަސް އެގިވަޑައިގަންނަވާނެ އެވެ. މިސްރުގައި ވެސް ކަންއޮތީ މުޅިން ތަފާތުގޮތަކަށް ނޫނެވެ.\nކޮންމެއަކަސް އިރާގު ހަނގުރާމައަށްފަހު އެމެރިކާއިން ކުރި ކަމަކީ ސުންނީންގެ ބާރު ކަނޑުވައި ޝިއައީ ދައުލަތެއް އިރާގުގައި އުފެއްދުމެވެ. އެއާއެކު ބަދަލުހިފުމުގެ ގަދަ އޮއިވަރުގެ ތެރޭގައި ސުންނީންގެ ސިޓީތައް ހަލާކުކޮށް އެތައްހާސް ބަޔަކު މަރާލެވިފައި ވެއެވެ. މިހާރުވެސް އިރާގުގައި ހިގަނީ އެކަންތަކެވެ. ފައްލޫޖާގެ ރައްޔިތުން ބަނޑަށް ޖައްސާފައިވާގޮތް ދިވެހިންގެ ގިނަބަޔަށް ރޭކާވެސް ނުލާނެއެވެ.\nއިރާގަށްފަހު ސޫރިޔާގައި އުފެދުނު ހަމަނުޖެހުންތަކުގައި މިއަދު ބޮންއަޅައި ހަލާކުކޮށްލެވުންދަނީ ސުންނީން ދިރިއުޅޭ ސިޓީތަކެވެ. ބައްޝާރުގެ ޝިއައީ ބާރުތަކާއި ދެކޮޅަށް ސުންނީ ހަގުރާމަވެރިން ހަތިޔާރު ހިފައިގެން އުޅެއެވެ. އޭގެ ގިނަ ޖަމާއަތްތައް ސިފަކޮށްފައިވަނީ ޓެރަރިސްޓް ޖަމާއަތްތަކުގެ ގޮތުގައެވެ. މުޅި ދުނިޔެއަށް އެގިގެން އީރާން ސިފައިން އެދަނީ ސޫރިޔާގައި ހަގުރާމަ ކުރަމުންނެވެ. ކޮންބަޔަކާއި ދެކޮޅަށްތޯއެވެ.\nގަލްފުގައި ޝިއައީން ވަރަށް ގިނައެވެ. ލުބުނާންގައި ޝިއައީން ބާރުގަދަކޮށްފިއެވެ. އަރަބި ބަހާރުމޫސުމާއެކު ޝިއައީން ތެދުވެ ބަހްރައިންގެ ސަރުކާރު ވައްޓާލަން ދާދި ގާތްވެފައި ވަނިކޮށް ސައޫދީ ސިފައިން ބަހުރައިންއަށް ފޮނުވައި ޝިއައީ ދެކޮޅުވެރިކަން ގަދަބާރުން ކަނޑުވައިލިއެވެ. ޓެރަރިޒަމާއި ދެކޮޅަށް އެމެރިކާއިން ބޭނުންކުރި އެއް މަރުކަޒަކީ ޔަމަނެވެ. އެއީ ސައޫދީއަރަބިއްޔާއަށް ވަންނަ މައި ދޮރާށްޓެވެ. ޔަމަނުގައި އެމެރިކާގެ ބިޔަ ސެޓެލައިޓްތަކުން ބަލަބަލައި ތިއްބައި ޝިއައީ ހޫތީން ސަންއާއަށްވަދެ ސުންނީ ސަރުކާރު ވަށްޓައިލިއެވެ. ހޫތީންނަކީ މާބާރުގަދަ މާގިނަ ބައެއްވެސް ނޫނެވެ. އެކަމަކު އެމީހުން ހުއްޓުވައި ލުމުގައި އެމެރިކާއަށް ކުޅަދާނަވިކަމަކަށް ނުވިއެވެ. ޝިއައީންގެ މި އުތުރި އަރައިގަތުމުގެ ތެރޭގައި ސައޫދީ އަބިއްޔާގެ އިރުމަތީ ބިތުގައިވެސް ވަރަށް ބޮޑަށް ގަޑުބަޑު ހިންގިއެވެ. އެކަމުގެ އެންމެ އަޑީގައި ހުރި ނިމްރު އަލް ނިމްރު އާއި އެތައްބަޔަކު ހައްޔަރުކުރެވި އެމީހުންގެ މައްޗަށް ސައޫދީ ކޯޓުން މަރުގެ ހުކުމް އިއްވުމުން އެކަން ސައޫދީގައި ތަންފީޒުކުރެވުނެވެ.\nނިމްރު މަރާލުމުން ޝިއައީން ރުޅިއަރައިގެނެގެން އީރާންގައިހުރި ސައޫދީ އެމްބަސީގައި އަލިފާން ޖަހައި ރޯކޮށްލިއިރު އީރާނުގެ ސަލާމަތީ ބާރުތަކުން އެކަމާ އަޅާނުލި އެވެ. ސައޫދީގެ ޑިޕްލޮމެޓިކް އިދާރާ އަންދައިލައި އީރާނުން ދިން މެސެޖަށް ސައޫދީން ދިނީ ވަރަށް ހަރުކަށި ރައްދެކެވެ. އީރާނާއެކު އޮތް ޑިޕްލޮމެޓިކް ހުރައި ގުޅުންތަކެއް ކަނޑާލުމެވެ. ސައޫދީގެ އާޖީލުގެ ލީޑަރުންނަށް ވިސްނިވަޑައިގަތީ ޝިއައީ ބާރުތައް ހުރިހައި ފަރާތަކުން އައިސް ސައޫދީ ވަށާލަމުންދާތަނެވެ. ހުޅަނގުގެ ހިމާޔަތް ނުލިބޭނެކަންވެސް ގަބޫލު ކުރެވެން ފަށައިފިއެވެ.\nއެއީ އެމެރިކާއާއި އީރާނާ ދެމެދު ގުޅުން ބަދަހިކުރާތަން ފެންނަން ފެށުމުންނެވެ. ސައޫދީ އިސްވެ އޮވެ ސުންނީ ގައުމުތަކުގެ ލަޝްކަރެއް އެކުލަވައިލީ ޝިއައީން ބާރުގަދަ ކުރަމުންދާ ދިޔުމާއި ކުރިމަތިލެވިދާނެކަން ދެއްކުމަށެވެ. ޔަމަނުގައި ހޫތީންނާއި ދެކޮޅަށް ބާރުގެ ބޭނުންކޮށް ސުންނީ ވެރިކަން އަލުން ރުޖޫއަކުރެވޭތޯ ސައޫދީން ދަނީ މަސައްކަތް ކުރަމުނެވެ. އީރާންގެ އާޔަތުﷲ އިން ސިފަކުރަނީ އެމެރިކާއަކީ ބޮޑު ޝައިތާންގެ ގޮތުގައެވެ. މިއަދު އެޝައިތާންކަން ކެނޑި އީރާންގެ މިސައިލްތަކުން ވެސް އެ ނިޝާންދަނީ ފޮހެމުންނެވެ. ހުޅަނގުގެ ޑިޕްލޮމެޓުން ތެހެރާނަށް ދަތުރުކޮށް އީރާނާއިދަނީ ގާތްވަމުންނެވެ. އެންމެ ހައިރާންވާކަމަކީ އައިއެސްފަދަ ވަރުގަދަ ޓެރަރިސްޓް ޖަމާއަތްތަކުން ސައޫދީއަށް ހަމަލާދީ، ތުރުކީއަށް ހަމަލާދީ ސޫރިޔާއާއި އިރާގުގެ ވަރަށް ބޮޑު ބައެއް ހިފައިގެން އޮތް އިރު އީރާނުގައި ހަމަ އެންމެ ބޮމެއްވެސް ގޮއްވާ ނުލާކަމެކެވެ. އެމެރިކާގެ ޖާސޫސީ ފަރާތްތަކުން ބުނާގޮތުގައި ރަޝިޔާއިން ބޮންއަޅާއިރު އައިއެސްގެ އަމާޒުތަކަށްވުރެ ބައްޝާރުލް އަސަދާއި ދެކޮޅަށް ހަގުރާމަކުރާ ސުންނީ ޖަމާއަތްތަކުގެ އަމާޒުތަކަށް މާގިނައިން ހަމަލާދެއެވެ.\nދިވެހި ސަރުކާރުގެ ނިންމުމަށް ފާޑުކިޔަން އުދަގޫވަނީ ކީއްވެ؟\nކޮންމެއަކަސް މެދުއިރުމަތީގެ ހަމަނުޖެހުންތައް ވަރަށް އޮޅުން ބޮޅުމެވެ. ސައޫދީއާއި އެކުވެރި އަވަށްޓެރި ސުންނީ ގައުމުތަކުންދަނީ އީރާނާއި ޑިޕްލޮމެޓިކް ގުޅުން ކަޑާލަމުންނެވެ. އަނެއްބައި ގައުމުތައް ޑިޕްލޮމެޓުން އެގައުމުތަކަށް އަނބުރައި ގެންގޮސް ގުޅުންތައް ވަރަށް ދަށްކޮށްފައިވެއެވެ. އެއީ ޝިއައީ ކޮމިއުނިޓީ ބޮޑު ގައުމުތަކެވެ. އެގައުމުތަކުން ތުހުމަތުކުރަނީ އީރާނުން އަޑީގައި އޮވެގެން އެގައުމުތަކުގެ އެތެރޭގައި ގަޑުބަޑު އުފައްދައި، މަސްލަހަތު ނަގާލަން އުޅެނީކަމަށެވެ. ރާއްޖެއަކީ ކުރިންވެސް ދެންނެވި ފަދައިން މުޅިން ސުންނީ ތިއޮލޮޖީއަށް ލޯބިކުރާ ބައަކު އުޅޭތަނެކެވެ. އެހެންވީމާ މިއަދު ޝިއައީ ސަރުކާރުތަކުން އެގައުމުތަކުގައި ތިބި ސުންނީން މުސްލިމުންނާއި ދެކޮޅަށް ހިންގާ ބަދަލު ހިފުމުގެ ޖަރީމާތަކާއި ޝިއައިޒަމް ފުޅާކުރުމުގެ ހަގުރާމައިގެތެރޭގައި ރައީސް އަބްދުﷲ ޔާމީން އީރާނާއި ގުޅުންކަޑާލަން ނިންމެވުމުން އެކަމާއި ދެކޮޅު ހަދައި ފާޑުކިޔަން ތަންކޮޅެއް އުނދަގުލެވެ. އީރާނަށްވުރެ ހުރިހައި ގޮތަކުންވެސް ދިވެހި ދައުލަތާއި ސައޫދީއާއި ދެމެދު އޮތް މަސްލަހަތު ދިވެހިންނަށް މާ ބޮޑެވެ. މާ މުހިއްމެވެ. ރާއްޖޭގައި ތިބި ޝިއައީ ސުންނީ ތާރީޚް ރަނގަޅަށް ދެނެވަޑައިގަންނަވާ ވަރަށް ގިނަ އާލިމުން ދިވެހި ސަރުކާރުގެ ނިންމުމަށް ތާއީދުކުރައްވާކަމަށް ވިދާޅުވެއެވެ.\nއެންމެން ހޭލައި، އެޗްއާރްސީއެމަށް ނިދިފައި!\nހުޅުވައިގެން ހަފުތާއެއް: އަދި ހަމަ ސުމެއް!\nކުޑަކުއްޖާގެ ރޭޕް ކޭހުގައި ފުލުހުންގެ އިހުމާލެއް\nއޮފީސްތައް، ދިގު ބަންދުން ހިދުމަތަށް!\nކާށިދޫ ކަނޑަށް ގެއްލުނު މީހުން ފެނިއްޖެ، ހާލު ރަނގަޅު


Shidatha: Kamanaa binaakurevvi thaabaige gan'duvaru bimaahamavee...\nޝިދާތާ: ކަމަނާ ބިނާކުރެއްވި ތާސްބައިގެ ގަނޑުވަރު ބިމާހަމަވީ ނާގާބިލުކަމުން\nމިނިސްޓްރީ އޮތީ ބޮއްސުންލާފައި\nފެނުނީ ކޮންމެ ކަމަކުންވެސް ރެކެވަޑައިގަންނަވަން މަސައްކަތް ކުރެއްވި މަންޒަރު\nކ. މާލެ5ފެބުރުއަރީ 2020 | ބުދަ 19:42 10,068\nޖެންޑަރ މިނިސްޓަރު ޝިދާތާ - ޓްވިޓަރ\nމި ސަރުކާރަށް އަހަރަކަށްވުރެ ގިނަ ދުވަސްވެފައިވާއިރު، ރައްޔިތުން އެންމެ ގިނަ ފާޑުކިޔުންތައް އަމާޒުވާ މިިނިސްޓްރީތަކުގެ ތެރޭގައި ޖެންޑަރ މިނިސްޓްރީ ހިމެނޭ ކަމާއިމެދު ޝައްކެއްވެސް ނެތެވެ. ސަބަބުތަކެއް ނެތިއެއް ނޫނެވެ. އެ ވުޒާރާ ހިންގުމާއި ހަވާލުވެވަޑައިގެން ހުންނެވި ވަޒީރުގެ ދޯހަޅި ކަމާއި ނާގާބިލު ކަމުންނެވެ.\nވަޒީރުގެ މަސްއޫލިއްޔަތު އަދާނުކުރެވޭ ތަނުގައި ޖެންޑަރގެ ދަށުގައި ތިބޭ ކުދިންގެ މަސްއޫލިއްޔަތު ވެސް އެކަމަނާ އަށް އަދާކުރެވޭ ކަމަކަށް ނުވެއެވެ. މިނިސްޓްރީ އޮތީ ބޮއްސުންލާފައެވެ. ގެންގުޅުއްވަނީ ދެކޮޅު ނުޖެހޭ ސިޔާސަތުތަކެކެވެ. މަސައްކަތްކުރައްވަނީ އެހެން މީހެއްގެ ކުށް ދެއްކުމަށް ފަހު ރެކިގަނެވޭތޯއެވެ.\nފާއިތުވި ދުވަސްތަކުގައި އެ މަންޒަރު އިތުރަށް ކުލަވެ، ޒަމާނީ ގޮތުން ބުނާނަމަ "އެޗްޑީ"ވި އެވެ. ކުޑަކުދިންގެ މައްސަލަތަކުގައި ވެފައިވާ އިހުމާލުތައް ބޮޑުއިރު، ގޮތް ނިންމުމުގައި ނުކުޅެދުމުގެ ސަބަބުން އެކުދިން ނުރައްކަލަށް ހުށައެޅޭ ހިސާބަށް ދިޔައެވެ.\nއިބްތިހާލްގެ މައްސަލަ އާއި ޖެންޑަރގެ ބެލުމުގެ ދަށުގައި ހުއްޓާ ގެއްލުނު ޝައިމްގެ މައްސަލަތައް މީ ހައްތަހާވެސް އެ ކަމަނާގެ ބެލުމުގެ ދަށުން ހިނގާފައި ހުރި ކަންކަމެވެ. އަދި ނުވީތާކަށް، "ދަރުމަވެރިޔާ" ހިޝާން، ގެ މައްޗަށް ސީރިއަސް ތުހުމަތުތަކެއް ކުރެވިފައިވާކަމީ ޖެންޑަރ މިނިސްޓްރީއަށް އެނގޭ ކަންކަމެވެ. ހަމަހިލާ ވީއެއްކަމެއްވެސް ނެތެވެ. މިހެންވެސް މިދަންނަނަވަނީ ތޯތޯ އަކަށް ނޫނެވެ. ފެންމަތިވެފައި ހުރި ސާފު ހެކިތަކަށް ބިނާކޮށެވެ.\nހަގީގަތުގައި އެ ކަމަނާގެ އިތުބާރު ގެއްލި، ރައްޔިތުން އެކަމަނާ މަތިން ފޫހިވީ ދެކުނު ރަށެއްގައި ދެ އަހަރުގެ ތުއްތު ކުއްޖަކަށް އާއިލާގެ ޒިންމާދާރު މަގާމުތަކުގައި ތިބި ފިރިހެނުންތަކެއް ޖިންސީ ގޯނާކުރި ވާހަކަތައް ފެންމަތިވުމުން ދެން ކަންކުރެއްވި ގޮތުންނެވެ. ބަޔަކު އިހުތިޖާޖު ކުރަން ތިއްބާ، އެ ސަރަހައްދަށް ގޮސް، ރަށުތެރޭގައި ގަން ހިންގާ އުސޫލުން މުޅި މާލެގައި ހިނގާފައި ގޮސް ދެންނެވި އެންމެ ހަތަރު ލަފުޒުންނެވެ. "މިއީ އަޅުގަނޑުގެ ފްރައިޑޭ އިނގޭތޯ" ޝިދާތާ ވިދާޅުވިއެވެ.\nމައްސަލަ އިތުރަށް ހޫނުވެ، މަޖިލީހަށް ހާޒިރުކުރުމުން އެނގިގެން ދިޔައީ، އެ ކަމަނާއަށް މުހިންމީ އަމިއްލަ ފަސްބައި ތާހިރުކޮށް ބެހެއްޓުން ކަމެވެ. އެކަމެއް ހިނގި ރަށެއްގެ ކައުންސިލަރަށް ގުޅުއްވުމުންވެސް މަސައްކަތްކުރެއްވީ މުޅި މީޑިއާގެ ކުރިމަތީގައި އެ ކަމަނާގެ ކުށެއް ނެތްކަން ދެއްކުމަށެވެ. ދެރަވަރެވެ.\nމަޖިލީހުގައި ފާހަގަކުރެއްވި އިތުރު ކަމަކަށް ޖެހިލާއިރު، މުވައްޒަފަކު ނެތް ވާހަކަ ކަމަނާ ތިލަކުރެއްވީ ހުރިހާ ކަމެއްވެ ނިމުމުންނެވެ. ކަމަނާގެ ވުޒާރާއިން ކުރި އިއުލާންތަކަށް ބަލާލިއިރު، މިދިޔަ އަހަރު ޑިސެމްބަރާއި ޖެނުއަރީގައި ކުރި އިއުލާންތަކުގެ ފަހުން، ދެން އިއުލާނެއްވެސް ކޮށްފައި އޮތީީ ހަ މަސް ފަހުންނެވެ. އެކަމަކު މުވައްޒަފަކު ނެތި އަހަރެއްވެފައިވާ ކަމަށްވެސް ވިދާޅުވީ ހަމަ ކަމަނާގެ ދުލުންނެވެ.\nތެދެކެވެ. ކަމަނާ ވަކިކުރެއްވިޔަސް، އިސްތިއުފާ ދެއްވިޔަސް، ޖިންސީ ގޯނާގެ މައްސަލަތައް ނުހުއްޓޭނެއެވެ. ނަމަވެސް، ބޭނުންވަނީ އެކަންކަން ކުރިޔާލާ ދެނެގަނެ، ޕްރިވެންޓެޓިވްއޭ އިނގިރޭސިން މިކިޔާ ޒާތުގެ ފިޔަވަޅު އަޅަން ކެރޭ، އެވަރަށް ލޯ ހުޅުވިފައި ހުންނެވި ވަޒީރެކެވެ.\nއޭގެއިތުރުން، މިއީ ކަމަނާގެ އެކަނި ޒިންމާއެއް ނޫންކަންވެސް ގަބޫލުކުރަމެވެ. ތިޔަ ވުޒާރާގައި ވަރުވަރުން ތިބި ހުރިހާ މުވައްޒަފުންގެވެސް ޒިންމާއެކެވެ. ނަމަވެސް، އެއެންމެން ލީޑު ކުރައްވަން ހުންނެވި ފަރާތަށް ވެހުރެ، ހަމަ އާޙިރުގައި މިކަމުގެ އެންމެ ބޮޑު ޒިންމާވެސް، އަދި އެންމެ ބޮޑު އިހުމާލުވެސް އެޅެނީ ކަމަނާގެ އިސްތަށިފުޅުގައެވެ.\nމިއީ އެއްވެސް ވަރަކަށް ޒާތީވެގެން ދައްކާ ވާހަކަތަކެއް ކަމަށް ހީފުޅުނުކުރެއްވުމަށް އަދަބު އިހުތިރާމާއެކު ހަނދުމަފުޅު އަރުވާލާނަމެވެ. މިއީ ހަމަ ކަމަނާގެ ޒިންމާ އަދާނުކުރެއްވުމުން އެކަމާ ހިތާމަކުރާ ހާލު ފާޅުކުރާ ވާހަކަތަކެވެ. މި ސަރުކާރު ގެނައީ ކަންކަން އިސްލާހުކޮށް ހަމަމަގަށް އެޅުވުމަށެވެ. އެހެންކަމުން، އިިސްވެ ކަންކަން ނުކުރެވޭ ވަޒީރަކަށް ދެވަނަ ފުރުސަތެއް ދޭކަށް ދެނެއް ރައްޔިތުން ބޭނުންމެއް ނުވެއެވެ.


Gaumun beyrugai hiyaanathuge faisa genaumuge masahkaiyy fashaifi\nކުރީގެ ރައީސް ޔާމީނާއި ކުރީގެ ނައިބު ރައީސް އަދީބު\n27 ޖެނުއަރީ 2019 8 ކޮމެންޓް\nޤައުމުން ބޭރުގައިހުރި ހިޔާނާތުގެ ފައިސާ ގެނައުމުގެ މަސައްކަތް ފަށައިފި\nރާއްޖެއިން ބޭރުގައި ހުރި ހިޔާނަތުގެ ފައިސާ ގެނައުމުގެ މަސައްކަތް ފަށާފައިވާކަމަށް ބަންޑާރަ ނައިބުގެ އޮފީހުން ބުނެފިއެވެ.\nބަންޑާރަ ނައިބުގެ އޮފީހުން މިހެން ބުނީ ކުރީގެ ރައީސް އަބްދުﷲ ޔާމީނާއި ކުރީގެ ނައިބު ރައީސް އަހުމަދު އަދީބުގެ މައްޗަށް ތހުމަތު ކުރެވޭ މަނީ ލޯންޑްރިންގެ މައްސަލަތަކެއް ފުލުހުންނަށާއި ހިޔާނާތް ބަލާ ކޮމިޝަނަށް ހުށަހެޅުމަށްފަހު މިއަދު ނެރުނު ބަޔާނެއްގައެވެ.\nއެ ބަޔާނުގައި ބުނެފައިވާ ގޮތުން ދައުލަތުން ގެއްލިފައިވާ ފައިސާއާއި މުދާ ދައުލަތަށް އަނބުރާ ހޯދުމަކީ މި ސަރުކާރުން ބޮޑު އަހުމިއްޔަތުކަމެއްދީގެން ކުރަމުންދާ މަސައްކަތަކަށްވާތީ އެ ފައިސާއާއި މުދާ ދައުލަތަށް އަނބުރާ ހޯދުމަށްފަހު، އެ ފައިސާ "ރާއްޖެއަށް އަނބުރާ ގެނައުމަށް" ޓަކައި ގާނޫނީ ގޮތުން ރާއްޖެއިން ބޭރުގައި ކުރަންޖެހޭ މަސައްކަތްތައް ކުރުމަށް ބޭރުގެ ކަމާބެހޭ ތަޖުރިބާކާރުންނާއި ގާނޫނީ ވަކީލުން ހޯދައި، އެ މަސައްކަތް ކުރިއަށްގެންދިއުމަށްޓަކައި ކަމާބެހޭ ފަރާތްތަކާއެކު މަޝްވަރާކުރަމުންދާ ކަމަށް ބުނެފައި ވެއެވެ.\nބަންޑާރަ ނައިބުގެ އޮފީހުން ނެރުނު ބަޔާނެއްގައި ބުނެފައިވަނީ ކުރީގެ ރައީސް ޔާމީންއާއި ކުރީގެ ނައިބު ރައީސް އަހުމަދު އަދީބާއި، ކުރީގެ ސަރުކާރުގެ ބައެއް އިސް ފަރާތްތަކުން މަނީލޯންޑްރިން ހިންގިކަމަށް ތުހުމަތުކުރެވޭ މުއާމަލާތްތަކެއްގެ ހެކި ހިމެނޭ ލިޔުންތައް އެމްޑީޕީން އެ އޮފީހަށް ހުށަހަޅާފައިވާ ކަމުގައެވެ.\nއޭޖީ އޮފީހުންބުނީ އެމްޑީޕީން އެއޮފީހަށް ހުށަހެޅި ލިއުންތަކަކީ ކުރީގެ ނައިބު ރައީސް އަހުމަދު އަދީބުގެ މޮބައިލް ފޯނުތަކުގައިވާ ޑާޓާ އެނަލައިޒްކޮށް ބައިނަލްއަގްވާމީ ފްރޯޑް އިންވެސްޓިގޭޝަން ފާމަކުން ތައްޔާރުކޮށްފައިވާ ތަހުގީގު ރިޕޯޓާއި އެ ރިޕޯޓާ ގުޅޭ ލިޔުންތައް ކަމުގައެވެ.\nއެ ޑޭޓާތަކަކީ އިނގިރޭސިވިލާތުގެ ހޯމް އޮފީހުން ހުއްދަދީފައިވާ ޑޭޓާ ރިކަވަރީ އަދި އިންޓެލިޖެންސް ކުންފުންޏަކުން ފޮރެންސިކް އިމޭޖިން ހަދާފައިވާ ޑޭޓާތަކެއް ކަމަށާއި އެ ރިޕޯޓާއި ލިއުންތައް ހިޔާނާތްބަލާ ރިޔާސީ ކޮމިޝަނަށް ހުށަހަޅާފައިވަނީ މިމަހުގެ 15 ވަނަ ދުވަހު ކަމަށްވެސް އޭޖީ އޮފީހުގެ ބަޔާނުގައި ވެއެވެ.\nއޭޖީ އިފީހުން ބުނީ އެތަކެތި ކޮމިޝަނަށް ހުށަހެޅުމުގެ އިތުރުން އެ ރިޕޯޓްގައި ފާހަގަކޮށްފައިވާ ފަރާތްތަކުގެ މައްޗަށް ޖިނާއީ ތަހުގީގު ހިންގުމަށާއި ހެކި ރައްކާތެރިކޮށް މައްސަލަ ޝަރީއަތަށް ހުށަހެޅުމަށް ބޭނުންވާ ތައްޔާރީތައް ކުރުމަށް ފުލުހުންނަށްވެސް ހުށަހަޅާފައިވާ ކަމުގައެވެ.\nއޭޖީ އޮފީހުން ބުނި ގޮތުގައި އެ ރިޕޯޓާއި ލިއުންތައް އެ އޮފީހުންވެސްވަނީ ދިރާސާ ކޮށްފައެވެ. އެ ދިރާސާއިން ހާހަގަ ކުރެވުނު ގޮތުގައި މަނީލޯންޑްރިންގެ އިތުރުން ރިޝްވަތު ދިނުމާއި ކޮރަޕްޝަނަށް ތުހުމަތުކުރެވޭ އަމަލުތައްވެސް ފާހަގަ ކުރެވިފައިވާކަމަށް އޭޖީ އޮފީހުގެ ބަޔާނުގައި ބުނެފައި ވެއެވެ.\nބަންޑާރަ ނައިބު ކޮރަޕްޝަން އޭޖީ އޮފީސް ހިޔާނާތްބަލާ ކޮމިޝަން\nގައުމުގައި ބާލީސްދަށަށްލާފައި ހުރި ފައިސާ ފުރަތަމަ އަތުލަބަލަ.\nތިޔަ މަޢުލޫމާތުތައް ތިލަވީމާ ތިޔަ މަސައްކަތުގައި ހުރި ކޮރަޕްޝަންގެ މިންވަރު އެނގޭނީ. މައްސަލަތައް ބަލާ ފައިސާތައް ހޯދަންޖެހޭނެ. އެހެން ނަމަވެސް ތިޔަ ފައިސާގައި ޖެހިފައިވާކަމަށް މޑޕ ގެ މީހެއްގެ ނަން ނެތްނަމަ އެއީ ތިޔަ މަޢުލޫމާތުގެ ޞައްޙަކަމާއި ނޫންކަން އަންގައިދޭނެ ކަމެއް.\nކޮބާ؟ ދެންތިބި ވަގުން ޖަރީމާހިންގިމީހުންނާ ސަރުކާރުދޮވެލިމީހުންނާ ޓީވީއަންއަރައި ސްޕްރިންކޯޓުގެ އަމުރާދެކޮޅަށް ބަޣާވަތްކުރިމީހުން އުފަލުގައި މީދެންކޮންކަމެއް\nމިޤައުމުން ދައުލަތުގެ ފައިސާ ގެއްލިފައި ވަނީ ހަމަ އެކަނި މިދިޔަސަރުކާރުގައި އެކަނިއެއްނޫން އިބްރާހިމް ނާސިރާއި މައުމޫނާއި ނަޝީދާއި ޑރ ވަހީދުގެ ވެރިކަމުގެ ދައުރުގައިވެސް ދައުލަތުން އެތަކެއް ފައިސާ ބަޔަކު ނަގާފަ އެބަހުރި ކާކަށްތޯ އެގެނީ !\nހިތަށް އަރަނީ ތިކަން ވާނެ ބާއޭ ގަބޫލް ނުކުރެވެނީ މަޖިލީހުގެ މެޖޯރިޓީލިބިގެންނޭ ވާނީ ވިދާލުވާ އަޑުއިވެނީ އެކަމަކު ކުރިޔަކުން ވިދާޅުވާއަޑެއް ނީވޭ މިވާހަކައެއް މިގައުމުގައި މާޒީގައިވެސް ރަށްޔަތުންގެ ބޮޑެތި އެސެޓްތައް ވީތަނެއްވެސް ނޭންގޭ އެމްއެސްއެލް ކިޔާކުންފުންޏެއް އޮތް ކޮބާތޯ އަގުބޯޓްތައް އެަރމޯލްޑިވްސް ކިޔާކުންފުންޏެއް އޮތް ކޮބާތޯ މަތިންދާބޯޓްތައް މީ ރަށްޔަތުންނަށާ ގައުމަށް ވީޙިޔާނާތެއް ޒިންމާވާބަޔަކުނެތް މިދުނިޔޭގައި ސަލާމަތް ވެވިދާނެ ގިޔާމަތް ދުވަހުން މާތްﷲގެ ޙަޒުރަތުގައި ޒިންމާވާންޖެހޭނެ ބަހަނާދަށްކާފައި ސަލާމަތެއް ނުވެވޭނެ ބަރާބަރު އިންސާފު ލިބޭނެ\nކޮންމެ އިންތިހާބަކާ ދިމާކޮށް ތިޒާތުގެ އަޑުގަދަވާނެ\nއަދީބު ލައްވާ ޔާމީނު ހިއްގާފަހުރި ޖަރީމާތަކުގެ %5 މިއީ، އަދި އިތުރަށް ނިއުޅާލީމަ އިތުރުކަންކަންދާނީ ހާމަވަމުން. އަދީބު ގެއަށް ދޫނުކޮށްގެން މިއުޅޭ ހިޔާނާތުފައިސާ ކެވުނު ކުދިންކޮޅު ކިތަމެވަރަކަށް ތެޅުނަސް، ދޫކޮށްގެން ނުވާނެ. އަދީބު އާއި ޔާމީނު ދައުލަތަށްދިން ގެއްލުމުގެ ބަދަލު ނުދީ ފިލާފިނަމަ ރައީސް އިބޫ އަދި މިސަރުކާރުން އެކަމުގެ ޒިންމާނަގަންޖެހޭނެ. ޢަދި ދުވަހަކުވެސް މާފެއްނުކުރާނަން.\nމިއޭ މިވާގޮތަކީ، މިހެން ވަންޔާ އަދީބު ހޭވެސް ނެތޭނެ، ވެއްޓެންވެސް ވެއްޓޭނެ. އެކަމް ސޮރީ ބްރޯ ކޮންމެ ގޭމެއް ޖެއްސިޔަން ނެތް ފޮނުވޭކަށް ރާއްޖެއިން ބޭރަށް. މީ ވަރަށް ވާހަކަ


Gadhdhoo Council Ge Raees MD Minivan Vehjje ގައްދޫ ކައުންސިލްގެ ރައީސް އެމްޑީ މިނިވަން ވެއްޖެ – Huvadhoo News Gadhdhoo Council Ge Raees MD Minivan Vehjje Huvadhoo News\nގައްދޫ ކައުންސިލްގެ ރައީސް އެމްޑީ މިނިވަން ވެއްޖެ\nގދ.ގައްދޫ ކައުންސިލްގެ ރައީސް މުޙައްމަދު އަހުމަދު (އެމްޑީ)\nހުވަދު އަތޮޅު ދެކުނުބުރީ އަތޮޅު ކައުންސިލްގެ މެމްބަރ އަދި ގދ.ގައްދޫ ކައުންސިލްގެ ރައީސް މުޙައްމަދު އަހުމަދު (އެމްޑީ) މިނިވަންވެއްޖެއެވެ.\nކުޑަކުއްޖަކަށް ޖިންސީ ގޯނާކުރުމުގެ ތުހުމަތުގައި ހައްޔަރު ކޮށްފައިހުރި މުހައްމަދު އަހުމަދު މިނިވަންވެފައި ވަނީ އޭނާގެ މައްޗައް އުފުލާފައިވާ ދަޢުވާތައް ސާބިތު ނުވާކަމަށް ނިންމައި މިއަދުގެ ވަގުތެއްގައެވެ.\nމިދިޔަ އޭޕްރިލް މަހުގެ 10 ގައި ބޭއްވި ލޯކަލް ކައުންސިލްތަކުގެ އިންތިޚާބުގައި އިދިކޮޅު ޕީޕީއެމްގެ ޓިކެޓްގައި ވާދަކޮށް، ގައްދޫ ކައުންސިލްގެ ރައީސަކަށް އިންތިޚާބުވިއިރު އޭނާ ހުރީ ޝަރީއަތް ނިމެންދެން ބަންދުކޮށްފަ އެވެ. އެއީ އޭނާގެ މައްޗަށް އުފުލާފައިވާ ކުޑަކުދިންތަކަކަށް ޖިންސީ ގޯނާކުރުމުގެ ދައުވާއަކާ ގުޅިގެންނެވެ. އެކަމަކު، ކައުންސިލްގެ ރައީސަކަށް އިންތިހާބުވި ފަހުން ގައްދޫ ކޯޓުން ވަނީ މުހައްމަދު އަހުމަދު ބަންދުން ދޫކޮށްލަން އަމުރުކޮށްފަ އެވެ.\nއެގޮތުން ކައުންސިލަރުންގެ ހުވާކުރުން އޮތީ އޭނާ ބަންދުން ދޫކޮށްލާފައި ހުރި މުއްދަތުގައި ކަމުން، އޭނާ ވަނީ ގދ.އަތޮޅު ކައުންސިލްގެ މެމްބަރ ކަމުގެ ހުވަޔާއި، ގދ.ގައްދޫ ކައުންސިލްގެ ރައީސް ކަމުގެ ހުވާވެސް ކޮށްފައެވެ.\nމިދިޔަ މެއި މަހު 23 ވަނަ ދުވަހު ހައިކޯޓުން އަނެއްކާވެސް އަމުުރުކުރީ މުހައްމަދު އަހްމަދުގެ ޝަރީއަތް ނިމެންދެން ބަންދުގައި ބަހައްޓަންށެވެ. އެއީ އޭނާ ޖަލުން މިނިވަން ކުރަން ގައްދޫ މެޖިސްޓްރޭޓް ކޯޓުން ކުރި އަމުރު ދައުލަތުން ހައިކޯޓުގައި އިސްތިއުނާފް ކުރުމުންނެވެ.\nމީގެ އިތުރުން ކުޑަކުއްޖަކާ އެކު ޖިންސީ އަމަލެއް ހިންގުމުގެ ދައުވާ ވެސް މުހައްމަދު އަހްމަދުގެ މައްޗަށް ވަނީ އުފުލާފައެވެ. އެ ދައުވާ އޭނާގެ މައްޗަށް އުފުލާފައިވަނީ 2015 ވަނަ އަހަރު ގދ. ގައްދޫ ކައުންސިލްގެ ރައީސްކަމުގައި އޭނާ ހުންނެވި ދުވަސްވަރުއެވެ.\nމުޙައްމަދު އަހުމަދު (އެމްޑީ) ގދ.ގައްދޫ


މީހަކު ޖާމިނު ކޮށްފައި އަންމަޓީ ދޫކޮށްލަން އެދިއްޖެ | Sandhaanu\nމީހަކު ޖާމިނު ކޮށްފައި އަންމަޓީ ދޫކޮށްލަން އެދިއްޖެ\nއޯގަސްޓް 11, 2021\nމަކަރާއި ހީލަތުން އެތައް ބައެއްގެ އަތުން ފައިސާ ހޯދުމަށްފަހު ލަންކާގައި ފިލައިގެން އުޅެނިކޮށް ހައްޔަރުކޮށްގެން ގެނައި ސީލައިފް ގްލޯބަލް އިންކް ޕްރައިވެޓް ލިމިޓެޑުގެ ވެރިޔާ އަހްމަދު މޫސާ (އަންމަޓީ) މައްޗަށް އުފުލާފައިވާ ހިޔާނާތުގެ މައްސަލަތަކުގައި އެހެން މީހަކު ޖާމިނުކުރުމަށްފަހު ބަންދުން ދޫކޮށްދިނުމަށް ކްރިމިނަލް ކޯޓުގައި އެދިއްޖެ އެވެ.\nއައްމަޓީ ހައްޔަރުކޮށްފައި ހުއްޓާ ކްރިމިނަލް ކޯޓުން ދޫކޮށްލުމުން ހައިކޯޓުން ވަނީ އޭނާއަކީ ބަންދުގައި ހުންނަން ޖެހޭ މީހެއް ކަމަށް ކަނޑައަޅައި ހުކުމް ކޮށްފައެވެ.\nކްރިމިނަލް ކޯޓުގައި މިއަދު ކުރިއަށް ގެންދިޔަ ޝަރީއަތުގެ އަޑުއެހުމުގައި ބަންދު މުރާޖައާ ކުރުމާ މެދު ވާހަކަދައްކަވަމުން ދައުލަތުގެ ފަރާތުން އެދިފައި ވަނީ އަންމަޓީ ބަންދު ކުރުމަށް ނެރެފައިވާ އަމުރު ދެމެހެއްޓުމަށެވެ.\nއަންމަޓީގެ ދިފާއީ ވަކީލް އަދި ކުރީގެ ޕްރޮސިކިއުޓާ ޖެނެރަލް މުހުތާޒު މުހުސިން މިއަދު ޝަރީއަތުގެ އަޑުއެހުމުގައި އެދިވަޑައިގަތީ އިތުރު ޝަރުތުތަކެއް މަތިކޮށްފައި ނަމަވެސް އަންމަޓީ ދޫކޮށްލުމަށެވެ.\nއޭނާ ވިދާޅުވީ ޝަރުތުތައް ގިނަ ކުރުމަށްފަހު އަންމަޓީ ދޫކޮށްލެވިދާނެ ކަމަށް ހައިކޯޓުގެ ފަނޑިޔާރުން ވެސް ފާހަގަކުރައްވާފައިވާ ކަމަށެވެ.\nއެގޮތުން ޖާމިނުވާ ފަރާތެއް ކަނޑައެޅުމަށްފަހު ބަންދުން ދޫކޮށްލުން ނުވަތަ ކޮންމެ ދުވަހަކު ނޫނީ ދެ ދުވަހުން އެއްދުވަހު ޕޮލިހަށް ނުވަތަ ކޯޓަށް ނުވަތަ ޕީޖީ އޮފީހަށް ހާޒިރުވެ ސޮއިކުރާ ގޮތަށް ނަމަވެސް ބަންދުން ދޫކޮށްދެއްވުމަށް އޭނާ ވަނީ އެދިވަޑައިގެންފަ އެވެ.\nނަމަވެސް، އެކަމަށް ޕްރޮސިކިއުޓާ ޖެނަރަލްގެ ވަކީލް ވަނީ އިއުތިރާޒު ކުރައްވާފައެވެ.\nޕްރޮސިކިއުޓާ ޖެނަރަލްގެ އޮފީހުން އެދިފައިވަނީ އަންމަޓީ ބަންދުކުރުމަށް ނެރެފައިވާ އަމުރު ދެމެހެއްޓުމަށެވެ. އޭނާ ބަންދުގައި ބަހައްޓަން ޖެހޭ ސަބަބުތައް ދެމިއެބައޮތް ކަމަށް ވެސް ޕްރޮސިކިއުޓާ ޖެނަރަލްގެ އޮފީހުގެ ވަކީލް ވިދާޅުވި އެވެ.\nވަކީލުވިދާޅުވީ އަންމަޓީގެ މައްޗަށް ހެކި އެބަހުރި ކަމާއި އަދި އޭނާއަކީ ޝަރީއަތަށް ފިލައިގެން ގޮސްދާނެ މީހެއް ކަމަށެވެ. އަދި އަންމަޓީގެ ޕާސްޕޯޓް ހިފަހައްޓާފައި އޮތް ނަމަވެސް، އޭނާއަކީ ވަލުދޮރާށިން ވެސް ފިލައިގެން ގޮސްދާނެ މީހެއްކަމަށާ އެކަން އޭނާ ކުރިން އަމަލުކޮށްފައިވާ ގޮތުން އެނގޭ ކަމަށް ވެސް ވަކީލު ވިދާޅުވިއެވެ.\nވަކީލާ ފާހަގަކުރެއްވި ގޮތުގައި ދެ އަހަރު ވަންދެން އައްމަޓީ އުޅުނީ ތަހުގީގަށް ފިލައިގެން ކަމަށާއި އޭނާ ގައުމަށް އެނބުރި އައީ ސްރީލަންކާއިން ޑީޕޯޓުކޮށްލުމުން ކަމަށް ފާހަގަ ކުރެއްވިއެވެ.\nދެ ފަރާތުގެ ވާހަކަތައް އެއްސެވުމަށްފަހު ފަނޑިޔާރު ހަސަން ސައީދު ވިދާޅުވީ އަންމަޓީގެ ބަންދާ މެދު މާދަމާ ގޮތެއް ނިންމަވާނެ ކަމަށެވެ.\nކްރިމިނަލް ކޯޓުގައި ބޭއްވި މި މައްސަލައިގެ އަޑުއެހުމުގައި އަންމަޓީގެ މައްޗަށް އުފުލާފައިވާ 42 ދައުވާގެ ތެރެއިން ދައުލަތުން ވަނީ ހަތަރު ދައުވާއެއް އިއްވާފަ އެވެ. ދައުވާތައް އިއްވުމުން އަންމަޓީ ވަނީ އެ ދައުވާތައް ސާފުވި ކަމަށާއި ނަމަވެސް ދައުވާތަކަށް އިންކާރު ކުރާ ކަމަށް ބުނެފަ އެވެ.\nއެ ދައުވާތައް ސާބިތުކުރުމަށް ދައުލަތުގެ ފަރާތުން ވަނީ 24 ޝަފައީ ހެއްކަކާއި 16 ކިތާބީ ހެއްކެއް ކޮންމެ ދައުވާއަކަށް ހުށަހަޅާފަ އެވެ. ހުރިހާ ދައުވާއެއްގައި ގާތްގަނޑަކަށް ހުށަހަޅާފައި ވަނީ އެއް ހެކިތަކެވެ. ތަފާތު ވަނީ ބަދަލު ލިބޭ ފަރާތުގެ ހެކި ބަހެވެ. ކިތާބީ ހެކިންގެ ތެރެއިން ވެސް ތަފާތު ވަނީ ބަދަލު ލިބޭ ފަރާތުން ސީލައިފަށް ދައްކާފައިވާ 50،000ރ. ގެ ޕޭމަންޓް ރިސިޕްޓެވެ.\nދައުވާތަކަށް ފަހުން ޖަވާބުދާރީވެ ދިފާއީ ހެކިން ހުށަހަޅަށް ގާޒީ ވަނީ ދައުވާ ލިބޭ ފަރާތަށް ފުރުސަތު ދީފަ އެވެ.\nއެޗްޑީސީ އާއި ސީލައިފް ގްލޯބަލް އިންކް ޕްރައިވެޓް ލިމިޓެޑާ ދެމެދު މާޗް 13، 2014 ގައި ސޮއިކޮށްފައިވާ އެއްބަސްވުމުގެ ދަށުން ހުޅުމާލޭގައި 3000 ހައުސިން ޔުނިޓް އެޅުމަށް ސީލައިފްއާ ހަވާލުކޮށްފައިވެ އެވެ. ނަމަވެސް އެއްބަސްވުމުގައިވާ މުއްދަތުގައި ހައުސިން ޔުނިޓްތައް އެޅުމުގެ އަމަލީ މަސައްކަތް ފުރިހަމަ ނުކޮށް، މަކަރާއި ހީލަތުން އެކި މީހުން އަތުން ބޮޑެތި އަދަދުތަކުން ފައިސާ ނަގައި، އެ ފައިސާއަށް ވަނީ ހިޔާނަތްތެރިވެފައެވެ.\nދައުލަތުން އަންމަޓީގެ އުފުލާފައިވާ 42 ދައުވާ ސާބިތުވެއްޖެނަމަ 65 އަހަރުގެ ޖަލު ހުކުމެއް އޭނާގެ މައްޗަށް އިއްވާނެ އެވެ.


BREAKING | Covid-19: Keyodhoo In Negi Sample Nassi (Negative) - Vaguthu\nކޮވިޑް-19: ކެޔޮދޫއިން ނެގި ސާމްޕަލް ނައްސި\nވ. ކެޔޮދޫން ކޮވިޑް-19 އަށް ޓެސްޓު ކުރި މީހާގެ ނަތީޖާ ނައްސި (ނެގެޓިވް) ވެއްޖެއެވެ.\nކެޔޮދޫއިން ކޮވިޑް-19 ގެ އަލާމާތްތައް ފެނިގެން ވައިރަސް ހުރިތޯ ބެލުމަށް ޓެސްޓުކޮށްފައި ވަނީ ދިވެއްސެކެވެ. ނަމަވެސް އެމީހާއާއި ގުޅޭ އިތުރު އެއްވެސް މައުލޫމާތެއް ސަރުކާރުން ހާމައެއް ނުކުރެއެވެ.\nއޭނާގެ ގައިން ކޮވިޑް-19 ގެ އަލާމާތްތައް ފެނުމާއި ގުޅިގެން އެރަށަށް އަރާފޭބުން ވެސް މަނާކޮށްފައި ވެއެވެ.\nރާއްޖެ އިން މިހާތަނަށް 19 މީހަކު ވަނީ ކޮވިޑް-19 އަށް ފައްސިވެފައެވެ. އޭގެ ތެރެއިން މިހާރު ރާއްޖޭގައި ފަރުވާ ދެމުން ގެންދަނީ ހަތަރު ދިވެހިންނަށެވެ.\nރާއްޖެއިން ކޮވިޑް-19 އަށް ފަައްސިވި މީހުންގެ ތެރެއިން 13 ބިދޭސީއަކު މިހާރު ވަނީ ރަނގަޅުވެފައެވެ. ރާއްޖެ އިން ބަލި ޖެހުނު ދެ މީހަކު ވަނީ ރާއްޖެ އިން ފުރައިގެން ގޮސްފައެވެ. އެހެންކަމުން މިހާރު ރާއްޖޭގައި ފަރުވާ ދެމުން ގެންދަނީ ހަތަރު މީހުންނަށެވެ. އެ ހުރިހާ މީހުންނަކީ ވެސް ދިވެހިންނެވެ.\nކޮވިޑް-19 އަށް ޕޮޒިޓިވްވި މީހުންނަކީ އިނގިރޭސި ވިލާތުން ރާއްޖެ އައި ހަތަރު ދިވެހިންގެ އިތުރުން ކުރެއްދޫ އައިލެންޑް ރިސޯޓުން ފަސް މީހަކާއި ސޭންޑީޒް ބަތަލާ ރިސޯޓުން ދެ މީހަކާއި ކުރަމަތި މޯލްޑިވްސްއިން ދެ މީހަކާއި އަނަންތަރަ ދިގު މޯލްޑިވްސްއިން ދެ މީހަކާއި ސަފާރީ އަކުން ހަތަރު މީހެކެވެ. އެހަތަރު މީހުންގެ ތެރެއިން ދެމީހުންނަކީ ރާއްޖެ އިން ފުރައިގެން ދިޔަ ދެމީހުންނެވެ.\nރާއްޖެ އިން ކޮވިޑް-19 ފެނުމާއި ގުޅިގެން އާންމު ސިއްހަތު ރައްކާތެރިކުރުމުގެ ގާނޫނު ގެ ދަށުން 12 މާރިޗު 2020 އިންފެށިގެން 30 ދުވަހަށް ރާއްޖޭގައި ވަނީ ސިއްހީ ކުއްލި ހާލަތު އިއުލާންކޮށްފައެވެ. އަދި އެ ގާނޫނުގައި ޑިރެކްޓަ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރަށް ލިބިވަޑައިގަންނަވާ ބާރުގެ ދަށުން ބޮޑެތި ފިޔަވަޅުތަކެއް ވަނީ އަޅައިފައެވެ.\nއޭޕްރީލް 4, 2020 21:55


ތަފާސް ހިސާބުތަކުން ދައްކާގޮތުގައި ދުނިޔޭގެ ކޮންމެ 10 އަންހެނުންނުގެ ތެރެއިން އެކަކީ އެންޑޯމެޓްރިއޯސިސްގެ ބަލި ތަހައްމަލުކުރާ އަންހެނެކެވެ. ދުނިޔޭގެ އާބާދީއަށް ބަލާއިރު މިއީ 176 މިލިއަން އަންހެނުންނެވެ. އެހާ ގިނަ އަންހެނުންނަށް ދިމާވާ ކަމަކަށްވާއިރު މި ބަލި ހުންނަ ގިނަ މީހުން މި ބައްޔަށް ފަރުވާއެއް ނުހޯދައެވެ.\nމި ބަލި ހުންނަ މީހުންނަށް މި ބައްޔާ ބެހޭގޮތުން ނޭނގޭ މައިގަނޑު ސަބަބަކީ މައްސަރު ކަންތައް ނުވަތަ ޕީރިއަޑް ވުމަކީ އަދިވެސް މުޖުތަމައު ތެރޭގައި މީހުން ވާހަކަ ދައްކަން ފަސްޖެހޭ މަޢުޟޫޢުއެކެވެ.\nވާހަކަ ދައްކަން ޖެހިލުންވާ މަޢުޟޫއުއަކަށް ޢާއްމު ހޭލުންތެރިކަން ކުޑަ ވާނެ ކަމަކީ ޝައްކެއްވެސް އޮތް ކަމެއްނޫނެވެ. މުޖުތަމައުގައި މައްސަރުކަންތާ ގުޅިގެން ޒަމާނުއްސުރެ މި އޮންނަ ސަބަބު ނުހިފޭ ލަދުވެތިކަމުގެ ސަބަބުން ގިނަމި ކަމަށް ހައްލެއް ހޯދުމަށް އުޅުމުގެ ބަދަލުގައި މި ނުރައްކާތެރި ބަލީގެ ވޭނުގައި ތިބެނީއެވެ.\nއެންޑޯމެޓްރިއޯސިސް އަކީ ރަހިމުގެ އެތެރޭގައި އުފެދޭ ބާވަތުގެ ދިރު (ބޮޑީ ޓިޝޫ) ރަހިމުގެ ބޭރުގައި އުފެދުމުން ދިމާވާ ވޭންހުރި ބައްޔެކެވެ. ކޮންމެ މަހެއްގައިވެސް ވަކި އުމުރެއްގެ އަންހެނުންގެ ރަހިމު ދަރިމައިވުމަށް ތައްޔާރު ވެއެވެ. އެގޮތުން އެކަމަށް ރަހިމުގެ އެތެރޭގައި އުފެދޭ ދިރު (ބޮޑީ ޓިޝޫ) އަދި ލޭގެ ނިޒާމު، ދަރިމައި ނުވާނަމަ ހަލާކުވެ ލޭގެ ގޮތުގައި ގައިން ބޭރުވެއެވެ. މިއީ މައްސަރުވުން ނުވަތަ ޕީރިއަޑްވުމެވެ.\nއެންޑޯމެޓްރިއޯސިސް ހުންނަ މީހުންނަށް ވާގޮތަކީ ރަހިމުގެ އެތެރެއެކޭ އެއްފަދައިން ރަހިމުގެ ބޭރުގައިވެސް މި ދިރު (ބޮޑީ ޓިޝޫ) އުފެދުމެވެ. ނަމަވެސް ރަހިމުގެ އެތެރޭގައި އުފެދޭ ދިރު ބޭރުވާނެ ގުދުރަތީ ނިޒާމެއްފަދަ ނިޒާމެއް މިއަކަށް ނުވެއެވެ.\nމައްސަރު ދުވަސްވަރުގައި ދައްބަނޑުގައި ރިއްސުމަކީ ގިނަ އަންހެނުންނަށް ކުރިމަތިވާ ކަމެއް ކަމުގައި ވިޔަސް މި ބަލި ތަހައްމަލްނުކުރާ މީހުންނާ އަޅާބަލާއިރު އެންޑޯމެޓްރިއޯސިސް ހުންނަ މީހުންނަށް އާދަޔާ ޙިލާފަށް ވޭން ތަހައްމަލު ކުރަންޖެހެއެވެ. ކުޑަކަމުދިޔުމާއި ބޮޑުކަމުދިޔުމުގައި ތަދުވުންއެކަށީގެންވެއެވެ. މައްސަރު ދުވަސްވަރުގައި ތަހައްމަލު ކުރަންޖެހޭ ވޭނުގެ އިތުރުން ދަރިމައިވުމަށް ނުކުޅެދުންތެރިވުމަކީވެސް އެންޑޯމެޓްރިއޯސިސްގެ އަލާމާތެކެވެ. ލަފާކުރެވޭ ގޮތުގައި އެންޑޯމެޓްރިއޯސިސް ހުންނަ ތިން އަންހެނުން ކުރެ އެއް އަންހެނަކީ ދަރިމައިވުމުގެ މައްސަލަ ދިމާވާނެ އެކެކެވެ.\nމައިގަނޑު ގޮތެއްގައި އާއިލީ ގޮތުން ވާރުތަވެގެން ނުވަތަ ހަށިގަނޑުގައި އެސްޓްރޮޖެން ލެވެލްސް މަތިވުމުން މިބަލި ހުރުމުގެ ފުރުސަތު ބޮޑުވެގެންދެއެވެ. މިހާތަނަށް މިބައްޔަށް ފަރުވާއެއް ހޯދިފައިނެތަސް މިބަލި ހުރިތޯ އަވަހަށް ދެނެގަނެ ކޮންޓްރޯލް ކުރުމަށްމަސައްކަތް ކުރެވިދާނެއެވެ. ގަވާއިދުން ކަސްރަތުކުރުމާއި ހަށިގަނޑަށް ފައިދާ ހުރި ކެއުމުގެ އާދަތައް އިޙްތިޔާރުކޮށް ދުޅަހެޔޮ ސިއްޙަތެއްގައި ހުރުމަށް މަސައްކަތްކުރެވިދާނެއެވެ.


Covid-19: Italy aai Iran Ah Veehen India Ah Vedhaane - Vaguthu\nކޮވިޑް-19: އިޓަލީ އާއި އީރާނަށް ވީހެން އިންޑިއާއަށް ވެދާނެ\nދުނިޔޭގެ ގިނަ ގައުމުތަކުގައި ހަލުވި ކަމާއި އެކީ ފެތުރެމުން އަންނަ ކޮވިޑް-19 ގެ ސަބަބުން އިޓަލީ އަށާއި އީރާނަށް ވީހެން އިންޑިއާއަށް ވެދާނެ ކަމަށް އެގައުމުގެ މައިކްރޮބައިލޮޖިސްޓަކު ވިދާޅުވެއްޖެއެވެ.\nއިންޑިއާގެ މައިކްރޯބައިލޮޖިސްޓް ސޮސައިޓީ (އެމްއެސްއައި) ގެ ރައީސް އޭ.އެމް. ޑެޝްމުކް ވިދާޅުވީ،4މަސް ދުވަސް ތެރޭގައި ދުނިޔޭގެ 196 ގައުމަކަށް ފެތުރިފައިވާ މި ވައިރަސް އަކީ ނުރައްކާތެރި ވައިރަސް އެއް ކަމަށާއި ރައްކާތެރިވުމުގެ ގޮތުން މިހާރުން މިހާރަށް އިންޑިއާގައި ފިޔަވަޅު އަޅަން ޖެހޭ ކަމަށެވެ. ފިޔަވަޅު އެޅުން ލަސްވެއްޖެ ނަމަ އިޓަލީ އަށާއި އީރާނަށް ވީހެން އެގައުމަށްވެސް ވެގެން ހިނގައިދާނެ ކަމުގެ ބިރު އެބައޮތް ކަމަށް އޭނާ ވިދާޅުވިއެވެ.\nއޭނާ ވިދާޅުވީ ވައިރަސް އިންޑިއާއިން މިހާރު ފެނިފައިވާ ކަމަށާއި މިހާރުން މިހާރަށް އެކަށީގެންވާ ފިޔަވަޅެއް ނާޅައިފިނަމަ ހޮސްޕިޓަލް ފުރި ސިއްހީ ދާއިރާއަށް ގޮންޖެހުން ތަކެއް ކުރިއަށްއޮތް އެއްމަސް ދުވަހުގެ ތެރޭގައި ދިމާވެދާނެ ކަމަށެވެ.\nއިންޑިއާގައި މިހާރު ކާފިއު އިއުލާނު ކޮށްފައިވާއިރު އެމްއެސްއައި އިން ވަނީ އެގައުމުގެ ބޮޑު ވަޒީރު ނަރެންދްރަ މޯދީ އަށް އެގައުމުގެ އިއުލާނު ކޮށްފައިވާ ކާފިއުގެ2ހަފްތާގެ މުއްދަތަކަށް އިތުރު ކުރުމަށް އެދިފައެވެ.\nއިންޑިއާގެ7ސްޓޭޓެއްގައި ކޮވިޑް-19 ފެތުރިފައިވާއިރު އެގައުމުން މި ބަލި ޖެހިގެން މިހާތަނަށް 511 މީހަކު ވަނީ ރިޕޯޓް ކޮށްފައެވެ. އަދި 10 މީހަކު ވަނީ ބަލި ޖެހިގެން މަރުވެފައެވެ. އީރާނަށް ބަލާއިރު މީގެ 1 މަސް ކުރިން އެގައުމުން ފުރަތަމަ ފަހަރަށް އެ ބަލި ހުރި މީހަކު ފެނިފައިވާއިރު މިއަދާއި ހަމައަށް އެގައުމުން ބަލި ޖެހިފައިވާ މީހުންގެ އަދަދު ވަނީ 23,049 އަށް އަރާފައެވެ. އަދި 1,812 މީހަކު ވަނީ ބަލި ޖެހިގެން މަރުވެފައެވެ.\nއިޓަލީން ވެސް ކޮވިޑް-19 ފެނުނުތާ އެއްމަސް ވެފައިވާއިރު އެގައުމުން ބަލި ޖެހިގެން މިހާތަނަށް 6,077 މީހަކު މަރުވެފައިވާއިރު ބަލި ޖެހިގެން މިއަދާއި ހަމައަށް 63,927 މީހަކު ވަނީ ރިޕޯޓް ކޯށްފައެވެ. އިޓަލީ އަކީ ބަލި ފުރަތަމަ ފެނުނު ޗައިނާ ފިޔަވައި މިޙާތަނަށް އެންމެ ގިނަ މީހުން ފައްސިވެ މަރުވެފައިވާ ގައުމެވެ.\nކޮވިޑް-19 ފެތުރުން ކޮންޓްރޯލް ކުރުމުގެ ގޮތުން އިންޑިއާއިން ވަނީ ބައެއް ފިޔަވަޅުތައް ވެސް އަޅާފައެވެ. އެގޮތުން އެ ބަލި ފެނިފައިވާ6ސްޓޭޓެއްވެސް ވަނީ ފުރަބަންދު (ލޮކްޑައުން) ކޮށްފައެވެ. އަދި ބައިނަލް އަގްވާމީ ފްލައިޓް ތަކުގެ ދަތުރު މެދުކަނޑައި ބިހާރް ސްޓޭޓްގެ 4,500 ފައްޅި ވަނީ ބަންދު ކޮށްފައެވެ.


Thelessemia kudhinge ithuru test thah hedhumuge inthizaam IGMH gai...\nތެލެސީމިއާ ކުދިންގެ އިތުރު ޓެސްޓްތައް ހެދުމުގެ އިންތިޒާމް އައިޖީއެމްއެޗްގައި ތަޢާރަފް ކުރަނީ\n1 އަހަރު, 1 ދުވަސް, 1 ގަޑި, 47 މިނެޓް, 42 ސިކުންތު ކުރިން 2970އައިމިނަތު ރަމްލާ\nބޯންމެރޯ ޓްރާންސްޕްލާންޓް ހަދަން ރާއްޖެއިން ބޭރަށް ފޮނުވާ ކުދިންނަށް ލިޔުން ހަވާލުކުރުމަށް ބޭއްވި ރަސްމިއްޔާޔުގައި ވާހަކަދައްކަވަނީ: ފޮޓޯ ޗެނަލް13\nއައިޖީއެމްއެޗްގައި މިހާރު ހުރި އެމްއާރުއައި މެޝިން ބޭނުންކޮށްގެން ތެލަސީމިއާ ކުދިންނަށް އިތުރު ޓެސްޓްތައް ހެދޭނެ އިންތިޒާމް ހަމަޖެއްސުމަށް މަސައްކަތް ކުރަމުންދާކަމަށް ސިއްޙަތާއި ބެހޭ ވަޒީރު އަބްދުﷲ ނާޒިމް ވިދާޅުވެއްޖެއެވެ.\nމިނިސްޓަރ މިހެން ވިދާޅުވީ ޒަކާތު ފަންޑުގެ އެހީގައި ބޯންމެރޯ ޓްރާންސްޕްލާންޓް ހަދަން ރާއްޖެއިން ބޭރަށް ފޮނުވާ ކުދިންނަށް ލިޔުން ހަވާލުކުރުމަށް ބޭއްވި ރަސްމިއްޔާތުގައި ވާހަކަ ދައްކަވަމުންނެވެ.\nއެ ރަސްމިއްޔާތުގައި ވާހަކަ ދައްކަވަމުން މިނިސްޓަރ ނާޒިމް ވިދާޅުވީ ރާއްޖޭގެ ސިއްޙީ ނިޒާމް މިހާރަށް ވުރެ ހަރުދަނާކޮށް، އިތުރު ހަރުފަތަކަށް ގެންދިއުމަށްޓަކައި ދުނިޔޭގައި ސިއްޙީ ކަންކަން އެންމެ ރަނގަޅަށް ކުރަނީ ކޮން ޤައުމުތަކެއްގައިތޯ ބަލާ، ދިރަސާ ކުރަމުންދާ ކަމަށެވެ.\nއެގޮތުން ސިއްޙީ ކަންކަމުގައި ދުނިޔޭގައި އެންމެ ބޮޑަށް ކުރިއަރާފައިވާ އެއް ޤައުމު ކަމަށްވާ ސައިޕްރަސް އާއި ގުޅުން ބަދަހިކޮށް، ދެގައުމުގެ ދެމެދުގައި ވެފައިވާ އެމްއޯޔޫއެއްގެ ދަށުން މިކަން ހަރުދަނާ ކުރުމަށްޓަކައި މަސައްކަތް ކުރަމުންދާ ކަމަށް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ މޯލްޑިވިއަން ބްލަޑް ސަރވިސް އާއި އައިޖީއެމްއެޗް ހިމެނޭ ގޮތަށް ފަސް ބޭފުޅުންގެ ޓީމެއް ވޭތުވެދިޔަ އަހަރުގެ ފަހުކޮޅުގައި ސައިޕްރަސްއަށް ގޮސް، 10 ދުވަހުގެ ތަމްރީންތަކެއް ހަދުމަށްފަހު ސިއްޚީ ދާއިރާ ކުރިއެރުވުމަށް ރާއްޖޭގައި ކުރެވެން ހުރީ އިތުރު ކޮން ކަންތައްތަކެއްތޯ ދެނެގަނެވިފައިވާ ކަމަށެވެ. އަދި ވަރަށް އަވަހަށް ރާއްޖެއަށް ސައިޕްރަސްގެ ޓީމެއް ވަޑައިގެން، ސިއްޙީ ކަން ކަމަށް، އެބޭފުޅުންގެ ލަފަޔާ އިރުޝާދު ހޯދުމަށް ތާވަލް ކޮށްފައިވާ ކަމަށް ވެސް މިނިސްޓަރ ވިދާޅުވިއެވެ.\nމީގެ އިތުރުން މިއަހަރު އެންމެ މުހިއްމު ކަމެއްގެ ގޮތުގައި ރާވަން ހަމަޖެހިފައިވާ އެއް ކަމަކީ އައިޖީއެމްއެޗްގެ އެމްއާރުއައި މެޝިނަށް ސޮފްޓްވެއަރ އިތުރުކޮށް، އެ ސޮފްޓްވެއާގެ އެހީގައި ތެލެސީމިއާ ކުދިންގެ އިތުރު ޓެސްޓްތައް ހެދުމުގެ ފުރުސަތު ތަޢާރަފް ކުރުން ކަމަށް ވެސް މިނިސްޓަރ ވިދާޅުވިއެވެ.\nހެލްތް މިނިސްޓަރ ވިދާޅުވީ ތެލެސީމިއާ ފަދަ ބަލިތަކަށް ހައްލު ހޯދުމުގައި ވިސްނަންޖެހޭ އެންމެ މުހިއްމު ކަމަކީ މުޅި މުޖުތަމަޢު އެކަމަށް ހޭލުންތެރި ކުރުން ކަމަށާއި، ބެލެނިވެރިއެއްގެ ހައިސިއްޔަތުން އެމީހެއްގެ ޒިންމާ އަދާކުރުންވެސް މުހިއްމު ކަމަށެވެ.\nހަމައެކަނި މޯލްޑިވިއަން ބްލަޑް ސާރވިސްގައި މިއަދު ރަޖިސްޓްރީ ކޮށްފައި ތިބި ކުދިންގެ އަދަދަށް ބެލި ނަމަވެސް ހަފްތާއެއްގެ މައްޗަށް ގާތްގަނޑަކަށް 150 ޕޮއިންޓްގެ ލޭ ބޭނުންވާކަން މިނިސްޓަރ ފާހަގަކުރެއްވިއެވެ. އެހެންކަމުން ކޮންމެ ރައްޔިތަކުވެސް ފަރުދީ ޒިންމާއެއްގެ ގޮތުގައި ދެކި، ތެލެސީމިއާ ކުދިންނަށް ލޭ ހަދިޔާ ކުރުމަކީ އުފަލެއްގެ ގޮތުގައި ހެދުމަށް މިނިސްޓަރ އިލްތިމާސް ކުރެއްވިއެވެ.\nނާތަހުޒީބީ ވިސްނުން ގެންގުޅެމުންދާ އިދިކޮޅު ފަރާތްތަކުން ޤައުމު ހަލަބޮލި ކުރުމަށް ކުރަމުންދާ މަސައްކަތް ތަކަށް އަލިއަޅުވާލައްވަމުން މިނިސްޓަރ ވިދާޅުވީ، ހަމަނުޖެހުން އުފެއްދުމާއި ޤައުމުގައި ހަލަބޮލިކަން އެފެއްދުމުގެ ތެރެއިން ތަރައްޤީ އާއި ތަހުޒީބު އުފަންވެގެން އަންނާނެ ކަމަށް ބަޔަކު މީހުން ދެކުނު ނަމަވެސް އެޒަމާން މާޒީވެފައިވާ ކަމަށެވެ.\nއޭގެ ބަދަލުގައި މިއަދު ދިވެހި ރައްޔިތުން ޤަބޫލުކުރަނީ ހަމަޖެހުމާ އުފާވެރިކަން އަންނަނީ މުޅި މުޖުތަމަޢުގައި އެންމެން ބައިވެރިވެ ގުޅުން ބަދަހިކޮށް، ސުލްހަ މަސަލަސް ކަމަށް ލޯބިކޮށްގެން ކަމަށް މިނިސްޓަރ ވިދާޅުވިއެވެ. އަދި މި ހެޔޮ ބަދަލުތަކުގެ އަސްލަކީ ރައީސް ޔާމީންގެ ހެޔޮ ވިސްނުންފުޅާއި އޯގާތެރިކަން ކަމަށް ވެސް މިނިސްޓަރ ވިދާޅުވިއެވެ.\nހެލްތްމިނިސްޓަރނާޒިމް އައިޖީއެމްއެޗް ތެލެސީމިއާ\n17 ގަޑި ކުރިން 1851 0\n3 ދުވަސް ކުރިން 405 0


Coutinho ge sababun furathama 11 in jaaga eh nugelleyne: Iniesta Raajje.mv | Connecting the dots...\nކުޓީނިއޯގެ ސަބަބުން ފުރަތަމަ އެގާރައިގެ ޖާގަ ނުގެއްލޭނެ: އިނިއެސްޓާ\nގިނަ ބަޔަކު ދެކޭ ގޮތުގައި ކުޓީނިއޯ ބާސާއަށް ގެނައީ އިނިއެސްޓާގެ ބަދަލެއްގެ ގޮތުގައި\nއަނިޔާގެ ސަބަބުން އިނިއެސްޓާއަށް ވަނީ ދަތިތަކަކާއި ކުރިމަތިވެފައި\nއިނިއެސްޓާގެ މުޅި ކެރިއަރު ވޭތުކޮށްފައިވަނީ ބާސާގައި\nކ. މާލެ | އަހްމަދު ސާއިފް ޝިޔާދް | 13 ޖެނުއަރީ 2018 | ހޮނިހިރު 01:00 | @Saaif80 | ކުޅިވަރު | 4,307\nބާސާގެ ކެޕްޓަން އަންދްރޭސް އިނިއެސްޓާ -- ފޮޓޯ:ގެޓީ އިމޭޖާސް\nލިވަޕޫލް ދޫކޮށް ބާސެލޯނާއަށް ބަދަލުވި ބްރެޒިލްގެ ހުނަރުވެރި މިޑްފީލްޑަރު ފިލިޕޭ ކުޓީނިއޯގެ ސަބަބުން ފުރަތަމަ އެގާރިގެ ޖާގަ ނުގެއްލޭނެ ކަމަށް އެ ޓީމުގެ ކެޕްޓަން އަންދަރޭސް އިނިއެސްޓާ ބުނެފިއެވެ.\nލިވަޕޫލް ދޫކޮށް 142 މިލިއަން ޕައުންޑްގެ ފީއަކަށް ބާސާއަށް ކުޓީނިއޯ ބަދަލުވީ މި ޖެނުއަރީ މަހުގެ ޓްރާންސްފާ މާކެޓުގައެވެ. އޭނާ ބާސާއަށް ގެނައީ އިނިއެސްޓާގެ ބަދަލެއްގެ ގޮތުގައި ކަމަށް ގިނަ ބަޔަކު އަންނަނީ ބުނަމުންނެވެ. އުމުރުން ދުވަސްވުމުގެ ސަބަބުންނާއި އަނިޔާގެ ސަބަބުން ވޭތުވެދިޔަ ދެ ސީޒަނުގައި އިނިއެސްޓާއަށް ގިނަ މައްސަލަތަކާއި ވަނީ ކުރިމަތިވެފައެވެ.\nކެޓަލޯނިއާގެ ރޭޑިއޯ ސްޓޭޝަނަކާއި ވާހަކަ ދައްކަމުން އުމުރުން 33 އަހަރުގެ އިނިއެސްޓާ ބުނީ އޭނާއަކީ މިވަގުތު ބާސާގެ ކުޅުންތެރިޔެއް ކަމަށާއި ބާސާގެ ސްކޮޑުގައި ހިމެނޭނީ ދުނިޔޭގެ އެންމެ މޮޅު ކުޅުންތެރިންގެ ތެރޭގައި ގުނާލެވޭ ކުޅުންތެރިން ކަމަށެވެ. އަދި ކުޓީނިއޯ އެ ޓީމާއި ގުޅުމުން ވެސް ރަމްޒުކޮށްދެނީ އޭނާއަކީ ވެސް އެންމެ މޮޅު ކުޅުންތެރިންގެ ތެރޭގައި ހިމެނޭ ކުޅުންތެރިޔެއް ކަމަށާއި ބާސާއަކީ ކުޓީނިއޯގެ ހުނަރުތައް ކުރިއެރުވުމަށް އެންމެ ރަނގަޅު ކްލަބް ކަމުގައި ދެކޭ ކަމަށެވެ.\nއޭނާ ބުނީ ބާސާއިން އޭނާ ބޭރުކޮށްލެވޭނެ ނުވަތަ އޭނާ ރިޓަޔާ ކުރެވޭ ފެންވަރުގެ އެއްވެސް ކުޅުންތެރިޔަކު އެ ކްލަބަށް ނާންނާނެ ކަމަށާއި ކުޓީނިއޯ އެ ޓީމާއި ގުޅުނީ ކްލަބް އިތުރު ހަރުފަތަކަށް ގެންދިޔުމަށް ކަމަށެވެ. ކުޓީނިއޯއަކީ އޭނާ ކުޅޭ މަގާމަށް ކުޅުމުގެ ހުނަރު ލިބިފައިވާ ކުޅުންތެރިންގެ ތެރެއިން ދުނިޔޭގެ ފެންވަރުގައި ފާހަގަކޮށްލެވޭ ކުޅުންތެރިޔެއް ކަމަށާއި އެކަމާއި ވަރަށް ހިތްހަމަޖެހޭ ކަމަށްވެސް ކުޓީނިއޯ ހާމަކުރިއެވެ.\nކުޓީނިއޯއަކީ ހަލުވި ހުނަރުހުރި ކުޅުންތެރިޔެއްކަން ފާހަގަކުރަމުން އިނިއެސްޓާ ބުނީ އޭނާ ހޯދުމަށް ބާސާއިން ހޭދަކުރި އަދަދަކީ އެހެންކަމެއް ކަމަށެވެ. މިއަދުގެ މާކެޓުގައި ހުރިހާ ކުޅުންތެރިންގެ އަގުވެސް ބޮޑުވާނެ ކަމަށާއު އުފާކުރަންވީ އެހެން ޓީމަކާއި ގުޅުމުގެ ބަދަލުގައި އޭނާ ބާސާއަށް ސޮއިކުރުން ކަމަށް ވެސް އިނިއެސްޓާ ބުނެފައިވެއެވެ.\nބާސާގެ ކެޕްޓަންކަން ކުރަމުން އަންނަ އިނިއެސްޓާއަކީ ކުޑައިރުއްސުރެ ވެސް އެ ޓީމުގެ ކުޅުންތެރިޔެކެވެ. ބާސާގެ އެންމެ ކާމިޔާބު ކުޅުންތެރިޔާގެ ގޮތުގައި ގިނަ ބަޔަކު ދެކޭ އިނިއެސްޓާ ވަނީ އެ ޓީމަށް 651 މެޗު ކުޅެދީ އެ ޓީމާއެކު 33 ތައްޓެއް ކާމިޔާބުކޮށްފައެވެ.


ޗައިނާގެ ކުންފުނިތައް ހިމާޔަތްކުރުމަށް ސަރުކާރުން އައު އުސޫލުތަކެއް އެކުލަވާލައިފި ޗައިނާގެ ކުންފުނިތައް ހިމާޔަތްކުރުމަށް ސަރުކާރުން އައު އުސޫލުތަކެއް އެކުލަވާލައިފި\nޗައިނާގެ ކުންފުނިތައް ހިމާޔަތްކުރުމަށް ސަރުކާރުން އައު އުސޫލުތަކެއް އެކުލަވާލައިފި\nޗައިނާއާއި އެމެރިކާގެ ގުޅުން މިފަހަކަށް އައިސް ވަނީ ވަރަށް ބޮޑަށް ގޯސްވެފައި\nޗައިނާގެ ކުންފުނިތައް ހިމާޔަތްކުރުމަށް އެ ޤައުމުގެ ސަރުކާރުން އައު އުސޫލުތަކެއް އެކުލަވާލައިފިއެވެ.\nއެމެރިކާގެ ސަބަބުން ޗައިނާގެ ކުންފުނިތަކަށް ލިބޭ ވިޔަފާރީގެ ގެއްލުމުގެ ބަދަލު ހިފާނެކަމުގެ އިންޒާރު ޗައިނާއިން މިދިޔަ ހަފްތާގައި ވަނީ ދީފައެވެ.\nޗައިނާގެ މިނިސްޓްރީ އޮފް ކޮމާސްއިން ޝާއިޢުކުރި އައު އުސޫލުގައިވާ ގޮތުން އެމެރިކާގެ ސަބަބުން ޗައިނާގެ ކުންފުންޏަކަށް ގެއްލުމެއް ނުވަތަ ޗައިނާގެ ޤައުމިއްޔަތަށާއި އިސްތިޤްލާލަށް ގެއްލުންވާކަމަށް ދެކޭނަމަ ޝަކުވާ ހުށަހެޅޭނެ މަގެއް ވަނީ ޤާއިމުކޮށްފައެވެ.\nމިގޮތުން އެމެރިކާގެ ސަބަބުން ޗައިނާގެ ކުންފުންޏަކަށް ގެއްލުމެއްވާނަމަ މިފަދަ ފިޔަވަޅެއް އަޅާތާ 30 ދުވަހުގެ ތެރޭގައި ޝަކުވާ ހުށަހެޅުމަށް ވަނީ އަންގާފައެވެ. ޝަކުވާ ހުށަހެޅުމުން ޗައިނާގެ ކޮމާސް މިނިސްޓްރީން އެމައްސަލައިގެ ސީރިއަސްކަމަށް ބަލާ މައްސަލަ ތަޙްޤީޤުކުރާނެކަމަށް އެ މިނިސްޓްރީއިން ހާމަކުރެއެވެ. އެގޮތުން އަޅާފައިވާ ފިޔަވަޅުތަކަކީ ބައިނަލްއަޤްވާމީ ޤާނޫނުތަކާއި ޚިލާފު ފިޔަވަޅުތަކެއްތޯ ބަލާ މިކަމުގެ ސަބަބުން ޤައުމުގެ އިސްތިޤްލާލަށް ބުރޫއަރާ މިންވަރާ ރައްޔިތުންނަށް ކުރާ އަސަރު ދެނެގަންނާނެކަމަށް ވަނީ ބުނެފައެވެ. މިގޮތަށް ގެއްލުންވާކަމަށް އެ މިނިސްޓްރީއަށް ފާހަގަކުރެވޭނަމަ ބައިނަލްއަޤްވާމީ ފަރާތްތަކުގެ އެހީތެރިކަމާއެކު އެމެރިކާއަށް ފިޔަވަޅު އެޅުމަށް ހުށަހެޅުމަށް ވަނީ ނިންމާފައެވެ. އަދި މިގޮތަށް މިކަން މަސައްކަތް ނުކޮށްފިނަމަ ޗައިނާއިންވެސް އެމެރިކާގެ ކުންފުނިތަކަށް ބަދަލުހިފުމުގެ ފިޔަވަޅު އަޅާފާނެފަދަ މޭރުމަކުން ވަނީ އައު އުސޫލުގައި "ކައުންޓަރ މޭޝާ"އަޅާނެކަމަށް ވަނީ ބަޔާންކޮށްފައެވެ.\nޗައިނާގެ ކުންފުނިތައް ހިމާޔަތްކުރުމަށް އެ ޤައުމުގެ ސަރުކާރުން އައު އުސޫލުތަކެއް އެކުލަވާލާފައި މިވަނީ، އެމެރިކާގެ ޤައުމީ ސަލާމަތަށް ނުރައްވާކަމަށް ބުނެ ޗައިނާގެ ޓެލެކޮމް ކުންފުނިތައް އެމެރިކާގައި ވިޔަފާރިކުރުން މަނާކުރުމަށް އެ ޤައުމުގެ ސަރުކާރުން ނިންމާފައިވުމުންނެވެ. މީގެ އިތުރުން، ޗައިނާގެ ތެޔޮ ކުންފުނިތައް އެމެރިކާގައި ވިޔަފާރިކުރުން މަނާކުރުމަށް ވަނީ ނިންމާފައެވެ.\nޗައިނާގެ ކޮމާސް މިނިސްޓްރީން ނެރުނު ބަޔާނެއްގައި ވަނީ އެމެރިކާއިން ޗައިނާގެ ކުންފުނިތަކާއި ދެކޮޅަށް އެޅި ފިޔަވަޅު ހަރުކަށި އިބާރާތުން ކުށްވެރިކޮށްފައެވެ. އަދި އެމެރިކާގެ ސަބަބުން ޗައިނާގެ ކުންފުނިތަކަށް ލިބޭ ވިޔަފާރީގެ ގެއްލުމުގެ ބަދަލު ހިފާނެކަމުގެ އިންޒާރު އެ މިނިސްޓްރީން ވަނީ ދީފައެވެ.


މޭޑޭގައި ދިވެހިން ވަނީ އަނިޔާވެރިކަމާއި ކޮރަޕްޝަންގެ ކުރިމަތީގައި ކުޑަކަކޫ ނުޖަހާނެކަން ސާބިތުކޮށްދީފައި: ހޯމް މިނިސްޓަރ | Jazeera\tމޭޑޭގައި ދިވެހިން ވަނީ އަނިޔާވެރިކަމާއި ކޮރަޕްޝަންގެ ކުރިމަތީގައި ކުޑަކަކޫ ނުޖަހާނެކަން ސާބިތުކޮށްދީފައި: ހޯމް މިނިސްޓަރ - Jazeera\nމޭޑޭގައި ދިވެހިން ވަނީ އަނިޔާވެރިކަމާއި ކޮރަޕްޝަންގެ ކުރިމަތީގައި ކުޑަކަކޫ ނުޖަހާނެކަން ސާބިތުކޮށްދީފައި: ހޯމް މިނިސްޓަރ\nޢަލީ ޔާމީން May 1, 2019 88 views0\n2015 ވަނަ އަހަރުގެ މޭމަހުގެ އެއްވަނަ ދުވަހު (މޭޑޭ) ގައި ދިވެހި ރައްޔިތުން ވަނީ އަނިޔާވެރިކަމާއި ކޮރަޕްޝަންގެ ކުރިމަތީގައި ކުޑަކަކޫ ނުޖަހާނެ ކަން ސާބިތުކޮށްދީފައި ކަމަށް ހޯމް މިނިސްޓަރު އަދި އަދާލަތު ޕާޓީގެ ރައީސް ޝައިހް އިމްރާން އަބްދުއްﷲ ވިދާޅުވެއްޖެއެވެ.\nމިއަދު ފާހަގަކުރަމުން މިދާ މޭޑޭ ނުވަތަ މަސައްކަތްތެރީންގެ ދުވަހުގެ ހަދާންތައް އާކުރައްވަމުން މިނިސްޓަރު އިމްރާން ކުރެއްވި ޓްވީޓެއްގައި ވިދާޅުވީ، 2015 ވަނަ އަހަރުގެ މޭޑޭގައި އެންމެން ގުޅިގެން އަނިޔާވެރިކަމާއި ދެކޮޅަށް ކުރި މަސައްކަތަށް ބޮޑެތި ކާމިޔާބީތައް ލިބިފައިވާ ކަމަށާއި ނަމަވެސް އަދިވެސް އެންމެން ގުޅިގެން ހާސިލް ކުރަން ޖެހޭ ކަންކަން އެބަހުރި ކަމަށެވެ.\nހޯމް މިނިސްޓަރ އިމްރާންއަކީ މޭޑޭގެ މުޒާހަރާގައި އެންމެ އިސްކޮށް ހަރަކާތްތެރިވި އެއް ފަރާތެކެވެ. ޝައިހް އިމްރާންގެ މައްޗަށް މޭޑޭގެ މުޒާހަރާގައި ދެއްކެވި ވާހަކަފުޅަކާއި ގުޅިގެން އުފުލި ޓެރަރިޒަމްގެ ދައުވާ ސާބިތުވެ 12 އަހަރަށް ޖަލު ހުކުމެއް އޭނާގެ މައްޗަށް އިއްވައި ޖަލަށް ލެވުނެވެ. ޝައިހް އިމްރާން މިނިވަންވެފައި ވަނީ ރައީސް ޔާމީނަށް ރިޔާސީ އިންތިހާބުގައި ރައްޔިތުން ބޮޑުތަނުން ނޫކެކޭ ބުނުމަށް ފަހުގައެވެ.\n2015 ވަނަ އަހަރު ރައީސް ޔާމީންގެ ސަރުކާރާއި ދެކޮޅަށް ކުރި ބޮޑު މުޒާހަރާއި ގިނަ ބަޔަކު ހައްޔަރުކޮށް އެތައް ބަޔަކަށް ލާއިންސާނީ އެތަކެއް އަނިޔާއެއް ދީފައިވެއެވެ.


Avid College ge January Intake Course Thakaai Gulhigen Gemanafushy gai Event eh Baavaifi އެވިޑް ކޮލެޖްގެ ޖެނުއަރީ އިންޓޭކްގެ ކޯސްތަކާއި ގުޅިގެން ގެމަނަފުށީގައި އިވެންޓެއް ބާއްވައިފި – Huvadhoo News Avid College ge January Intake Course Thakaai Gulhigen Gemanafushy gai Event eh Baavaifi Huvadhoo News\nއެވިޑް ކޮލެޖްގެ ޖެނުއަރީ އިންޓޭކްގެ ކޯސްތަކާއި ގުޅިގެން ގެމަނަފުށީގައި އިވެންޓެއް ބާއްވައިފި\nއެވިޑް ކޮލެޖްގެ ޖެނުއަރީ އިންޓޭކް ކޯސްތަކާއި ބެހޭ މައުލޫމާތް ފޯރުކޮށްދިނުމަށްޓަކައި ގއ.ގެމަނަފުށީގައި ތިންދުވަހުގެ ހަރަކާތެއް ބާއްވައިފިއެވެ.\nޖެނުއަރީ އިންޓޭކް ކޯސްތަކާއި ބެހޭ މައުލޫމާތްތައް ފޯރުކޮށްދީ ކޯސްތަކަށް ވަންނަން ބޭނުންވާ ކުދިންނަށް އެހީތެރިކަން ފޯރުކޮށްދިނުމުގެ ގޮތުން އެވިޑް ކޮލެޖުން ދަނީ ހުވަދު އަތޮޅުގެ ގިނަރަށްތަކުގައި ހަރަކާތްތައް ހިންގަމުންނެވެ.\nއެގޮތުން ގެމަނަފުށީގައި މިމަހު 16 އިން 19 އަށް ބޭއްވުނުު ހަރާކާތްތަކަށް ބަލާލާއިރު އެންމެ ފުރަތަމަ ދުވަހު އެރަށު ފުޓްސަލް ދަނޑުގައި އިވެންޓެއް ބޭއްވުނެވެ. މިއިވެންޓުގައި ކޯސްތަކާއި ބެހޭ މައުލުމާތްތައް އާންމުންނަށް ފޯރުކޮށްދީ ކޯސްތަކަށް ވަންނަން ބޭނުންވާ ކުދިން ފޯމްފުރުމުގެ ކަންތައް ކުރިޔަށް ގެންދެވުނެވެ.\nދެވަނަ ދުވަހު ގެމަނަފުށީ ކައުންސިލް މެންބަރުންނާއި ބައްދަލުކޮށް އެވިޑް ކޮލެޖްގެ ފަރާތުން އެރަށުގައި ހިންގިދާނެ ކޯސްތަކާއި ބެހޭގޮތުން މަޝްވަރާ ކުރެވުނެވެ. މީގެ އިތުރުން އެވިޑް ކޮލެޖްގެ ޓީމް ރަށުތެރޭގައި ހަރަކާތްތެރިވެ ކޯސްތަކާއިބެހޭ ލީފްލެޓްތައް ބެހުމުގެ މަސައްކަތް ކުރިޔަށް ގެންދެވުނެވެ.\nއެވިޑް ކޮލެޖްގެ ޓީމް ގެމަނަފުށީ ކައުންސިލް މެންބަރުންނާއި ބައްދަލުކުރުން /ފޮޓޯ: އެވިޑް ކޮލެޖް\nގެމަނަފުށީގެ އާންމުންނަށާއި ދަރިވަރުންނަށް ބައިވެރިވެވޭ ގޮތަށް މައުލޫމާތް ސެޝަންތަކެއްވެސް ވަނީ ކުރިޔަށް ގެންގޮސްފައެވެ. ރަށުތެރޭގައި ބެނާތައް ދެމުމުގެ މަސައްކަތްވެސް ކުރިޔަށް ގެންދެވުނެވެ.\nއެވިޑް ކޮލެޖްގެ ޓީމް ގެމަނަފުއްޓަށް ކުރި ތިން ދުވަހުގެ ދަތުރަކީ ވަރަށް ކާމިޔާބު ދަތުރެއް ކަމަށް އެވިޑް ކޮލެޖުން ވަނީ މައުލޫމާތު ދީފައެވެ. އަދި މިދަތުރުގައި އެރަށު ކައުންސިލްގެ ފަރާތުން ލިބުނު އެއްބާރުލުން ފާހަގަކޮށް އެވިޑް ކޮލެޖުން ވަނީ ގެމަނަފުށީ ކައުންސިލަށް ޝުކުރު ދަންނަވާފައެވެ.